text:
དེ་ཡང་སངས་རྒྱས་བསྟན་པ་ནི་གནའི་རྒྱ་གར་དུ་དར་ཞིང་། དུས་རབས་བདུན་པའི་སྐབས་ལ་བོད་ཡུལ་དུ་སངས་རྒྱས་ཀྱི་བསྟན་པའི་སྲོལ་བཏོད་དེ། བོད་ཡུལ་དུ་སྔར་ཡོད་ཀྱི་གདོད་མའི་ཆོས་ལུགས་ཏེ་བོན་ཆོས་དང་གདོང་གཏུག་མང་པོ་བྱུང་བའི་ཁྲོད་མཉམ་འདྲེས་བྱུང་སྟེ་རིམ་བཞིན་དུ་མཐོ་སྒང་གི་མི་རིགས་རང་བཞིན་ལྡན་ཞིང་སངས་རྒྱས་ཆོས་ལུགས་ཀྱི་གྲུབ་མཐའ་ལྟ་བུ་སྟེ་བོད་བརྒྱུད་ནང་བསྟན་འདི་ཉིད་ཆགས་པ་རེད། བོད་བརྒྱུད་ནང་བསྟན་གྱི་བྱུང་བ་དང་འཕེལ་རྒྱས་ཀྱི་ས་གནས་གཙོ་བོ་ནི་བོད་ལྗོངས་ཡིན། དེ་བས་ནང་བསྟན་ལ་ཞིབ་འཇུག་བྱེད་མཁན་རྣམས་བོད་ལྗོངས་ལ་སྤྲོ་སྣང་ཚད་མེད་སྐྱེ་བཞིན་ཡོད། ཡིན་ནའང་། ལོ་རྒྱུས་ལ་ལྟོས་ན། བོད་བརྒྱུད་ནང་བསྟན་གྱི་གྲུབ་པ་དང་འཕེལ་རྒྱས་ནི་ཧ་ཅང་རྙོག་དྲ་ཆེ་བའི་གོ་རིམ་ཞིག་ཡིན་ལ། ས་ཕྱོགས་གཅིག་གི་གནས་ཚུལ་གྱིས་གསལ་བཤད་བྱེད་དཀའ་བ་དང་། ལྷག་པར་དུ་བོད་བརྒྱུད་ནང་བསྟན་གྱི་འཕེལ་རྒྱས་ཁྲོད་ང་ཚོ་མཚོ་སྔོན་གྱིས་བཏོན་པའི་ནུས་པ་ལ་སྣང་མེད་དུ་འཇོག་མི་རུང་ངོ་། །
དང་པོ། མཚོ་སྔོན་ས་ཆ་ནི་བསྟན་པ་ཕྱི་དར་གྱི་འབྱུང་གནས་ཡིན།
སངས་རྒྱས་ཆོས་ལུགས་དེ་ཉིད་བོད་ཡུལ་དུ་འཕེལ་བའི་གོ་རིམ་ལ་བསྟན་པ་སྔ་དར་དང་བསྟན་པ་ཕྱི་དར་གཉིས་སུ་དབྱེ་ཡོད་དེ། སངས་རྒྱས་ཆོས་ལུགས་བོད་ལྗོངས་སུ་དར་བ་ནས་གླང་དར་མས་ཆོས་བསྣུབས་པའི་བར་ནི་བསྟན་པ་སྔ་དར་ཀྱི་དུས་ཡིན་ལ། དུས་སྐབས་དེ་ལ། བོད་ཀྱི་བཙན་པོ་དག་གིས་ཤུགས་ཆེན་པོའི་སྒོ་ནས་ཆོས་གཞུང་བསྒྱུར་ཅིང་། བསམ་ཡས་གཙུག་ལག་ཁང་བཞེངས་པ། སད་མི་བདུན་རབ་ཏུ་བྱུང་བར་མཛད་དེ་སོ་ཐར་འདུལ་བའི་བསྟན་པ་སྤེལ་བ་སོགས་ཆོས་ཀྱི་འཁོར་ལོ་བསྐོར། ཡིན་ནའང་དེ་ཉིད་བོད་ཡུལ་དུ་དར་བ་ལ་བོན་ཆོས་ཀྱིས་བགེགས་དང་བར་ཆད་མང་པོ་བཏང་མྱོང་བ་རེད། བོན་ཆོས་ནི་སངས་རྒྱས་བསྟན་པ་མ་དར་གོང་བོད་པ་རྣམས་ཀྱིས་དད་མོས་བྱེད་པའི་གདོད་མའི་ཆོས་ལུགས་ཤིག་ཡིན་ཏེ། གཉའ་ཁྲི་བཙན་པོ་ནས་ལྷ་ཐོ་ཐོ་རི་གཉན་བཙན་གྱི་སྐབས་སུ་དེ་ཉིད་ནི་སྲིད་སྐྱོང་གི་ཆོས་ལུགས་ཡིན། ལོ་རྒྱུས་དེབ་ཐེར་ལྟར་ན། བན་བོན་གཉིས་འགྲན་རྩོད་ཐེངས་བཞི་བྱུང་མྱོང་སྟེ། འགྲན་རྩོད་བྱུང་ཐེངས་རེར་སངས་རྒྱས་བསྟན་པ་ལ་གནོད་པ་ཚབས་ཆེན་ཐེབས། གནོད་པ་ཆེས་ཆེ་བ་ནི་སྤྱི་ལོ841ལོར་བྱུང་བའི་གླང་དར་མས་ཆོས་བསྣུབས་པའི་དོན་རྐྱེན་ཡིན་ནོ། །《རྒྱལ་རབས་གསལ་བའི་མེ་ལོང》ལས། "རབ་ཏུ་བྱུང་བ་རྣམས་ལ་ལ་ཤན་པ་བཅོས། ལ་ལ་རྟགས་དང་ཕྲལ། ལ་ལ་རི་དྭགས་བཤོར་དུ་བཅུག མ་ཉན་པ་རྣམས་སྲོག་དང་ཕྲལ། ལྷ་ཁང་འཇིག་པའི་སྔོན་མ་ལྷ་ས་ལ་བྱས་ཏེ། ཇོ་བོ་རྣམ་གཉིས་ཆུ་ལ་བསྐྱུར་གསུངས་པ་ཆོས་བློན་རྣམས་ཀྱིས་ཐབས་བྱས་ཏེ། ཇོ་བོ་རྣམ་གཉིས་ཆུ་ལ་བསྐྱུར"ཞེས་པ་དང་། "ལྷ་ས་དང་བསམ་ཡས་ལ་སོགས་པའི་སྒོ་རྩིག གཞན་ལྷ་ཁང་ཆུང་བ་ཐམས་ཅད་བཤིག གླེགས་བམ་ལ་ལ་ཆུ་ལ་བསྐྱུར། ལ་ལ་མེ་ལ་སྲེགས། ལ་ལ་གཏེར་བཞིན་སྦས་སོ"ཞེས་འཁོད་པ་ལྟར། གླང་དར་མས་ཆོས་བསྣུབས་པའི་དོན་རྐྱེན་ནི་སངས་རྒྱས་བསྟན་པ་བོད་ཡུལ་དུ་འཕེལ་རྒྱས་ཀྱི་དོན་དག་གལ་ཆེན་ཞིག་ཡིན་ལ། སངས་རྒྱས་བསྟན་པ་བོད་ཡུལ་དུ་དར་བ་ནས་གླང་དར་མས་ཆོས་བསྣུབས་པའི་བར་ལ་ལོ་ངོ216ཙམ་འགོར་ཡོད། གླང་དར་མས་ཆོས་བསྣུབས་པ་ནས་བཟུང་སངས་རྒྱས་བསྟན་པའི་དར་སྤེལ་རེ་ཞིག་མཚམས་བཞག་པ་རེད།
དེའི་རྗེས་ཀྱི་ལོ་ངོ130ཙམ་གྱི་རིང་ལ། དབུས་གཙང་དང་། མངའ་རིས་སོགས་ས་ཆ་རུ། སྔོན་ཆད་རབ་བྱུང་བའི་དགེ་འདུན་གྱི་མིང་ཙམ་མ་གཏོགས་སངས་རྒྱས་བསྟན་པའི་ཤུགས་རྐྱེན་མི་མཐོང་བར་གྱུར། སྤྱི་ལོ978ལོར་སངས་རྒྱས་བསྟན་པ་སླར་ཡང་བོད་ལྗོངས་སུ་དར་སྤེལ་བྱུང་ཞིང་། དེ་ནི་མཚོ་སྔོན་དང་ཐད་ཀར་དུ་འབྲེལ་ཡོད་པ་རེད། ལོ་རྒྱུས་དེབ་ཐེར་ལྟར་ན། གླང་དར་མས་ཆོས་བསྣུབས་པའི་སྐབས་སུ། བོད་ལྗོངས་ཀྱི་དགེ་འདུན་གཙང་རབ་གསལ། གཡོ་དགེ་འབྱུང་། དམར་ཤཱཀྱ་མི་ནེ་རྣམ་གསུམ་གྱིས་དམ་ཆོས་འདུལ་བ་དྲེལ་ཁལ་གཅིག་བཀལ་ནས་ས་ཆ་མང་པོ་བརྒྱུད་དེ་མཐར་མདོ་སྨད་ལྷོ་ངོས་བེ་རེའི་ས་ཆ་དེའུ་ཚ་མཚོ་བརྒྱུད་རྨ་ལུང་རྡོ་རྗེ་བྲག་དན་ཏིག་ཤེལ་གྱི་ཡང་དགོན་དུ་བྱོན་ཏེ་དམ་ཆོས་སྤེལ། ཁོང་རྣམ་གསུམ་ལ་རྗེས་རབས་པ་རྣམས་ཀྱིས"མཁས་པ་མི་གསུམ"ཞེས་གུས་པའི་མཚན་ཕུལ། དེ་ནས་དམར་གཡོ་གཙང་གསུམ་དང་བླ་ཆེན་དགོངས་པ་རབ་གསལ་མཇལ་ཏེ་དབུས་གཙང་དུ་འདུལ་བའི་བསྟན་པ་མི་ནུབ་གོང་དུ་འཕེལ་བའི་བསྟན་པའི་ས་བོན་རིམ་བཞིན་སྤེལ། བླ་ཆེན་དགོངས་པ་རབ་གསལ་ནི་ཙོང་ཁ་བདེ་ཁམས་སུ་སྐུ་བལྟམས། དེ་ཉིད་སྐྱ་བོའི་སྐབས་སུ་མཚན་དུ་ཀ་ར་འཕན་དང་། དགུང་ལོ20ལ་རབ་བྱུང་གི་སྡོམ་པ་བཞེས། མཚན་དུའང་ཡེ་ཤེས་རྒྱལ་མཚན་ཞེས་གསོལ། བུ་སྟོན་གྱི་བཞེད་པ་ལྟར་ན་ལྕགས་མོ་བྱ་ལ་བསྟན་པ་ནུབ་ནས་བདུན་ཅུ་རྩ་གསུམ་པ་ཆུ་མོ་བྱ་ལ་བླ་ཆེན་དགོངས་པ་རབ་གསལ་གྱིས་བསྙེན་རྫོགས་ཀྱི་སྡོམ་པ་བཞེས་པ་དེ་ནས་བསྟན་པ་ཕྱི་དར་འགོ་ཚུགས་པར་གསུངས། དེ་ནས་བྱང་ཕྱོགས་སུ་ཕེབས་ཏེ་ཅང་ཨིན་རྩེ་མཁར་མི་ཉག་སྙའི་ཡུལ་དུ་བྱོན་ནས་གོ་རོང་སེང་གེ་གྲགས་ལས་འདུལ་བ་གསན་པས་འདུལ་བ་ལུང་སྡེ་བཞི་བསྟན་བཅོས་སོགས་མངོན་པའི་ཐེག་པ་ཆེན་པོ་ལོ་བཅུ་གཉིས་ཀྱི་བར་གསན། དེ་སྐབས་ཅིག་ཆར་འཇུག་པའི་རྣལ་འབྱོར་བ་ཞེས་བྱ་བ་དགེ་བའི་ཕྱོགས་ཅི་ཡང་མི་བྱེད་པའི་ལོག་རྟོག་ཅན་མང་བས་དེ་དག་གི་ལྟ་བ་སུན་འབྱིན་པའི་ཆེད་ལྷ་དང་མཆོད་རྟེན་དཔག་ཏུ་མེད་པ་བཞེངས་ཏེ་ཚོན་དང་བཟོ་ལ་སོགས་པ་ཡང་རང་གིས་མཛད་དེ་འདུས་བྱས་ཀྱི་དགེ་བའི་རྩ་བར་བརྩོན་པར་མཛད། དམ་པའི་སྤྱོད་པ་འདི་ལྟ་བུར་དད་པ་སྐྱེས་ནས་སྤ་གོར་ཡེ་ཤེས་གཡུང་དྲུང་ཞེས་བྱ་བ་དེ་འཁོར་མང་པོ་དང་བཅས་དན་ཏིག་ཏུ་བྱོན་པ་དང། བླ་ཆེན་པོ་དགུང་ལོ་ང་བཞི་བར་ཀླུ་མེས་དང་འབྲིང་ཡེ་ཤེས་ཡོན་ཏན་སོགས་དབུས་གཙང་མི་བཅུའི་རབ་བྱུང་བསྙེན་རྫོགས་ཀྱི་མཁན་པོ་མཛད་པ་དེ་ནས་བཟུང་དབུས་གཙང་དུ་འདུལ་བའི་བསྟན་པ་དར་བའི་རྩ་ལག་ཆེན་པོར་གྱུར། དེ་ལས་ཀླུ་མེས་དང་འབྲིང་གཉིས་དབུས་སུ་ཡར་ཕེབས་རྗེས་སྡོམ་རྒྱུན་སྤེལ་བར་མཛད་པས་སློབ་བརྒྱུད་མང་དུ་འཕེལ་ཞིང་། དེ་སྡོམ་རྒྱུན་དང་བཤད་རྒྱུན་སྤེལ་བར་མཛད་པའི་སློབ་བརྒྱུད་ཀ་བ་བཞི་དང་གདུང་བཞི། གྲལ་བ་བཞི་ལ་སོགས་མང་པོ་བྱུང་། དེས་ན་ཀླུ་མེས་ནི་བོད་ཀྱི་བསྟན་པ་ཕྱི་དར་སྐབས་མཛད་རྗེས་ཆེ་བའི་འདུལ་བ་འཛིན་པ་ཆེན་པོ་ཞིག་ཡིན་དང་། བསྟན་པ་སྤེལ་བར་བཀའ་དྲིན་ཆེ་བའི་མཁས་བཙུན་དུ་མ་སྤེལ་ཡོད་པ་རེད། ལྷག་པར་དུ་བླ་ཆེན་དགོངས་པ་རབ་གསལ་ནི་ཐམས་ཅད་ཀྱི་མེས་པོ་ལྟ་བུར་གྱུར་ཡོད། དེ་ཡང་བོད་ལྗོངས་སུ་ཆོས་བསྣུབས་པའི་སྐབས་སུ་མཚོ་སྔོན་ས་ཆ་རུ་བསྟན་པའི་མེ་རོ་བླངས་ཡོད་པས། སངས་རྒྱས་བསྟན་པ་བོད་ཡུལ་དུ་སླར་གསོ་བྱེད་པ་ལ་ནུས་པ་གལ་ཆེན་བཏོན་ཡོད་པར་འདོད།
གཉིས་པ། མཚོ་སྔོན་ནི་བོད་བརྒྱུད་ནང་བསྟན་མི་རིགས་གཞན་དང་འབྲེལ་བའི་བརྒྱུད་ལམ་གལ་ཆེན་ཞིག་ཡིན།
བོད་བརྒྱུད་ནང་བསྟན་དེ་ཉིད་བོད་ཡུལ་དུ་གྲུབ་པ་ཡིན་མོད། འོན་ཀྱང་དེའི་ཤུགས་རྐྱེན་ནི། བོད་བརྒྱུད་ནང་བསྟན་སྤེལ་བའི་ལོ་ངོ་བརྒྱ་ཕྲག་དུ་མའི་ལོ་རྒྱུས་ཀྱི་རིང་ལ། དེ་ཉིད་སྔ་རྗེས་སུ་སོག་པོའི་ས་ཆ་དང་། ཀན་སུའུ། ཧྲན་ཞི། པེ་ཅིན་སོགས་ས་ཆ་རུ་བརྒྱུད་ཅིང་། སོག་པོ་དང་། ཡུས་ཀུའུ། ཧོར་སོགས་གྲངས་ཉུང་མི་རིགས་དང་རྒྱ་རིགས་ཁག་ཅིག་གི་ཆོས་ལུགས་སུ་གྱུར་པ་རེད། བོད་བརྒྱུད་ནང་བསྟན་མི་རིགས་འདི་དག་གིས་དང་ལེན་བྱེད་ཐུབ་པའི་རྒྱུ་རྐྱེན་གཙོ་བོ་དེ་ཁོ་བོས་བསམ་ན་དེ་ནི་བོད་བརྒྱུད་ནང་བསྟན་སྐབས་དེ་དུས་ཀྱི་མི་རིགས་ཀྱི་སྤྱི་ཚོགས་ཀྱི་ཐོན་སྐྱེད་ནུས་པ་དང་མཐུན་པར་སྙམ། འོན་ཀྱང་ཕྱི་ངོས་ཀྱི་རྒྱུ་རྐྱེན་ལ་བལྟས་ན། དེ་ནི་ལོ་རྒྱུས་མི་སྣ་ཁག་ཅིག་གི་ཧུར་བརྩོན་དང་མཚོ་སྔོན་འདི་ལྟ་བུའི་ཁྱད་པར་ཅན་གྱི་ས་གནས་ཀྱིས་བཏོན་པའི་ནུས་པ་དང་འབྲལ་ཐབས་མེད་པར་འདོད། མཚོ་སྔོན་ནི་མདོ་དབུས་མཐོ་སྒང་གི་ཤར་ཕྱོགས་སུ་ཡོད་ཅིང་། ས་སེར་མཐོ་སྒང་དང་འབྲེལ་ཡོད་ལ། དེ་ནི་རང་རྒྱལ་གྱི་ལོ་རྒྱུས་སྟེང་ཞིང་འབྲོག་སྣོལ་འདྲེས་ཆེ་བའི་ས་ཆ་ཞིག་ཡིན། དེ་ཡང་མཚོ་སྔོན་ད་དུང་རང་རྒྱལ་མི་རིགས་མང་པོ་དར་རྒུད་ཀྱི་གར་སྟེགས་ཆེན་མོ་ཞིག་རེད། ལོ་རྒྱུས་སྟེང་གི་གནའི་འཇང་རིགས་དང་། འ་ཞ། བོད་པ། རྒྱ་རིགས་སོགས་ས་ཆ་འདི་རུ་ཧ་ཅང་གལ་ཆེན་གྱི་ནུས་པ་བཏོན་མྱོང་ལ། ད་ལྟ་མཚོ་སྔོན་ས་ཆ་བོད་རིགས་དང་། སོག་རིགས། ཧོར་རིགས། ཧུའེ་རིགས། ཟ་ལར་རིགས་སོགས་ཀྱི་ཁྱིམ་གཞིར་གྱུར་ཡོད། མཚོ་སྔོན་ནི་རང་རྒྱལ་གྱི་འབྲོག་ལས་རིག་གནས་དང་ཞིང་ལས་རིག་གནས། གྲངས་ཉུང་མི་རིགས་རིག་གནས། རྒྱ་རིགས་རིག་གནས། མཐོ་སྒང་རིག་གནས། དབུས་རྒྱུད་རིག་གནས་སོགས་ཧ་ཅང་གལ་ཆེན་གྱི་འདུ་གནས་ཤིག་ཡིན་ནོ། །མཚོ་སྔོན་གྱི་འདི་ལྟ་བུའི་ས་རྒྱུས་ཁྱད་ཆོས་དང་རིག་གནས་ཁྱད་ཆོས་དེ་བོད་བརྒྱུད་ནང་བསྟན་དེ་ཉིད་སོག་པོ་དང་ཧོར་རིགས། རྒྱ་རིགས་སོགས་མི་རིགས་གཞན་པའི་བར་འདྲེས་པ་ལ་མཐུན་རྐྱེན་བསྐྲུན་ཡོད་པ་རེད། བོད་བརྒྱུད་ནང་བསྟན་སོག་པོ་ས་ཆ་རུ་སྤེལ་བ་དེ་ཡོན་རྒྱལ་རབས་ཀྱི་དུས་མགོ་ཡིན། ཡིན་ནའང་རྒྱུ་རྐྱེན་འདྲ་མིན་གྱི་དབང་གིས་ཤུགས་རྐྱེན་ཆེན་པོ་མ་ཐེབས། སྤྱི་ལོ1559ལོ་ནས་སྤྱི་ལོ1573ལོའི་བར་ལ་སོག་པོ་ཨལ་ཐན་ཆོས་ཀྱི་རྒྱལ་པོས་མཚོ་སྔོན་ས་ཆ་སྔ་རྗེས་སུ་ཐེངས་གཉིས་ལ་དབང་བསྒྱུར་བ་དང་། སངས་རྒྱས་བསྟན་པའང་མི་རིགས་ཀྱི་བཀག་རྒྱ་ལས་གྲོལ་ཏེ་སོག་པོའི་ས་ཆ་རུ་དར་ཐུབ་པ་རེད། དེ《སོག་པོའི་ཆོས་འབྱུང》ལྟར་ན། ཏཱ་ལའི་བླ་མ་སྐུ་ཕྲེང་གསུམ་པ་བསོད་ནམས་རྒྱ་མཚོ་སྤྱི་ལོ1577ལོར་སོག་པོ་ཨལ་ཐན་ཆོས་ཀྱི་རྒྱལ་པོས་སྔ་ཕྱིར་སྤྱན་འདྲེན་ཞུས་པ་བཞིན་བྱང་ཕྱོགས་སོག་ཡུལ་ཏེ་ད་ལྟའི་མཚོ་སྔོན་ས་ཆ་རུ་རིས་མེད་རྒྱལ་བསྟན་སྤྱི་དང་། བྱེ་བྲག་ཞྭ་སེར་ཅོད་པན་འཆང་བའི་རིང་ལུགས་སྤེལ་བར་ཆིབས་ཁ་བསྒྱུར་ཞེས་འཁོད་ཡོད་ལ། རྒྱལ་དབང་མཆོག་ནས་ཨལ་ཐན་ལ་ཆོས་ཀྱི་རྒྱལ་པོ་ལྷའི་ཚངས་པ་ཞེས་པའི་མཚན་གནངས། སོག་ཡུལ་ལ་དམ་པའི་ཆོས་རྒྱ་ཆེར་བསྐོར། སོག་པོ་བརྒྱ་ཕྲག་མང་པོ་རབ་ཏུ་བྱུང་། ཕྱུགས་ཟོག་བསད་ནས་མཆོད་པའི་ལུགས་སྲོལ་བཅོས་པར་མཛད།
ཧོར་དང་མཚོ་སྔོན་གྱི་རྒྱ་རིགས་ནི་མཚོ་སྔོན་གཏན་སྡོད་གྱི་མི་རིགས་ཡིན་པ་དང་། ཁོང་ཚོའི་ནུབ་ཕྱོགས་དང་ཤར་ཕྱོགས། ལྷོ་ཕྱོགས་ཚང་མ་མཚོ་སྔོན་དང་ཀན་སུའུ་ཡི་བོད་ཁུལ་ཡིན་ཞིང་། བྱང་ཕྱོགས་ནི་སོག་ཁུལ་ཡིན། ཁོང་ཚོ་ནི་བོད་བརྒྱུད་ནང་བསྟན་དར་བའི་ས་ཆ་དང་མི་རིགས་ཀྱི་བར་དུ་གནས་ཡོད། དེ་དང་དུས་མཚུངས་སུ་མཚོ་སྔོན་ས་ཆ་ནི་བླ་མཆོག་རྣམས་ཀྱིས་རྒྱལ་ཆེན་གོང་མར་མཇལ་བའི་བརྒྱུད་ལམ་ཞིག་ཡིན་པས། དེ་ནི་བོད་བརྒྱུད་ནང་བསྟན་ཧོར་རིགས་དང་མཚོ་སྔོན་གྱི་རྒྱ་རིགས་སོགས་ལ་ཤུགས་རྐྱེན་ཐེབས་ཐུབ་པའི་ཕྱི་ངོས་ཀྱི་རྒྱུ་རྐྱེན་ཞིག་ཡིན། དེ་མིན་མཚོ་སྔོན་ནི་བོད་རིགས་དང་ཧོར་རིགས། རྒྱ་རིགས། སོག་རིགས་སོགས་འདྲེས་མར་སྡོད་པའི་ས་ཆ་ཞིག་ཡིན་པས། བོད་བརྒྱུད་ནང་བསྟན་ཧོར་རིགས་དང་རྒྱ་རིགས་སོགས་ལ་ཤུགས་རྐྱེན་ཐེབས་ཐུབ་པའི་ནང་ཡོད་ཀྱི་རྒྱུ་རྐྱེན་ཡིན། བསྡོམས་རྩིས་ལྟར་ན། ལོ་ངོ་བརྒྱ་ཕྲག་དུ་མའི་རིང་ལ། མཚོ་སྔོན་གྱི་ཧོར་རིགས་ས་ཆ་རུ་སྔ་རྗེས་སུ་མཆོད་རྟེན་ཐང་དང་། ཀྲུའུ་ཅ་དགོན་པ་སོགས་བོད་བརྒྱུད་ནང་བསྟན་གྱི་དགོན་གནས40ལྷག་བཏབ་ཡོད་པ་དང་། མཚོ་སྔོན་གྱི་རྒྱ་རིགས་ས་ཆ་རུ་སྔ་རྗེས་སུ་ཆུས་ཐན་དགོན་དང་། ཧུང་ཧྭ་དགོན་སོགས་དགོན་གནས70ལྷག་བཏབ་ཡོད་པ་རེད།
གསུམ། མཚོ་སྔོན་དུ་བོད་བརྒྱུད་ནང་བསྟན་གྱི་མཁས་པ་མང་པོ་བྱུང་ཡོད།
མཚོ་སྔོན་ནི་མི་རིགས་སོ་སོའི་རིག་གནས་འབྲེལ་འདྲིས་ཆེ་བའི་ས་ཆ་གལ་ཆེན་ཞིག་ཡིན་ཞིང་། འདི་རུ་ཕུན་སུམ་ཚོགས་པའི་རིག་གནས་ཀྱི་སྙིང་བཅུད་འདུས་ཡོད། སངས་རྒྱས་བསྟན་པ་ས་ཆ་འདི་རུ་བརྒྱུད་པ་ནས་བཟུང་། ཆར་རྗེས་ཀྱི་ཤ་མོ་བཞིན་འཚར་ལོངས་བྱུང་ཡོད་དེ། ཆེས་མངོན་གསལ་གྱི་མཚོན་རྟགས་ནི། སངས་རྒྱས་བསྟན་པ་དར་བ་ནས་བཟུང་། མཚོ་སྔོན་དུ་དགེ་བའི་བཤེས་གཉེན་གྲངས་ཀྱིས་མི་ལང་བ་བྱུང་སྟེ་བོད་བརྒྱུད་ནང་བསྟན་གྱི་དར་འཕེལ་ལ་མཛད་རྗེས་ཆེན་པོ་བསྐྲུན་ཡོད། མཚོ་སྔོན་ས་ཆའང་སངས་རྒྱས་བསྟན་པའི་མཁས་ཆེན་མང་པོ་དར་བའི་ས་ཆ་ཡིན་ཞེས་གཞན་ཕྱོགས་སུ་གྲགས། རགས་རྩིས་ལྟར་ན། མིང་གྲགས་ཅན་གྱི་མཁས་པ་མི200ལྷག་ཡོད། དེ་དག་ལས་ཆེས་ཕུལ་ཏུ་བྱུང་བ་ནི་མཚོ་སྔོན་གྱི་བླ་ཆེན་དགོངས་པ་རབ་གསལ་ཡིན་ཏེ། ཁོང་ཉིད་ནི་སངས་རྒྱས་བསྟན་པ་བོད་དུ་སླར་གསོ་བྱེད་པའི་མི་སྣ་གནད་འགག་ཅན་ཞིག་ཡིན་པ་དང་། ཁོང་ཉིད་ཀྱིས་སངས་རྒྱས་ཆོས་ལུགས་ལ་བཏོན་པའི་བྱས་རྗེས་ལ་རྗེས་རབས་པ་རྣམས་ཀྱིས་ཧ་ཅང་མཐོ་བའི་གདེང་འཇོག་ཡོད་པ་རེད། ཐུའུ་བཀྭན་བློ་བཟང་ཆོས་ཀྱི་ཉི་མ་ལགས་ཀྱི་བརྩམས་ཆོས《ཐུའུ་བཀྭན་གྲུབ་མཐའ》ལས། "བླ་ཆེན་པོ་དགོངས་པ་རབ་གསལ་རབ་ཏུ་བྱུང་ཞིང་བསྙེན་པར་རྫོགས། བོད་ནས་ཀླུ་མེས་ཚུལ་ཁྲིམས་ཤེས་རབ་སོགས་མི་བཅུ་འོངས་ནས་བླ་ཆེན་ལས་སྡོམ་པ་བླངས། དེ་རྣམས་བོད་དུ་ཐོན་ནས་གནས་གཞི་བཟུང་ཞིང་སྡོམ་པ་སྤེལ་བས། སངས་རྒྱས་ཀྱི་བསྟན་པའི་མེ་རོ་སྨད་ནས་གསོས་ཏེ། སླར་ཡང་བསྟན་པ་དར་བའི་མགོ་ཚུགས་ཏེ་རིམ་གྱིས་འཕེལ་བས་དབུས་གཙང་གི་ཕྱོགས་ཐམས་ཅད་དགེ་འདུན་གྱི་སྡེས་བཀང་སྟེ་བཤད་སྒྲུབ་ཀྱི་བསྟན་པ་དར་ཞིང་རྒྱས་པར་གྱུར་ཏོ། །དེས་ན་བླ་ཆེན་པོ་དང་། ཀླུ་མེས་ལ་སོགས་པ་གངས་ཅན་པ་ལ་བཀའ་དྲིན་མཆོག་ཏུ་ཆེའོ། ། "ཞེས་བསྔགས་བརྗོད་བྱས་ཡོད།
བོད་བརྒྱུད་ནང་བསྟན་ཕྱི་དར་གྱི་སྐབས་སུ་གྲུབ་མཐའ་མང་པོ་བྱུང་བའི་ཁྱད་ཆོས་ཐོན་ཡོད་པ་རེད། དུས་རབས་བཅུ་གཅིག་པའི་དུས་མཚམས་སུ། བོད་བརྒྱུད་ནང་བསྟན་ལ་གྲུབ་མཐའ་མང་པོ་བྱུང་སྟེ། དཔེར་ན། རྙིང་མ་དང་། བཀའ་གདམས། ས་སྐྱ། བཀའ་བརྒྱུད། ཇོ་ནང་། དགེ་ལུགས་སོགས་བྱུང་ཡོད་པ་དང་། བོད་བརྒྱུད་ནང་བསྟན་གྱི་གྲུབ་མཐའ་བྱུང་བ་དེ་ནི་བོད་ལ་སངས་རྒྱས་བསྟན་པ་དར་ཞིང་རྒྱས་པའི་མཚོན་རྟགས་ཡིན་པ་རེད། གྲུབ་མཐའ་མང་པོའི་ནང་དུ་གྲུབ་མཐའ་གཉིས་ནི་མཚོ་སྔོན་གྱི་དགེ་བའི་བཤེས་གཉེན་གྱིས་སྲོལ་བཏོད་པ་ཡིན་ཏེ། གཅིག་ནི་འབྲི་གུང་བཀའ་བརྒྱུད་ཡིན་ཞིང་། ཅིག་ཤོས་ནི་དགེ་ལུགས་པ་ཡིན་ནོ། །འབྲི་གུང་བཀའ་བརྒྱུད་ཀྱི་སྲོལ་གཏོད་མཁན་ནི་མཚོ་སྔོན་ཁམས་འདན་སྟོད་ཙོང་དུ་སྐུ་བལྟམས་པའི་སྐྱོབ་པ་འཇིག་རྟེན་མགོན་པོ(1143-1217)ཡིན་ཏེ། ཁོང་ཉིད་གཞོན་དུས་སུ་འགྲོ་མགོན་ཕག་མོ་གྲུ་པའི་དྲུང་དུ་ཕེབས་ནས་ཟླ་བ་སུམ་ཅུ་རྩ་གཉིས་ཙམ་བཞུགས། མཚན་དུ་རིན་ཆེན་དཔལ་ཞེས་གསོལ། དགུང་ལོ་ཉི་ཤུ་རྩ་ལྔར་ཕག་མོ་གྲུ་ཞང་སུམ་ཐོག་པས་མཁན་པོ་དང་། ཅི་ལུང་གི་སློབ་དཔོན། གཉན་པ་འདུལ་འཛིན་གྱིས་གསང་སྔོན་བྱས་ཏེ་བསྙེན་པར་རྫོགས། དགུང་ལོ་སོ་བདུན་རབ་བྱུང་གཉིས་པའི་ས་ཕག་ལོར་འབྲི་གུང་དགོན་པ་བཏབ། དགོན་འདི་རིམ་བཞིན་ཇེ་རྒྱས་སུ་སོང་ནས་གྲུབ་མཐའ་འདི་ཆགས་པ་རེད། དགེ་ལུགས་པའི་སྲོལ་གཏོད་མཁན་ནི་མཚོ་སྔོན་སྐུ་འབུམ་དགོན་པ་ཆགས་ཡུལ་དེར་སྐུ་བལྟམས་པའི་རྗེ་ཙོང་ཁ་པ(1357-1419)ཡིན། ཁོང་ཉིད་དགུང་ལོ་བདུན་ལ་ཆོས་རྗེ་དོན་གྲུབ་རིན་ཆེན་པས་མཁན་པོ་མཛད་པ་དང་། དགུང་ལོ་བཅུ་དྲུག་ལ་དབུས་སུ་ཕེབས། རིག་གནས་དང་བཀའ་པོད་ལྔ་སོགས་ལ་ཐོས་བསམ་སྒོམ་གསུམ་དང་། མདོ་སྔགས་ཀྱི་བསྟན་པ་ལ་དག་ཐེར་ནན་ཏན་མཛད། ཞལ་སློབ་ཤཱཀྱ་ཡེ་ཤེས་ལ་བྱམས་ཆེན་ཆོས་རྗེ་ཞེས་པའི་འཇའ་ས་བྱུང་སྟེ་རྒྱ་བོད་དབར་གྱི་འབྲེལ་ལམ་དམ་པོ་ཚུགས། ས་གླང་ལོར་ལྷ་ལྡན་སྨོན་ལམ་ཆེན་མོ་བཙུགས། དགའ་ལྡན་དང་བདེ་ཆེན་གསང་སྔགས་མཁར་ཕྱག་བཏབ། སེར་འབྲས་དང་རྒྱུད་གྲྭ་སྟོད་སྨད་འཛུགས་པའི་བཀོད་པ་མཛད། ལམ་རིམ་དང་སྔགས་རིམ་སོགས་ལེགས་བཤད་ཀྱི་གསུང་རྩོམ་རྒྱ་ཆེར་སྤེལ། རྒྱལ་ཚབ་རྗེ་དང་མཁས་གྲུབ་རྗེ། དགེ་འདུན་གྲུབ་སོགས་སློབ་མ་མང་དུ་བསྐྲུན། དགེ་ལུགས་པ་ནི་བོད་བརྒྱུད་ནང་བསྟན་ལས་སྟོབས་ཤུགས་ཆེས་ཆེ་བའི་གྲུབ་མཐའ་ཞིག་ཡིན་ཞིང་། དེ་ཉིད་བོད་ཡུལ་གྱི་སོག་པོ་དང་། ཧོར་རིགས། ཡུས་ཀུའུ་རིགས་དང་རྒྱ་རིགས་ཁག་ཅིག་བཅས་ལ་ཤུགས་རྐྱེན་ཟབ་མོ་ཐེབས་ཡོད་པ་རེད། མཚོ་སྔོན་ས་ཆའི་བོད་བརྒྱུད་ནང་བསྟན་གྱི་སྤྲུལ་སྐུ་ལས་ཀྱང་མཁས་པ་མང་པོ་བྱུང་ཡོད་དེ། དཔེར་ན། སུམ་པ་མཁན་པོ་ཡེ་ཤེས་དཔལ་འབྱོར(1704-1788)ནི་མཚོ་སྔོན་རྨ་ཆུའི་འགྲམ་ཐོ་ལི་ཞེས་པའི་ས་ཆའི་མི་ཡིན་པ་དང་། མཚོ་སྔོན་དགོན་ལུང་གི་སྤྲུལ་སྐུ་ཡིན། ཁོང་ཉིད་ཀྱི་བརྩམས་ཆོས་ཧ་ཅང་མང་ལ། ཁོང་གིས་བརྩམས་པའི་རྒྱ་གར་དང་། རྒྱ་ནག སོག་ཡུལ། བོད་བཅས་ཀྱི་ལོ་རྒྱུས་འཁོད་པའི《བསྟན་པ་སྤྱིའི་ཆོས་འབྱུང་དཔག་བསམ་ལྗོན་བཟང》ཞེས་པའི་དེབ་ཐེར་ནི་རྒྱལ་ཁབ་ཕྱི་ནང་དུ་མིང་གྲགས་ཅན་གྱི་བརྩམས་ཆོས་ཞིག་ཡིན་པ་དང་།
སྐད་རིགས་དུ་མ་རུ་བསྒྱུར་ཡོད་པ་རེད།ལྕང་སྐྱ་རོལ་བའི་རྡོ་རྗེ(1717-1786)ནི་ལྕང་སྐྱ་སྐུ་ཕྲེང་གསུམ་པ་ཡིན་ཞིང་། རྗེ་འདི་ཉིད་ཀྱིས་བརྩམས་ཆོས་དང་བསྒྱུར་རྩོམ་མང་པོ་མཛད་ཡོད་པ་དང་། སངས་རྒྱས་བསྟན་པ་རྒྱ་ནང་དུ་དར་བ་ལ་ཤུགས་རྐྱེན་ཆེན་པོ་ཐེབས་ཡོད་པ་རེད།
ཐུའུ་བཀྭན་བློ་བཟང་ཆོས་ཀྱི་ཉི་མ(1737-1801)ནི་དགོན་ལུང་བྱམས་པ་གླིང་གི་སྐུ་ཕྲེང་གསུམ་པའི་སྤྲུལ་སྐུ་ཡིན་ཞིང་། རྗེ་འདི་ཉིད་ཀྱིས་དགོན་སྡེ་མང་དུ་ཕྱག་བཏབ། བྱིན་ཅན་གྱི་རྟེན་མང་དུ་བཞེངས། རིས་མེད་ཀྱི་བསྟན་པའི་བྱ་བ་རྒྱ་ཆེར་མཛད། 《ལྕང་སྐྱ་ཡེ་ཤེས་བསྟན་པའི་སྒྲོན་མེ་དཔལ་བཟང་པོའི་རྣམ་ཐར》དང་། 《ཐུའུ་བཀྭན་གྲུབ་མཐའ》《བཅོམ་ལྡན་འདས་རྡོ་རྗེ་མི་འཁྲུགས་ལྷ་དགུའི་དཀྱིལ་འཁོར་དུ་དབང་བསྐུར་བའི་ཆོ་ག་གང་གའི་ཆུ་རྒྱུན》སོགས་པོད་མང་པོ་མཛད་ཡོད།
དགེ་འདུན་ཆོས་འཕེལ(1905-1951)ནི་མདོ་སྨད་མཚོ་སྔོན་རེབ་གོང་ཞོ་འཕོང་དུ་འཁྲུངས་ཞིང་། ཁོང་ནི་ཤེས་རབ་ཆེ་ཤིང་། ཐོས་རྒྱ་ཆེ་བ། མདོ་སྔགས་རིག་གནས་གང་ལའང་མཁས་པའི་རྩེར་སོན་པ་ཞིག་ཡིན་ཏེ། ཁོང་གིས་འཆད་རྩོད་རྩོམ་པའི་མཛད་པའི་གྲགས་སྙན་འཛམ་གླིང་དུ་ཁྱབ་ཅིང་། ད་ལྟ་དམ་པ་དེ་ཉིད་ཀྱིས་རྩོམ་པར་མཛད་པའི་བསྟན་བཅོས་རྣམས་ཀྱི་ནང་དོན་ཕུན་སུམ་ཚོགས་ལ་ཚིག་སྦྱོར་སྙན་འཇེབས་ལྡན་ཞིང་ཉམས་འགྱུར་གྱིས་ཕྱུག ཚེ་ཏན་ཞབས་དྲུང(1910-1985)ནི་མཚོ་སྔོན་ཞིང་ཆེན་ཞུན་ཧྭ་རྫོང་དུ་སྐུ་བལྟམས། གནས་ལྔ་རིག་པའི་པཎྜི་ཏ་ཆེན་མོ་ཡིན་པ་དང་། མིང་གྲགས་ཅན་གྱི་བརྩམས་ཆོས་མང་པོ་མཛད་ཡོད། དེ་མིན་མཚོ་སྔོན་དུ་ད་དུང་མཁས་པ་མང་པོ་བྱུང་མྱོང་ལ། མཁས་པ་དེ་རྣམས་ནི་དགུང་ཁའི་ཁྲ་ལམ་མེར་གྱི་སྐར་ཚོགས་བཞིན་དུ་འོད་འཚེར་བ་དང་། ཁོང་རྣམ་ནི་མཚོ་སྔོན་གྱི་ལ་རྒྱ་ཡིན་པ་མ་ཟད། ཀྲུང་ཧྭ་མི་རིགས་ཀྱི་ལ་རྒྱའང་ཡིན། ཁོང་རྣམ་གྱིས་སངས་རྒྱས་བསྟན་པ་རྒྱ་ཆེར་སྤེལ་བ་ལ་མཛད་རྗེས་ཆེན་པོ་བཞག་ཡོད། དགེ་བའི་ཤེས་གཉེན་དེ་དག་ནི་དུས་ནམ་ཡིན་ཡང་མིའི་རིགས་བསམ་བློའི་ཞིང་ཁར་ཆུ་འབྱིན་པ་བཞིན་བརླན་ཞིང་གསོ་བཞིན་ཡོད་པ་རེད།
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2360896 位访客


c: text/html

text:
ངས་ཡི་གེ་ཡག་པོ་མི་ཤེས།
ད་ལོའི་དགུན་མགོ་ལ་དུས་དེབ་ཅིག་གི་ལོ་རེའི་འཆར་ཅན་གྱི་ཚོགས་འདུ་ཞིག་ལ་ཞུགས་ཕྱིར་ཐོག་དང་པོར་རྒྱལ་ཐང་ལ་ཕྱིན་པ་ཡིན། རྒྱལ་ཐང་ལ་བསླེབས་པའི་ཉིན་གཉིས་པར་ཚོགས་འདུ་དངོས་སུ་མགོ་བརྩམས་ཤིང་། ཚོགས་འདུའི་ཉན་མཁན་གྱི་གྲས་ནས་བོད་ལྭ་དམར་པོ་ཅུང་ཟད་རྙིང་ཤས་ཆེ་བ་ཞིག་གྱོན་པའི་རྒན་པོ་ཞིག་མཐོང་བྱུང་། ངས་ཁོ་རང་ས་དེའི་རྩོམ་རིག་སོགས་ལ་དགའ་མོས་བྱ་མཁན་གྱི་རྒན་པོ་ཕལ་བ་ཞིག་ཡིན་ཤས་ཆེ་སྙམ་པ་ལས་དོ་སྣང་ཆེར་མ་བྱས། ཕྱི་དྲོ་ཁ་ལག་ཟ་བའི་སྐབས་སུ་རྒན་པོ་དེས་ང་ཚོ་མི་རེ་རེ་ལ་ཁོ་རང་གིས་བསྒྲིགས་པ་ཡིན་ཟེར་བའི་ཡུལ་ཕྱོགས་དེའི་དམངས་གཞས་ཕྱོགས་བསྒྲིགས་ཀྱི་དེབ་རེ་གནང་སོང་བས། གུས་ཞབས་ཀྱི་ཚུལ་དུ་བཀའ་དྲིན་ཞུས་པ་ལས་གཞན་ཁ་བརྡ་སོགས་ལྷོད་པོར་མ་གློད། ཁ་ལག་བཟའ་བཞིན་པའི་སྐབས་སུ་གཞན་པ་ཚོས་རང་རང་གི་ས་ནས་ཁ་བརྡ་ལ་རོལ་བ་དང་ཁ་པར་སོགས་རྩེད་བཞིན་པས། ངས་ཀྱང་དུས་ཚོད་ཙམ་གཏང་ཆེད་དེབ་དེའི་ཁ་ཕྱེ་དུས་སྒྲིག་མཁན་གྱི་མིང་ལ་ཨ་འབྱུང་ཞེས་བྲིས་ཡོད་པ་མཐོང་བྱུང་། ངས་སྔོན་ཆད་བདེ་ཆེན་དང་རྒྱལ་ཐང་ཕྱོགས་ཀྱི་དམངས་གཞས་ཤིག་སྒྲིག་རོགས་བྱ་སྐབས་ཨ་འབྱུང་ཞེས་པའི་ཡུལ་དེའི་རྒན་པ་ཞིག་དང་ཁ་པར་ལམ་ནས་འབྲེལ་བ་བྱས་མྱོང་བ་དྲན་སོས་ཤིང་། ཁོང་ནི་ཡུལ་དེའི་གཞས་སྣ་ལེགས་སྒྲིག་ཙམ་མ་ཟད་བོད་ཡིག་གི་སློབ་གསོ་སྐྱོང་བ་ལའང་བྱས་རྗེས་ཆེ་བ་ཐོས་མྱོང་པས། ལྭ་བ་རྙིང་ལ་སྲབ་པ་དམར་བོ་ཅན་གྱི་རྒན་པོ་འདི་ནི་རྒན་ཨ་འབྱུང་མིན་ནམ་སྙམ་པའི་བློ་ཞིག་སྐྱེས་ཤིང་། ཁ་ལག་གྲོལ་ལ་ཉེ་དུས་ང་རང་ཆེད་དུ་ཁོང་གི་གམ་ལ་བཅར་ཞིང་ཁྱེད་རང་རྒན་ཨ་འབྱུང་ཡིན་ནམ་ཞེས་དྲིས་པར། ལགས་ཡིན་ཞེས་ལན་བཏབས་སོང་ལ། སྐད་གྲགས་བདེ་ཆེན་ཙམ་མ་ཟད་ས་ཆ་གང་སར་ཁྱབ་ཡོད་པའི་བོད་ཡིག་སློབ་གསོ་སྤེལ་མཁན་ཨ་འབྱུང་ལགས་ནི་མ་གཞི་འདི་ལྟ་བུའི་རྒན་པོ་བབ་ཆགས་ཤིང་། རྒྱས་སྤྲོས་མེད་པ་དང་། ཐ་ན་མི་གཞན་དང་སྐད་ཆ་ཤོད་སྐབས་རང་ཉིད་ཅུང་དོགས་མི་བདེ་བར་གད་མོ་འཚེར་འཚེར་དགོད་མཁན་གྱི་རྒན་པོ་སྙིང་རྗེ་བོ་ཞིག་ཡིན་ཞིང་། གལ་སྲིད་མི་སུ་ཞིག་ལ་འདི་ནི་ཨ་འབྱུང་རེད་ཅེས་མ་བཤད་ཚེ་ཁོང་ནི་མཛད་རྗེས་ཆེ་ཞིང་། མི་ལོ་བཅུ་བདུན་ལྷག་ལ་སྒེར་གཉེར་གྱི་བོད་ཡིག་སློབ་གསོ་གཉེར་བའི་སྐྱེས་བུ་དམ་པ་དེ་ཡིན་པ་བློ་ལའང་མི་འཁོར་བ་ཞིག་རེད།
ང་རང་ཁོང་ལ་བཅར་འདོད་ཆེ་བ་དང་། ཁོང་གི་གཏམ་རྒྱུད་མངར་ལ་སྐྱུར་བ་མང་པོ་ཞིག་ལ་ཉན་འདོད་ཡོད་པས་ཁོང་ལ་སང་ཉིན་ཁྱེད་རང་ཚོགས་འདུར་ཡོང་རྒྱུ་ཨེ་ཡིན་དྲིས་པར་ཁོང་གིས་ཡོང་བའི་ལན་གནང་ཞིང་བྲང་ཁུག་ནས་མིང་བྱང་ཞིག་ཀྱང་གནང་བྱུང་། མིང་བྱང་དེའི་ཉིན་དུ་བདེ་ཆེན་རྫོང་ཀུན་ཕན་བོད་ཡིག་སློབ་གྲྭ་དང་སྲིབ་ངོས་སུ་སེམས་ཀྱི་ཉི་ཟླ་རྫོང་ཀུན་ཕན་བོད་ཡིག་སློབ་གྲྭ་ཞེས་སློབ་གྲྭ་གཉིས་ཀྱི་མིང་བྲིས་འདུག་ལ་གཤམ་དུ་གཉིས་ཀར་སློབ་གྲྭའི་འགོ་འཛིན་པ་ཞེས་བྲིས་འདུག་པས། མ་གཞི་ཁོང་གི་ཀུན་ཕན་བོད་ཡིག་སློབ་གྲྭ་ལ་ད་ལྟ་ཡན་ལག་སློབ་གྲྭ་ཞིག་རྒྱལ་ཐང་དུ་ཡོད་པ་ཤེས་བྱུང་།
ཕྱི་ཉིན་གྱི་ཚོགས་འདུའི་ལས་རིམ་ཕྱི་མ་ནི་ཚོགས་ཞུགས་ཀྱི་བོད་རིགས་ཚོས་བགྲོ་གླེང་ཞིག་རེད། མགོ་འཛིན་པའི་གྲལ་གྱི་གོ་རིམ་བཞིན་མི་རེ་རེ་ལ་སྐད་ཆ་བཤད་པའི་དུས་ཚོད་སྐར་མ་ཁ་ཤས་གནང་བྱུང་བས། ཚང་མའི་དུས་དེབ་སྤྱིའི་འཕེལ་རྒྱས་དང་། ལོ་ཙཱ། རྩོམ་སྒྲིག་སོགས་ཀྱི་ཐད་བསམ་ཚུལ་དང་གྲོས་གཞི་མང་པོ་བཏོན་བྱུང་། དེ་ནས་ཨ་འབྱུང་གི་རེས་ལ་བསླེབས་དུས་ཁོང་ཅུང་ཟད་སྐྱེངས་པའི་ཚུལ་གྱིས་ཚོགས་ར་ལ་ལྟ་བཞིན་ཚང་མ་སྐུ་ཁམས་བཟང་། ངའི་མིང་ལ་ཨ་འབྱུང་ཟེར། གོང་དུ་མཁས་པ་རྣམས་པས་གསུང་བཤད་ཡག་པོ་གནང་བྱུང་བས་ངའི་ཡིད་དྲངས་བྱུང་། ང་ལ་གཞན་ལས་ལྷག་པ་གང་ཡང་བཤད་རྒྱུ་མེད། རྒྱུ་མཚན་ནི་ངས་ཡི་གེ་ཡག་པོ་ཞིག་མི་ཤེས་ཞེས་བཤད་བྱུང་། སྐབས་དེར་ང་ལ་ཡི་གེ་མི་ཤེས་པའི་སློབ་གསོ་བ་འདི་ལ་རྒྱུས་གཏིང་ཟབ་མོ་ཞིག་ལེན་པའི་འདོད་པ་འགོག་མེད་ཅིག་སྐྱེས་བྱུང་། ཁོང་གིས་རང་ཉིད་ཀྱི་སློབ་གྲྭ་ཁག་གཉིས་ཀ་ངོ་སྤྲོད་ཅིག་གནང་བྱུང་ལ། གམ་དུ་བསྡད་ཡོད་པའི་སློབ་མ་འགའ་ཤས་བསྟན་ནས་འདི་དག་ཚང་མ་ཁོའི་སློབ་གྲྭ་ནས་མཐར་ཕྱིན་པའི་སློབ་མ་ཡིན་ཞེས་ངོ་སྤྲད་བྱུང་། དབུས་གཙང་གི་སྐད་ཀྱི་གདངས་ལ་ཡུལ་སྐད་ཅུང་ཟད་འདྲེས་པའི་སྐད་ཆ་ཐུང་ངུ་དེ་ནི་ཕལ་ཆེར་ཚོགས་ར་ཡོངས་ཀྱིས་ཆེས་གོ་སླ་བའི་སྐད་དུ་གྱུར་སོང་བ་འདྲ་སྟེ། ཕྱི་དྲོ་ཅུང་ཟད་དུབ་པའི་ཚོགས་ར་རུ་གསལ་ལ་འགྲོས་མྱུར་བའི་ཐལ་མོ་རྡེབ་སྒྲས་ཁྱབ་སོང་།
གད་སྙིགས་ར་བའི་ཁ་གཏད་ཀྱི་སློབ་གྲྭ
ཕྱི་ཉིན་གྱི་ཚོགས་འདུའི་ལས་རིམ་ནི་ཕྱི་ལ་འཆམ་འཆམ་འགྲོ་བ་ཡིན་མོད། མང་ཤོས་རང་རང་གི་ས་རུ་གྲོལ་སོང་བས་ངས་རྒན་ཨ་འབྱུང་ལགས་ལ་ཁ་པར་བཏང་ཞིང་རང་ཉིད་ཁོང་གི་སློབ་གྲྭ་ལ་བལྟ་རུ་འགྲོ་འདོད་ཅེས་བཤད་པ་ཡིན། ཁོང་གིས་ཡོང་གི་རེད། གད་སྙིགས་ར་བའི་བཞི་མདོ་ལ་ཤོག་དང་ང་རང་བསུ་རུ་ཡོང་ཆོག་ཅེས་གསུངས་བྱུང་། དེ་ལྟར་ཕྱི་དྲོ་ཆུ་ཚོད་གཉིས་དང་ཕྱེད་ཀ་ལ་དུས་བཏབས་རྗེས་ངའི་སེམས་སུ་གད་སྙིགས་ར་བའི་བཞི་མདོ་ན་ཡོད་པའི་སློབ་གྲྭ་དེ་ནི་ཇི་འདྲ་ཞིག་ཡིན་སྲིད་དམ་སྙམ་པའི་འཆར་སྣང་ཞིག་འགོག་མེད་དུ་སྐྱེས་བྱུང་། གད་སྙིགས་ར་བ་ནི་གྲོང་མཁར་དང་བར་ཐག་སྤྱི་ལེ་ལྔ་ཡས་མས་ཤིག་གི་གོང་དུ་ཡོད་པས། ང་དང་གྲོགས་པོ་གཉིས་དེ་ལ་བསླེབས་དུས་ཕལ་ཆེར་ཆུ་ཚོད་ཕྱེད་ཀ་ཙམ་གྱིས་འཕྱི་འབྱོར་ཐེབས་སོང་། སྐབས་དེར་གནམ་གཤིས་ལེགས་པོ་མིན་ཞིང་། ཁ་བ་ཁྱེར་བའི་རླུང་བུ་གྲང་མོ་ཞིག་ལྡང་ཡོང་བས་གྲང་འདར་རྒྱག་དགོས་པ་ཞིག་འདུག གད་སྙིགས་ར་བའི་བཞི་མདོ་ཞེས་པ་ནི་མ་གཞི་འོད་སྣང་ཞེས་པའི་གྲོང་ཚོ་ཞིག་གི་བཞི་མདོ་རེད། ངས་གྲོང་ཚོའི་ཕྱོགས་ནས་རྒན་ཨ་འབྱུང་ལགས་ང་ཚོའི་ཕྱོགས་སུ་ཡོང་བ་མཐོང་བྱུང་། ཁོང་གིས་ཁ་སང་གི་ལྭ་བ་དེ་མ་བརྗེ་བར་གོན་འདུག་ལ་གནམ་གཤིས་གྲང་ངར་ཆེ་བས། ལྭ་བའི་སྟེང་ལ་ཟི་ཚར་གྱི་སྟོད་ཐུང་ཞིག་གཡོག་འདུག ཁོང་འཛུམ་བཞིན་དེ་རིང་གནམ་གཤིས་ལེགས་པོ་མི་འདུག་གསུངས་ཤིང་ལག་འཇུ་གནང་བྱུང་ལ། རྩུབ་ཅིང་འཁྱག་པའི་ལག་པ་དེས་ང་ཚོ་ཁོང་གི་སློབ་གྲྭའི་ཕྱོགས་སུ་ཁྲིད་གནང་བྱུང་། སློབ་གྲྭ་དེ་ནི་སྔར་གྱི་གྲོང་ཚོའི་སློབ་ཆུང་གི་ཤུལ་ཡིན་འདུག་ལ་ར་སྐོར་སྒོ་སྦུག་གཉིས་ཡོད་པའི་སྦུག་མ་ནི་ཐབ་ཚང་དང་ཟ་ཁང་སོགས་ཡིན་པ་དང་། ཕྱི་མའི་ཉིན་སྲིབ་གཉིས་ཀ་སློབ་ཁང་ཡིན་ཞིང་། བྱིས་པ་ཚོས་དཔེ་ཆ་ཀློག་བཞིན་པའི་སྒྲ་གཡས་གཡོན་གཉིས་ཕན་ཚུན་ལ་འགྲན་པ་བཞིན་མཆེད་ཡོང་། ཁོང་གིས་ང་ཚོ་སྦུག་ལ་འགྲོ སྦུག་ལ་མེ་ཡོད་ཟེར་ཞིང་། སྦུག་ལ་ཁྲིད་བྱུང་། སྦུག་གི་ཁང་མིག་ཅིག་ལ་འཛུལ་དུས་དེའི་ནང་དུ་སྐུབ་སྟེགས་རིང་བོ་ཁ་ཤས་དང་ཐབ་ཁ་ཞིག་འདུག་ལ། ཆ་སྒམ་གྱི་སྟེང་དུ་ལོ་མང་སོང་བའི་བརྙན་འཕྲིན་རྙིང་བ་ཞིག་ལས་གཞན་ཁྱིམ་ཆས་གྲལ་དག་པོ་ཞིག་མཐོང་རྒྱུ་མ་བྱུང་། ང་ཚོ་ཐབ་ཀ་དེའི་མཐའ་བསྐོར་ནས་བཙོག་རྗེས་དགེ་རྒན་བུ་མོ་ཞིག་གིས་ཐབ་ཀ་ལ་མེ་ཤིང་བསྣན་པས་ཁང་བའི་ནང་ཇེ་དྲོ་ལ་ཕྱིན་ཞིང་། ལྕགས་ཀྱི་ཕོར་བའི་ནང་དུ་བླུགས་པའི་ཇ་ནག་ཚ་བོ་དེ་བཏུང་བས་ཁོག་ཀྱང་དྲོས་པར་གྱུར་སོང་། དེ་ནས་ངས་ཁོང་ལ་འདྲི་འདོད་པའི་དྲི་བ་ཁ་ཤས་དྲིས་པ་ཡིན་ལ། རྒན་འབྱུང་གིས་རེ་རེ་ལ་ལན་ཡང་འཛེམས་ཟོན་མེད་པར་གནང་བྱུང་། ལན་འདེབས་པའི་སྐབས་སུ་དགེ་རྒན་བུ་མོ་དེས་རྒན་ཨ་འབྱུང་གི་སྟོད་ལྭ་དེ་ཡར་ཁོང་གི་རྒྱབ་ལ་ཡང་ཡང་འཐེན་ཞིང་གོང་ཁ་ནས་ཕར་བསུམས་པར་བལྟས་ན་ཁོང་གི་གཟུགས་པོ་ལ་སེམས་ཁུར་བྱ་བཞིན་པ་ཤེས་ཐུབ།
ཁ་ལོ་བ་ཨ་འབྱུང་ཇི་ལྟར་སློབ་གཙོ་ལ་གྱུར་བ་རེད།
རྒན་ཨ་འབྱུང་ལགས་ནི་སྔོན་ཆད་སྤྱིར་བཏང་གི་ཞིང་པ་ཞིག་ཡིན་ཞིང་། ཆུང་ངུའི་དུས་སུ་ཟླ་བ་ཁ་ཤས་ལ་སློབ་གྲྭར་འགྲོ་མྱོང་མོད། རྗེས་སུ་སློབ་གྲྭའི་དགེ་རྒན་དེ་ས་ཆ་གཞན་དུ་ཕྱིན་པས་སློབ་སྦྱོང་གི་གོ་སྐབས་ཤོར་ཡོད་པ་རེད། ཕྱིས་སུ་ཁོང་དགུང་ལོ་ཆེར་སོན་རྗེས་ཕྱོགས་གཅིག་ནས་ཁྱིམ་གྱི་ཞིང་ལས་འཐུས་མ་ཤོར་བར་བསྒྲུབས་ཤིང་། ཕྱོགས་གཅིག་ནས་འབད་པ་ཆེན་པོས་ཞོར་ལས་བསྒྲུབས་པས་ཁྱིམ་གྱི་འབྱོར་བ་གྲོང་ཚོ་ཡོངས་ལས་ལེགས་ཤོས་སུ་གྱུར་ཡོད། སྐབས་ཤིག་རིང་ཁོང་གིས་གློག་བརྙན་ཀུང་ཟི་ལ་ཟོང་འཁོར་གཏོང་བའི་ལས་ཀ་བསྒྲུབས་ཡོད་པ་དང་། ལས་ཀའི་དབང་གིས་ས་ཆ་གཞན་ལ་ཐེངས་མང་འགྲོ་དགོས་བྱུང་ཡོད། དེའི་སྐབས་སུ་ཁུན་མེང་སོགས་སུ་འགྲོ་སྐབས་རྒྱ་ཡིག་དང་རྒྱ་སྐད་གང་ཡང་མ་ཤེས་པས། ཐ་ན་འགྲིམ་འགྲུལ་གྱི་ཉེན་རྟོག་པས་བཀག་ནའང་ཞེ་ཞེ(谢谢སྟེ་བཀའ་དྲིན་ཆེ་ཞེས་པའོ) ཞེས་རྒྱ་སྐད་ཚིག་གཅིག་པོ་བསྐྱར་ཟློས་བྱ་རྒྱུ་ལས་ཐབས་བཀོད་མེད་པ་ཆགས་ཡོད། དེ་ལྟར་ཁོང་གིས་ཕྱོགས་གཅིག་ནས་འཛུམ་མདངས་ལྷད་མེད་པ་ཞིག་སྟོན་པ་དང་། ཕྱོགས་གཅིག་ནས་ལེགས་ཉེས་ཀུན་ལ་ཞེ་ཞེ་ཞེས་སྨྲས་ནས་དཀའ་ཁག་ལས་སྒྲོལ་ཐབས་བྱས་པས། བདེ་ཆེན་ཕྱོགས་སུ་ཁོང་ལ་ཨ་འབྱུང་ཞེས་འབོད་མཁན་མེད་པར་ཞེ་ཞེ་ཞེས་པའི་བཏགས་མིང་ཞིག་གིས་འབོད་སྲོལ་བྱུང་ཡོད།
ཁོང་གི་སེམས་སུ་རྒྱའི་སྐད་ཡིག་མ་འབྱོན་པས་རྒྱ་ཡུལ་འགྲིམ་པ་དཀའ་མོད། རང་ཉིད་བོད་པ་ཞིག་ཡིན་པའི་ཆ་ནས་བོད་ཡུལ་ལ་འགྲོ་བར་དཀའ་ཁག་ཡོད་སྲིད་རྒྱུ་མ་རེད་འདོད་མོད། ཕྱིས་སུ་དེའང་ལས་སླ་མོ་ཞིག་མིན་པ་ཤེས། ཁོང་ལྷ་སར་འགྲོ་དུས་གཅིག་ནས་བོད་ཡིག་མ་ཤེས་པ་དང་། དབུས་ཕྱོགས་ཀྱི་ཡུལ་སྐད་ལའང་ཆ་རྒྱུས་མེད་པས་དཀའ་ཁག་མྱངས་པ་ཁུན་མེང་ལ་སོང་བ་ལས་མི་ཉུང་བས། ཕྱིར་ཕ་ཡུལ་ལ་བསླེབས་རྗེས་རང་ཉིད་བོད་པ་ཞིག་ཡིན་པའི་ཆ་ནས་བོད་ཀྱི་སྐད་ཡིག་ཅིག་མ་ཤེས་ན་བོད་ཡིན་ཟེར་བའང་མིང་ཙམ་ཡིན་པ་དང་། ཕ་ཡུལ་འདི་ཡུལ་ཕྱོགས་གཞན་པ་དང་འདྲ་བར་འཕེལ་རྒྱས་དགོས་ན་ཤེས་བྱ་ཡོན་ཏན་ཞིག་མེད་དུ་མི་རུང་སྙམ་ཞིང་། རང་གི་བསམ་ཚུལ་དེ་འཇོལ་བདེ་ཆེན་གླིང་གི་གྲྭ་བ་ཁ་ཤས་ལ་བཤད་པས། ཚང་མས་དེ་ལེགས་པོ་འདུག་ཅེས་བསྟོད་པའི་མཐེ་བོང་བསྒྲེངས་བྱུང་།
སྐབས་དེར་འཇོལ་བདེ་ཆེན་གླིང་གིས་སྔར་གྱི་སྨན་རྫས་ཀུང་ཟི་ལ་ཁང་བ་རྙིང་བ་ཞིག་ཡོད་པ་དེ་ཉོས་ནས། དེ་རུ་གྲྭ་ཚང་འཚོག་བཞིན་ཡོད་པ་དང་། གྲྭ་བའི་ཁ་གྲངས་ཉུང་ཞིང་ཁང་བ་ལྷག་མ་ཁ་ཤས་ཡོད་པས། དགོན་པས་ཁང་བ་ཕྱེད་ཀ་ཨ་འབྱུང་ལ་གཡར་ནས་ཁོང་གི་ཀུན་ཕན་སློབ་གྲྭ་འཛུག་པར་རོགས་རམ་བྱས་པ་རེད། ཁོང་གི་ནང་མི་ཚོ་ནི་ཡོང་སྒོ་མེད་ཅིང་དཀའ་ཁག་ཆེ་བ་དང་། འགྲོ་སོང་མཐོ་བའི་སློབ་གྲྭ་འདི་འདྲ་ཞིག་འཛུགས་རྒྱུར་འཐད་པ་ཅི་ཡང་མེད་མོད། རྒྱུན་ལྡན་གཤིས་ཀ་འཇམ་ཞིང་གད་མོ་འཚེར་འཚེར་དགོད་པའི་ཨ་འབྱུང་གི་རང་ཤེད་ལ་ངོ་ཡ་མ་ཡོང་བས་གསོག་དངུལ་ཡོད་ཚད་བཏང་ནས་སློབ་གྲྭ་ཞིག་འཛུགས་པར་མི་འཐད་རང་འཐད་དུ་གྱུར་ཡོད། ཁང་བ་ཡོད་ལ་གནས་སྐབས་ཀྱི་མ་དངུལ་ཅུང་ཟད་འཛོམས་པར་གྱུར་མོད། དགེ་རྒན་ནི་དཀའ་ཁག་ཆེ་ཤོས་སུ་གྱུར་ཡོད། ས་དེ་རུ་བོད་ཡིག་འབྲི་ཀློག་ཤེས་པའི་དགེ་རྒན་ཞིག་རྙེད་དཀའ་བས་ཡར་མར་ཀུན་ལ་བཙལ་མཐར། སྨར་ཁམས་ཕྱོགས་སུ་སྔར་གྲྭ་བ་བྱས་མྱོང་ཞིང་། ད་ལྟ་གྲོང་ཚོ་རུ་ངལ་གསོས་ཡོད་པའི་རྒན་པོ་ཞིག་ཡོད་པ་ཐོས་པས། ཁོང་གདན་འདྲེན་པར་ལན་ཤས་ཕྱིན་རུང་། རྒན་པོ་དེས་ཐག་རིང་བ་དང་རང་ཉིད་ན་རྒས་པ་སོགས་རྐྱེན་བྱས་ནས་ཁས་ལེན་གནང་མེད། མཐར་ཡང་ནས་ཡང་དུ་ལན་གྲངས་དུ་མར་ཕྱིན་པས་རྒན་པོའང་སེམས་འགུལ་ཐེབས་ནས། ང་ཡོང་ཆོག་མོད་ཁྱོད་ལ་སློབ་མ་གསུམ་ལས་མེད་པས། མི་གསུམ་གྱི་དོན་དུ་ཟླ་ཕོགས་ཆ་ཚང་ཞིག་སྤྲོད་པར་དཀའ་ལས་མི་འདུག་གམ་ཞེས་དྲིས་པར། ཨ་འབྱུང་གིས་གལ་ཏེ་ཁྱེད་རང་ཡོང་ན་སློབ་མ་གཅིག་ལས་མེད་ཀྱང་ཕོགས་ཐོབ་གཅིག་ཀྱང་མ་ཆག་པར་སྤྲོད་རྒྱུ་ཁས་བླངས་པ་ཡིན་ཞེས་བཤད། དེ་ལྟར་སློབ་མ་གསུམ་དང་དགེ་རྒན་གཅིག་ལས་གྲུབ་པའི་རྨོངས་སེལ་འཛིན་གྲྭ་ཞིག་འཇོལ་བདེ་ཆེན་གླིང་གི་གྲུ་ཀ་སྐུ་འཁྲུངས་པ་རེད།
ངས་ངའི་སློབ་གྲྭ་ལ་ཤོག་ཟེར་མ་མྱོང་།
ཟླ་བ་གསུམ་ལས་མ་ཕྱིན་པར་སློབ་མའི་ཁ་གྲངས་ཆེས་ཆེར་འཕར་ཞིང་། ཨ་འབྱུང་གི་གསོག་དངུལ་ཉུང་ངུས་སློབ་གྲྭའི་འགྲོ་སོང་མི་ལྡེང་བར་གྱུར་ཡོད། ཨ་འབྱུང་གིས་སྐབས་དེར་ཆེས་དཀའ་ཁག་ཆེ་ཤོས་ནི་དགེ་རྒན་གྱི་ཟླ་ཕོགས་རེད། སྐབས་རེར་ཟླ་བ་ཁ་ཤས་ལ་ཟླ་ཕོགས་སྐར་མ་གང་ཡང་སྤྲད་མ་ཐུབ་པའི་གནས་ཚུལ་ལྷགས་བཞིན་འདུག་ཟེར། སློབ་མ་ཚང་མ་སློབ་གྲྭ་རུ་བསྡད་ཡོད་པས་དེ་དག་གི་ཁ་རྒྱབ་ཇི་ལྟར་ཐག་བཅད་པ་ཡིན་ཞེས་དྲིས་དུས། ཁོང་གིས་ང་ལ་བདེ་ཆེན་རྫོང་དུ་ཚོང་ཁང་ངོ་ཤེས་རེ་འགའ་ཡོད། ཟ་འབྲུ་སོགས་ནི་ཕལ་ཆེ་བ་དེ་དག་གིས་ས་ནས་གཡར་བ་ཡིན། ཚོང་ཁང་འདི་ལ་གཡར་གཡར་ནས་ཁ་སྐྱེངས་བར་གྱུར་སོང་ན་ཚོང་ཁང་གཞན་པ་ཞིག་ནས་གཡར་བ་ཡིན། ང་ལ་མཚོན་ན་མི་ཚེའི་དཀའ་ཁག་ཆེ་ཤོས་ཚང་མ་སློབ་གྲྭ་ལས་བྱུང་བ་རེད། ཁྱིམ་ཚང་ལ་དཀའ་ཁག་གང་ཡང་མེད་ཟེར། ཕྱོགས་གཅིག་ནས་དཔལ་འབྱོར་ཐད་ནས་དཀའ་ཁག་ཆེན་པོ་འཕྲད་པ་དང་། ཕྱོགས་གཅིག་ནས་བོད་ཡིག་གི་སློབ་གསོ་བསྒྲུབ་པའི་ལམ་བུ་གསར་བ་ཞིག་ཡུལ་དེར་བཏོད་དགོས་པས་ལོ་ངོ་དེ་དག་རིང་ཨ་འབྱུང་གིས་སྔར་མེད་ཀྱི་དཀའ་ཚེག་ཅིག་མྱངས་ཡོད་པ་ནི་སྨོས་མ་དགོས། བདེ་ཆེན་ཕྱོགས་སུ་བོད་ཡིག་གི་སློབ་གྲྭ་མེད་པ་དང་། སློབ་དེབ་ཀྱང་ཚད་ལྡན་ཞིག་རེག་ཐབས་མེད་པས། ཐེངས་ཤིག་ཁོ་རང་སློབ་གྲྭའི་སློབ་དེབ་ཉོ་ཆེད་ཆབ་མདོ་རུ་ཕྱིན་ཞིང་། ཕྱིར་ལོག་པའི་ལམ་བར་དུ་རི་ཉིལ་བས། མོ་ཊ་གཏོང་ཐབས་མེད་སྟབས། མོ་ཊ་ཐག་ཉེ་རུ་བཅོལ་ནས་སློབ་དེབ་དག་ཁུར་ཞིང་ཉིན་མཚན་དྲུག་ལ་རྐང་ཐང་དུ་ཡོང་ནས་སློབ་མགོ་མ་བརྩམས་པའི་སྔོན་ལ་སློབ་དེབ་དག་སློབ་གྲྭ་རུ་བསྐྱལ་བའི་གཏམ་རྒྱུད་དེ་མི་མང་པོ་ཞིག་གིས་ཤོད་ཀྱིན་འདུག དེ་ལྟར་དཀའ་བ་སྤྱད་པས། མི་མང་པོ་ཞིག་གིས་ཨ་འབྱུང་གི་བྱ་གཞག་ལ་བསྟོད་བསྔགས་དང་རྗེས་སུ་ཡི་རངས་བྱ་བཞིན་ཡོད་མོད། མི་རེ་འགས་དེ་ལ་ཡིད་མི་ཆེས་པར་སུ་ཞིག་གིས་ཀྱང་རང་གི་མི་ཚེ་དང་རྒྱུ་ནོར་ཡོད་ཚད་ཁེ་ཕན་ཅི་ཡང་མེད་པའི་ལས་ཀ་ཞིག་ལ་གཏོང་མི་སྲིད་པ་རེད། ཨ་འབྱུང་ལ་མི་ཚོས་མི་ཤེས་ས་རུ་དེ་ལས་ལྷག་པའི་ཁེ་ཕན་ཞིག་ཡོད་ངེས་ཅན་རེད་ཅེས་བརྗོད་མཁན་བྱུང་ཡོད་ཅིང་། ལ་ལ་ཞིག་གིས་འདི་ནི་འཆར་གཞི་དང་ལྡན་པའི་ཚོང་ཆེན་པོ་ཞིག་རེད། མ་འོངས་པར་ཨ་འབྱུང་སློབ་གྲྭ་ལ་བསྟེན་ནས་ཕྱུག་པོ་ཆགས་རྒྱུ་རེད་ཅེས་གཏམ་ཡན་སྣ་ཚོགས་སྨྲ་མཁན་བྱུང་ཡོད། ཨ་འབྱུང་གིས་དེ་དག་ལ་ཅི་མི་སྙམ་པར། གཙོ་བོ་རང་ཉིད་རེད། རང་གི་སེམས་ནས་སྤུས་དག་པོ་ཞིག་བྱུང་ན་གཞན་ཚོས་ཅི་ཟེར་ན་ཅི་རེད། གཞན་ཚོས་ཤེས་ས་ནས་ཁེ་ཕན་མ་བཙལ་ནའང་རང་ཉིད་རེད། གཞན་ཚོས་མ་ཤེས་ས་ནས་ཁེ་ཕན་བཙལ་ནའང་རང་ཉིད་རེད། རང་ལ་བློ་འགྱོད་མེད་པ་ཞིག་བྱུང་ན་གཞན་གྱི་སྐད་ཆ་ཚོས་རང་ལ་གནོད་གང་ཡང་ཚུགས་རྒྱུ་མ་རེད་ཅེས་བཤད་མོད། མཐའ་མར་རང་གི་ཉེ་འཁོར་དུ་བྱུང་བའི་སྒེར་བཙུགས་སློབ་གྲྭ་ཁ་ཤས་ལ་དཔལ་འབྱོར་ཐད་ནས་གནད་དོན་བྱུང་རྗེས་སྒོ་གཏན་དགོས་པ་བྱུང་བས། ཁོང་གིས་ཀྱང་ཆེད་ལས་ཀྱི་རྩིས་གཉེར་བ་ཞིག་གི་རོགས་རམ་ལ་བསྟེན་ནས་སློབ་གྲྭའི་འགྲོ་འོང་གི་གནས་ཚུལ་ཚང་མ་ཐོ་བཀོད་ནས་དྲ་བའི་ངོས་སུ་བཀོད་པ་དང་། བདེ་ཆེན་གྱི་སློབ་གྲྭ་ལ་གཞུང་གི་རྩིས་གཉེར་བ་ཞིག་དང་སློབ་གྲྭ་རང་གི་རྩིས་གཉེར་བ་ཞིག་བཀོད་སྒྲིག་བྱས་ཤིང་། སློབ་གྲྭའི་འགྲོ་སོང་ཆེ་ཆུང་གང་ཡིན་རུང་སློབ་གཙོ་དང་རྩིས་གཉེར་བ་མི་གཉིས་བཅས་ཁྱོན་བསྡོམ་མི་གསུམ་གྲོས་ཁ་མ་འཆམ་ཞིང་ཕན་ཚུན་གནས་ཚུལ་མ་གསལ་བར་སྐར་གཅིག་ཀྱང་གཏོང་མི་ཆོག་པའི་གྲོས་ཐག་བཅད་ནས་རྩིས་ཀྱི་གོ་རིམ་ཞིབ་མོ་བྱས་ཡོད། ཁོང་གིས་ད་ལྟ་སློབ་གྲྭ་གཉིས་ཀའི་དཔལ་འབྱོར་གྱི་རྩིས་ཁ་ཁ་ཡིན། རོགས་རམ་ལེན་ནའང་བདེ་ཆེན་ཀྱི་སློབ་གྲྭ་དང་རྒྱལ་ཐང་གི་སྔོན་འགྲོའི་སློབ་གྲྭ་གཉིས་ཀྱིས་རང་རང་གི་ས་ནས་ལེན་པ་དང་། འགྲོ་སོང་ཡང་རང་རང་གི་ས་ནས་གཏོང་བཞིན་ཡོད། དེའི་ཕྱིར་ཕ་རོལ་བོའི་ཡོང་སྒོ་འདི་ལ་སྤྱད་པ་དང་འདིའི་ཡོང་སྒོ་ཕ་རོལ་བོ་ལ་སྤྱད་པའི་གནས་ཚུལ་ཡོང་བཞིན་མེད་ཟེར། ཁོང་གིས་ད་དུང་སྔོན་ཆད་ང་རང་ཕྱོགས་སུ་ཕྱིན་པའི་འགྲོ་སོང་གཅིག་ཀྱང་སློབ་གྲྭའི་གཏོང་བཞིན་མེད་པ་དང་། ང་ལ་དགེ་རྒན་གཞན་པ་ཚོ་ནང་བཞིན་ཟླ་ཕོགས་ཀྱང་མེད། ད་ལྟ་སློབ་གྲྭ་ཡོངས་ཀྱིས་གྲོས་བྱས་པ་བརྒྱུད་ང་ལའང་ཟླ་རེར་སྒོར་སྟོང་གཅིག་གི་ཟླ་ཕོགས་སྟེར་བཞིན་ཡོད་ཟེར། ད་ལྟ་བདེ་ཆེན་གྱི་སློབ་གྲྭ་ནི་སྔོན་འགྲོ་འཛིན་གྲྭ་ནས་ལོ་རིམ་དྲུག་པ་བར་ཡོད་ཅིང་། མཐར་ཕྱིན་རྗེས་ཡིག་ཚད་ཡག་ཉེས་བཞིན་སེམས་ཀྱི་ཉི་ཟླ་བོད་ཡིག་སློབ་འབྲིང་དང་། སི་ཁྲོན་ཞིང་ཆེན་བོད་ཡིག་སློབ་གྲྭ་སོགས་ལ་གཏོང་ཆོག་ལ། སློབ་མ་བརྒྱད་ཅུ་ལྷག་ཡོད་པ་དང་། རྒྱལ་ཐང་གི་ཡན་ལག་སློབ་གྲྭ་ནི་སྔོན་འགྲོའི་འཛིན་གྲྭ་ཡིན་ཞིང་། འདི་ལའང་སློབ་མ་ལྔ་བཅུར་ཉེ་བ་ཞིག་ཡོད་པས། ཁྱོན་བསྡོམས་སློབ་གྲྭ་གཉིས་ལ་སློབ་མ་བརྒྱ་དང་སུམ་ཅུ་ལྷག་ཡོད། རྒན་ཨ་འབྱུང་གིས་སློབ་མ་དེ་དག་གི་སློབ་གྲྭ་རུ་ཡོད་པའི་འགྲོ་སོང་མ་ཟད། ཕྱིས་ཀྱི་སློབ་གྲྭ་ཆེ་འབྲིང་ཀུན་གྱི་སློབ་ཡོན་དང་འཚོ་བའི་འགྲོ་སོང་ཡོད་ཚད་གཏོང་རྒྱུར་ཁས་བླངས་ཡོད། ཁོང་གིས་རོགས་སྐྱོར་གནང་འདོད་མཁན་དེ་ཚོས་ང་ལ་ཡིད་ཆེས་གནང་གི་འདུག ངས་ཁོ་ཚོ་དང་སློབ་མ་ངོ་སྤྲད་ནས་ལོ་རེ་རེའི་འགྲོ་སོང་གཏོང་མཁན་འཚོལ་བཞིན་ཡོད་ལ། ཕར་སློབ་མ་ཚོས་རོགས་སྐྱོར་བླངས་པའི་བདེན་དཔང་དང་། སློབ་མཇུག་གི་ཡིག་ཚད་འབྲས་བུ་སོགས་ཁོ་ཚོ་ལ་སྐུར་བཞིན་ཡོད། ད་ལྟ་ང་ལ་ན་ཚ་མ་བྱུང་ན་དཀའ་ཁག་ཆེན་པོ་མི་འདུག འོན་ཀྱང་ལོ་གཉིས་ཙམ་སྔོན་ནས་སྙིང་ཁམས་ལ་ན་ཚ་བྱུང་ནས་གཏོང་གི་མི་འདུག ང་ནི་ས་ཆ་ཐག་རིང་བོར་སྨན་བཅོས་ལ་འགྲོ་མི་མོས་མོད། གྲོགས་པོ་ཚོས་ཡང་ཡང་བསྐུལ་ཞིང་འགྲོ་སོང་ཅི་ཡོད་ཕུད་པས་ཀོང་ཀྲུའུ་ལ་ནད་སྟོན་པར་ཕྱིན་པ་ཡིན། འོན་ཀྱང་སྨན་པས་སྨན་བསྟེན་པ་ལས་གཤག་བཅོས་སོགས་བྱ་ཐབས་མི་འདུག་ཟེར་བས་ཐབས་ཤེས་གཞན་མི་འདུག ད་ལྟ་ཅུང་ཟད་དྲག་སྐྱེད་ཕྱིན་འདུག་མོད། ད་དུང་ཟླ་བ་རེ་རེར་ཁུན་མེང་ལ་བརྟག་དཔྱད་བྱ་བར་འགྲོ་དགོས་ཡོད་ཟེར། ཁོང་གིས་ཡང་དང་བསྐྱར་དུ་ན་ཚ་འདི་འདྲ་མ་བྱུང་ན་ད་ལྟ་དཀའ་ཁག་མི་འདུག སློབ་གྲྭའང་ཇེ་བཟང་ཇེ་བཟང་རེད། བྱིས་པ་ཚོའང་ཡག་མོ་ཞེ་དྲག་འདུག་ཟེར།
ངས་ཁོང་ལ་ཁྱོད་ཀྱིས་སློབ་མ་དེ་ཚོར་རེ་བ་ག་འདྲ་འདོན་བཞིན་ཡོད་ཅེས་དྲིས་པར་ཁོང་གིས་ངས་ཡི་གེ་ཤེས་བཞིན་མེད། སློབ་མ་ཚོས་ཡི་གེ་ཤེས་མི་ཤེས་དེའང་གཙོ་བོ་ཁོ་ཚོ་རང་དང་འབྲེལ་བ་ཡོད་པ་ཞིག་རེད། གཙོ་ཆེ་བ་དེ་མི་ཡག་པོ་ཞིག་བྱ་རྒྱུ་དེ་རེད་ཟེར་བཞིན་ཡོད། ཁོ་ཚོ་ཕལ་ཆེ་བ་ཡག་པོ་ཞེ་དྲག་ཡོད། བོད་ཡིག་ནི་བདེ་ཆེན་ཕྱོགས་སུ་བཟང་ཤོས་ཡིན། མི་གཤིས་ཀྱང་ཀུན་ཀྱིས་བསྟོད་པ་བྱ་བཞིན་ཡོད། སྐབས་སྐབས་སུ་ལས་ཀ་སྡུག་ཅག་བྱ་མཁན་རེ་གཉིས་འབྱུང་བཞིན་འདུག་མོད། སྐྱོན་ཆེན་པོ་མི་འདུག ལས་ཀ་སྡུག་ཅག་བྱ་མཁན་དེ་ཚོས་ཀྱང་ལས་ཀ་དེ་དག་བསྒྲུབ་སྐབས་མི་གཞན་ལ། སྐུ་མཁྱེན། ཨ་ཁུ་ཨ་འབྱུང་ལ་གཏན་ནས་མ་ཤོད་རོགས། ཁོང་གིས་མ་ཚོར་བ་བྱ་རོགས་ཟེར་བཞིན་ཡོད་པ་རེད་ཟེར། ཁོང་གིས་ངས་སློབ་མ་ཚོར་ཁྱོད་ཚོ་ངའི་སློབ་གྲྭ་འདི་ལ་ཤོག་ཅེས་ཟེར་མ་མྱོང་། ཁོ་ཚོ་རང་བསམ་གྱིས་ཡོང་བ་རེད། མཐར་ཕྱིན་རྗེས་ཀྱང་ངའི་སློབ་གྲྭ་ནས་མཐར་ཕྱིན་ཞིང་། ངའི་རོགས་སྐྱོར་སོགས་ཐོབ་པ་ཡིན་མོད། ང་ལ་དྲིན་ལན་གང་ཡང་འཇལ་མི་དགོས། ཁྱོད་ཚོ་ཕྱི་ལ་ཕྱིན་རྗེས་མི་དང་འབྲེལ་ཡག་པོ་བྱས། མི་ལ་ཡག་པོ་བྱས་ན་ཨ་ཁུ་ཨ་འབྱུང་ལ་ཡག་པོ་བྱས་པ་དང་ཁྱད་མེད་ཟེར་བཞིན་ཡོད་ཟེར།
ཁ་བརྡ་མཇུག་སྒྲིལ་རྗེས་ང་ཚོ་ར་སྐོར་ནང་ལ་ཕྱིན་པ་ན་ཕྱི་དྲོའི་སློབ་ཁྲིད་གྲོལ་ནས་སློབ་མ་ཚང་མ་ར་སྐོར་ནང་ལ་འཛོམ་འདུག ཁོ་ཚོས་ཨ་ཁུ་ཨ་འབྱུང་མཐོང་མ་ཐག་མགྲིན་གཅིག་གིས་ཨ་ཁུ་ཨ་འབྱུང་ཞེས་སྐད་ཆེན་པོས་བོས་ཤིང་། རྐང་རྡེབ་ལག་རྡེབ་བྱས་བྱུང་ལ། གནས་ཚུལ་དེ་གཟིགས་མ་ཐག་ཨ་ཁུ་ཨ་འབྱུང་ཡང་གད་མོ་དགོད་བཞིན་ཁོ་ཚོ་ལ་ལག་པ་གཡུག་གཡུག་བྱས་བྱུང་། སློབ་གྲྭའི་རྒྱལ་སྒོ་རུ་ཁྱིམ་བདག་རེའི་མགོ་བོ་ཐོན་དུས་དགེ་རྒན་གྱིས་སློབ་མ་ཚོ་རེ་རེ་བཞིན་བཏང་མཐར་སློབ་གྲྭ་རུ་ཁོང་དང་དགེ་རྒན་རེ་གཉིས་ལས་ལྷག་མེད་པས། གཞི་ནས་ལྷིང་ཤིང་འཇགས་པར་གྱུར་སོང་། ཨ་ཁུ་ཨ་འབྱུང་དགོང་མོའི་རླངས་འཁོར་ལ་བསྡད་ནས་ཁུན་མེང་དུ་བརྟག་དཔྱད་བྱ་བར་འགྲོ་དགོས་པས་ང་ཚོ་མཉམ་པོར་ཁོང་གི་མོ་ཊ་ལ་བསྡད་ནས་རྒྱལ་ཐང་གྲོང་བརྡལ་ལ་ལོགས་པ་ཡིན། ཁོང་གིས་སྔོན་ཆད་ཟོང་འཁོར་ཆེན་པོ་བཏང་མྱོང་བའི་རྐྱེན་ཡིན་ནམ་རྩུབ་རེག་ལྡན་པའི་ལག་པ་གཉིས་ཀྱིས་དཀྱོག་འཁོར་དམ་པོར་བཟུང་ཡོད་པས། ཁ་ལོ་བ་གཞན་སུ་ཞིག་ལས་ཀྱང་བརྟན་མོ་དང་བདེ་འཇགས་ཡིན་པས་སྣང་བ་ཞིག་སྟེར། ངས་ཁོང་ལ་ཁུན་མེང་ལ་འགྲོ་ན་དགོང་མོའི་རླངས་འཁོར་དེ་འདྲ་བདེ་འཇགས་རེད་དམ། ཉིན་མོའི་རླངས་འཁོར་ལ་ཕྱིན་ན་མི་ལེགས་སམ་ཞེས་དྲིས་པ་ན། ཁོང་གིས་ཉིན་མོའི་རླངས་འཁོར་ནི་འདུག་སྟེགས་རེད། དགོང་མོའི་རླངས་འཁོར་མལ་ཁྲི་རེད། ང་རང་ན་ཚའི་དབང་གིས་འདུག་སྟེགས་སུ་ཡུན་རིང་བོར་སྡོད་ཐབས་མི་འདུག་པས། མཚན་མོར་ཉལ་དེ་ཕྱིན་ན་དེ་འདྲ་དཀའ་སྣང་མི་འདུག་ཟེར། ཁོང་གིས་རང་གི་ན་ཚ་དང་དེས་བཟོས་པའི་སྟབས་མི་བདེ་བ་དང་དཀའ་ཁག་དེ་ཚོ་བརྗོད་པའི་སྐབས་སུའང་གད་མོ་དགོད་བཞིན་བརྗོད་ཀྱིན་འདུག ངས་ཕོ་རབ་ཟེར་བ་ནི་འདི་འདྲ་ལ་ཟེར་བ་ཡིན་ངེས་རེད་སྙམ་བྱུང་ལ། ཁོང་གི་སློབ་མ་ཞིག་གིས་བྲིས་པའི་རྩོམ་ཐུང་ང་ཚོའི་སློབ་གྲྭ་ཞེས་པ་རུ། ང་ཚོའི་སློབ་གྲྭ་ནི་བདེ་ཆེན་རྫོང་ཀུན་ཕན་བོད་ཡིག་སློབ་གྲྭ་ཡིན། སློབ་གྲྭ་དེའི་ནང་དུ་འཇོན་ཐང་ཡོད་པའི་སློབ་གཙོ་ཞིག་ཡོད་ཅེས་དང་། ཡང་རྩོམ་དེའི་ནང་དུ་སློབ་གྲྭའི་ནང་དུ་སློབ་མ་མང་པོ་ཡོད་ཅིང་སློབ་མ་རྣམས་ཨ་ཁུ་ཨ་འབྱུང་ལ་དགའ། དེ་ནི་ང་ཚོའི་སློབ་གྲྭའི་བློ་སེམས་དཀར་བའི་སློབ་གཙོ་རེད་ཅེས་བྲིས་ཡོད་པ་དྲན་བྱུང་། བྱིས་པའི་སྐད་ཆ་དེ་དག་ནི་ལས་སླ་བོ་དང་། བརྗོད་དོན་ཆེན་པོ་མེད་པ་དེ་འདྲ་ཡིན་མོད། ཁོ་ཚོའི་སེམས་ཀྱི་རི་རབ་ལྟ་བུའི་སྐྱེས་ཆེན་དེ་ལ་དགའ་མོས་དང་གུས་བཀུར་ཞུ་བའི་ལྷག་བསམ་རྨ་མེད་པ་དེ་མཚོན་འདུག
མཇུག་མཐར་ཁོང་གིས་ང་ཚོ་མགྲོན་ཁང་གི་སྒོ་འགྲམ་ལ་བསྐྱལ་རྗེས་དེ་ནས་ཁ་གྱེས་པ་ཡིན། ཁོང་གིས་སྒེའུ་ཁུང་ནས་རྗེས་མར་ཁ་པར་གཏང་ཤོག་ཨ་ཟེར་ཞིང་རྩུབ་རེག་དང་ལྡན་པའི་ལག་པ་དེ་ག་ལེར་གཡུག་བྱུང་། ངས་རྒན་ལགས་གཟུགས་པོ་ལ་དོ་སྣང་གནང་རོགས། དེ་གལ་ཆེ་ཤོས་རེད་ཅེས་བརྗོད་པ་ཡིན་ལ། རི་ལྟར་བརྟན་པའི་སྐྱེས་བུ་འདིའི་སྐུ་ཚེ་ལ་བར་ཆད་མེད་ཅིང་མཛད་འཕྲིན་ཡུན་ནས་ཡུན་དུ་རྒྱས་པའི་སྨོན་འདུན་སེམས་ནས་ཞུས་པ་ཡིན། ཉིན་ཤས་འགོར་རྗེས་ཁོང་དང་འཕྲད་པའི་ཉིན་མོ་དེ་ཚོ་ཕྱིར་ལ་དྲན་ཞིང་ཡིག་ངོས་སུ་འབེབ་སྐབས། བདག་གིས་ཁོང་རང་གིས་བསྒྲིགས་པའི་ཡུལ་གླུ་རྣ་བའི་བདུད་རྩི་ཞེས་པའི་དེབ་དེ་ལས་ཕྱུངས་པའི་ཚིག་གཅིག་གིས་རྩོམ་ཐུང་འདིའི་མཇུག་བསྡུ་འདོད་བྱུང་སོང་། དེ་ནི། ཆུང་འདྲིས་རི་མགོར་སྡོད་དུས།། རི་ལ་རི་མདོག་མཛེས་བྱུང་།། ཆུང་འདྲིས་ཆུ་མགོར་སྡོད་དུས།། ཆུ་མཇུག་དྲི་མ་ཞིམ་བྱུང་།།ཞེས་པ་དེ་རེད། དངོས་གནས་ཁོང་ལྟ་བུ་ཞིག་རི་ལ་བཞུགས་པས་རི་ལ་ཟོ་མདོག་རྒྱས་བྱུང་ལ། ཁོང་ལྟ་བུ་ཞིག་ཆུ་ལ་བཞུགས་པས། ཆུ་མཇུག་དྲི་མ་ཞིམ་བྱུང་ཟེར་ན་ཐལ་དྲགས་མེད་པ་ནི་ངེས་གཏན་རེད།
ཞེས་རོང་ཆེན་ལྷ་རྒྱལ་དཔལ་གྱིས་ཀྲུང་གོའི་བོད་ལྗོངས་དྲ་བ་ལས་བཏུས་སོ།

robotstxt: allowed

filter: keep


text:
༄༅།།སྤྱི་ནོར་ ༸གོང་ས་ ༸སྐྱབས་མགོན་ཆེན་པོ་མཆོག་སོག་ཡུལ་དུ་སླར་ཡང་ཞབས་སོར་འཁོད་སྐབས་ཀྱི་ཟིན་ཐོ་རགས་བསྡུས། (གཉིས་པ།)
༢༠༡༦།༡༡།༡༨~༢༢
ཚེས་༢༡། རེས་གཟའ་ཟླ་བ།
དེ་རིང་ནི་༸གོང་ས་༸སྐྱབས་མགོན་ཆེན་པོ་མཆོག་སོག་ཡུལ་ལ་ཕེབས་པའི་ཉིན་གསུམ་པ་ཡིན་ལ། གནམ་གཤིས་ཁ་སང་ལས་དྲོད་ཚད་ཅུང་ཙམ་འཕར་ཡོད་པ་བཤད་མོད། སྤྲིན་གྱི་དྲི་མ་བྲལ་བའི་ནམ་མཁའ་གཡའ་དག་ཀྱང་དགུན་དུས་ཀྱི་ཉི་འོད་ལ་ཚ་ཤུགས་ཅུང་ཙམ་ལས་མེད་པར། སྐྱི་བསེར་རླུང་བུའི་གྲང་ངར་དེ་སྔ་ཉིན་དང་ཁྱད་པར་གང་ཡང་མེད་པར་སྙམ། འོན་ཀྱང་མཛད་རིམ་ཕལ་མོ་ཆེ་ཁང་པའི་ནང་ཡིན་པས། ཡར་མར་སྐྱོད་མཚམས་ཙམ་ལས་གྲང་རེག་གི་ངར་ཤུགས་མྱོང་དགོས་མ་སོང་།
དེ་རིང་གི་མཛད་རིམ་ནི་ནང་པའི་ཚན་རིག་དང་རིག་གསར་ཚན་རིག་དབར་གྱི་བགྲོ་གླེང་ཚོགས་འདུ་ཡིན་ལ། འདི་ནི་༸གོང་ས་མཆོག་གི་དགོངས་གཞི་གཙོ་བོ་ཞིག་ཡིན་པ་དང་། སོག་ཡུལ་དུ་འདི་ལྟ་བུའི་བགྲོ་གླེང་ཚོགས་པ་ཡང་ཐེངས་དང་པོ་ཡིན། ཚོགས་འདུ་ཚོགས་ཡུལ་ཨུ་ལན་པ་ཐུར་གྲོང་ཁྱེར་ནང་གི་ཁོར་པོར་རེ་ཁྲི་ (corporate) གསོལ་མགྲོན་ཁང་གི་ཚོགས་ཁང་ཞིིག་རེད།
སྔ་དྲོ་ཆུ་ཚོད་ ༨:༣༠ ཐོག་བཞུགས་ཡུལ་མགྲོན་ཁང་ནས་ཕེབས་ཐོན་གནང་སྟེ་སྐར་མ་བཞི་བཅུ་ཙམ་གྱི་རྗེས་ཚོགས་འདུ་ཚོགས་ཡུལ་དུ་འབྱོར། སོག་པོ་རྒྱལ་ཁབ་ཀྱིས་༸གོང་ས་མཆོག་གི་སྐུའི་སྲུང་སྐྱོབ་ཧ་ཅང་དམ་པོ་དང་ཚགས་ཚུད་བྱས། ཕེབས་ལམ་གྱི་ལམ་ཆེན་ཁག་དུ་རླངས་འཁོར་བཀག་སྟེ་ལམ་ཁ་སྟོང་པ་བཟོས་ཤིང་། ལམ་གྱི་བཞི་མདོ་ཁག་ཏུ་ཉེན་རྟོགས་མི་སྣ་མང་པོ་བཀྲམ་ནས་མོ་ཊར་བཀོད་འདོམས་བྱས། དེ་བཞིན་སོག་པོའི་སྐུ་སྲུང་རྣམས་ཀྱང་རྩུབ་དྲག་ཆེ་བ་དམར་ཤོག་སྐབས་ཀྱི་གཡའ་ཅུང་ཙམ་མེད་དམ་སྙམ་མོད། སྟོབས་ཤུགས་ཆེ་བའི་སོག་པོའི་དད་ལྡན་རྣམས་ལ་དེ་ལྟ་བུའི་རྩུབ་དྲག་ཅུང་ཙམ་མེད་ན། ང་ཚོ་ཕལ་ཆེར་འཚང་ཁའི་ནང་དུ་ལྷག་པའི་ཉེན་ཁ་ཡོད།
མགྲོན་ཁང་གི་ཐོག་རྩེག་གསུམ་པའི་ནང་ཁལ་ཁ་རྗེ་བཙུན་དམ་པའི་ཆོས་ཚོགས་ཀྱི་ཚོགས་མི་ཉིས་བརྒྱ་ཙམ་ལ་བཀའ་སློབ་ཐུང་ཙམ་གནང་དོན་དུ། ཡེ་ཤུས་ཆོས་ལུགས་སོགས་ཆོས་ལུགས་གཞན་གྱིས་མི་མང་སྐྱོ་བོ་ལ་རོགས་རམ་སྐྱོབ་གསོ་ཁ་ཡོད་ལག་ཡོད་བྱེད་པ་དང་། ནད་པ་འཆི་ཁ་མར་སེམས་གསོ་དང་བྱམས་སྐྱོང་བྱེད་པ་སོགས་གཞན་ཕན་གྱི་ལས་ཀ་ཡག་པོ་གནང་གི་འདུག ཁྱེད་ཅག་ནས་ཀྱང་དེ་ལྟར་བྱེད་ཀྱི་ཡོད་པར་གོ་ཐོས་བྱུང་བས་རྗེས་སུ་ཡི་རང་ཞུ་རྒྱུ་ཡིན་ཞེས་དང་། ནང་པའི་དགེ་འདུན་པ་ནི་ཁྱིམ་ནས་ཁྱིམ་མེད་པ་དང་། གྲོང་ནས་རྒྱང་གྲགས་བཅད་དེ་འབྲོག་གམ་དགོན་པར་གནས་དགོས་པས་གྲོང་དང་འབྲེལ་འདྲིས་མི་བྱེད་པར་རྒྱུ་མཚན་ལྡན་མོད། འོན་ཀྱང་དེང་སང་དུས་རབས་ ༢༡ པ་ཡིན་པས་མི་མང་ལ་ཁ་ཡོད་ལག་ཡོད་ཀྱི་རོགས་རམ་དང་ཕན་ཐོགས་བྱེད་དགོས། དེ་བཞིན་སྔོན་ཆད་ནང་ཆོས་དགེ་འདུན་གྱི་སྡེས་འཛིན་སྐྱོང་སྤེལ་གསུམ་བྱས་ན་ཡང་། ད་ནི་མི་མང་མང་ཚོགས་ཀྱིས་འཛིན་སྐྱོང་བྱེད་དགོས་པའི་དུས་ལ་བབ་ཡོད་ཅེས་བཀའ་གནང་ཞིང་། ཆོས་ཚོགས་ཀྱི་ཚོགས་མི་ཡོངས་དང་མཉམ་དུ་སྐུ་པར་སྒྲོན།
དེ་ནས་ཐོག་རྩེག་ལྔ་བའི་ཚོགས་ཁང་དུ་ཆིབས་བསྒྱུར་གནང་ཞིང་། དེར་སོག་ཡུལ་གྱི་མཐོ་སློབ་ཁག་གི་དགེ་རྒན་དང་། རྩོམ་པ་པོ། ཤེས་ཡོན་ཅན་སོགས་མི་གྲངས་ ༡༢༠༠ ཙམ་འཛོམས་ཤིང་། ༸གོང་ས་མཆོག་གིས་སྡིངས་ཆའི་རྒྱབ་ཡོལ་ངོས་སུ་༼ནང་ཆོས་དང་ཚན་རིག་བར་གྱི་བགྲོ་གླེང་༽ཞེས་བཀོད་ཡོད་པར་གཟིགས་ནས། ནང་ཆོས་དང་ཚན་རིག་གི་བགྲོ་གླེང་མ་རེད། ངས་ཚན་རིག་པ་རྣམས་དང་ལྷན་དུ་སྐྱེ་བ་སྔ་ཕྱི་དང་། ལས་རྒྱུ་འབྲས་ཀྱི་རྣམ་བཞག་སྐོར་ནམ་ཡང་བགྲོ་གླེང་བྱེད་ཀྱི་མེད། ངས་ནང་པའི་ཚན་རིག་སྟེ་ནང་པའི་གཞུང་ནས་བཤད་པའི་སེམས་ཁམས་རིག་པ་དང་། གཞི་དངོས་པོའི་གནས་ལུགས་སོགས་བགྲོ་གླེང་བྱེད་ཀྱི་ཡོད་པས། ནང་པའི་ཚན་རིག་དང་རིག་གསར་ཚན་རིག་ཅེས་བྲིས་ན་ལེགས་ཞེས་བཀའ་གནང་བ་ལྟར། གྲ་སྒྲིག་པས་གང་མགྱོགས་ཀྱིས་ཚིག་དེ་བརྗེ་བསྒྱུར་བྱས། ད་ཐེངས་ཀྱི་བགྲོ་གླེང་ཚོགས་འདུ་འདི་ནི། སོག་ཡུལ་ཆོས་འཁོར་གསུམ་ཐེབས་རྩ་ཚོགས་པ་དང་། ཨུ་ལན་པ་ཐུར་མཐོ་སློབ། ཨུ་ལན་ཕ་ཐུར་འཕྲུལ་རྩལ་མཐོ་སློབ་བཅས་མཉམ་འབྲེལ་ཐོག་གོ་སྒྲིག་བྱས་པ་ཞིག་རེད་འདུག།
བགྲོ་གླེང་འགོ་བརྩམས་པའི་ཐོག་མར། སོག་པོའི་བླ་མ་མཁན་པོ་ཆོས་རྒྱ་མཚོ་ལགས་ཀྱིས། འདི་ལྟ་བུའི་ཚན་རིག་པ་དང་བགྲོ་གླེང་གི་ཚོགས་འདུ་ཞིག་ཆེན་པོ་ཧོར་གྱི་ཡུལ་དུ་ཚོགས་པ་ཐེངས་དང་པོ་ཡིན་ལ། འདི་ལྟ་བུའི་ཚོགས་འདུ་བསྐོང་དགོས་པའམ་བསྐོང་ཐུབ་པ་ནི། སྤྱི་ནོར་ ༸གོང་ས་ ༸རྒྱལ་བ་རིན་པོ་ཆེ་མཆོག་གི་རླབས་ཆེན་གྱི་བཀའ་དགོངས་དང་བྱིན་རླབས་ཁོ་ན་ཡིན། དེ་བཞིན་༸གོང་ས་མཆོག་གིས་ཚོགས་འདུ་འདི་ཧ་ཅང་གལ་ཆེན་པོར་གཟིགས་ནས་དེ་རིང་དངོས་སུ་ཚོགས་མགོན་དུ་ཕེབས་པ་རེད། ང་ཚོས་༸གོང་ས་མཆོག་ལ་བཀའ་དྲིན་བླ་ལྷག་ཏུ་ཆེ་ཞེས་ཞུ་རྒྱུ་མ་ཟད། འབྱུང་འགྱུར་ཡང་བགྲོ་གླེང་གི་ཚོགས་འདུ་མུ་མཐུད་ཚོགས་ཐུབ་པའི་རེ་བ་དང་ཆོད་སེམས་ཡོད་ཅེས་ངོ་སྤྲོད་གསུང་བཤད་གནང་།
༸གོང་ས་མཆོག་གིས་གསུང་དོན། རྒྱ་གར་དང་ཨ་རི། ཉི་ཧོང་སོགས་ནས་འདི་ལྟ་བུའི་ཚན་རིག་ཚོགས་འདུ་ཐེངས་མང་པོ་ཚོགས་ཡོད་ལ། ཨ་རིའི་ནང་དེ་འབྲེལ་༼སེམས་དང་སྲོག་གི་ཞིབ་འཇུག་ཁང་༽ཆུང་ཆུང་ཞིག་ཀྱང་བཙུགས་ཡོད། ནང་ཆོས་ཀྱི་ཚན་རིག་དང་རིག་གསར་གྱི་ཚན་རིག་གི་བགྲོ་གླེང་ནི་ཕན་ཐོགས་ཡོད་པ་ཞིག་རེད། སྐབས་རེར་ནུབ་ཕྱོགས་སུ་ཚོགས་དུས། ནུབ་ཕྱོགས་ཀྱི་ཆོས་ལུགས་རྒྱབ་ལྗོངས་ཡེ་ཤུས་ཡིན་པས་ཅུང་ཙམ་མ་བདེ་བ་བྱུང་མོད། འོན་ཀྱང་སོག་ཡུལ་དང་། ཉི་ཧོང་། ཐའེ་ཝན་ལྟ་བུར་ཚོགས་ན་འོས་ཤིང་འཚམས་པར་མཐོང་། དེའི་ཕྱིར་དེ་རིང་སོག་ཡུལ་དུ་ཚོགས་ཐུབ་པར་དགའ་བསུ་དང་། དམིགས་བསལ་འཚམས་འདྲི་དང་བཀྲ་ཤིས་བདེ་ལེགས་ཞུ་གི་ཡོད་ཅེས་དང་། ངོས་ནས་འདས་པའི་ལོ་སུམ་ཅུའི་རིང་ཚན་རིག་པ་དང་བགྲོ་གླེང་བྱས་པ་ཡིན། ལྷག་པར་དུ་ནུབ་ཕྱོགས་ཀྱི་དབང་རྩའི་ཚན་རིག་དང་། དངོས་ཁམས་ཚན་རིག སེམས་ཁམས་རིག་པ། འཇིག་རྟེན་འཕེལ་འགྲིབ་རིག་པ་སོགས་ཀྱི་ཚན་རིག་པ་དང་འབྲེལ་མོལ་བྱས་ཤིང་། ནང་པའི་ཚན་རིག་དང་རིག་གསར་ཚན་རིག་དབར་ཕན་ཚུན་བགྲོ་གླེང་དང་ལེགས་ཆ་ལེན་རེས་བྱས་ཏེ་ཡར་རྒྱས་བཏང་ན། ཕན་ཚུན་གཉིས་ཀར་ཕན་ཐོགས་ཡོད་པ་མ་ཟད། སྤྱི་ཚོགས་ལ་ཡང་ཕན་བདེ་བསྒྲུབ་ཐུབ་ཅེས་གསུངས།
སྔ་དྲོའི་བགྲོ་གླེང་པ་སོག་པོ་དགའ་ལྡན་དགོན་པའི་དགེ་བཤེས་ཤིག་ནས་སོག་ཡུལ་གྱི་སྤྱི་ཚོགས་སུ་ནང་ཆོས་ཀྱི་བསླབ་བྱ་དང་བཟང་སྤྱོད་དགོས་གལ་ཆེན་པོ་ཡིན་པའི་སྐོར་དང་། བགྲོ་གླེང་མཁན་གཉིས་པ་ཨ་རིའི་ཁ་ལི་ཧྥོ་ལི་ཡའི་མཐོ་སློབ་ནས་ཕེབས་པའི་རྒྱ་རིགས་བུད་མེད་(ཐའེ་ཝན་མི་རྒྱུད)དབང་རྩའི་ཚན་རིག་གི་འབུམ་རམས་པ་ཝང་ལགས་ནས། དབང་རྩའི་ཚན་རིག་གི་སྒོ་ནས་དཔྱད་སྒོམ་བྱ་ཚུལ་ལ་སོ་སོའི་ཉམས་ཞིབ་ཀྱི་གྲུབ་དོན་ངོ་སྤྲོད་བྱས་ཤིང་། དེ་དག་ལ་༸གོང་ས་མཆོག་ནས་ཀྱང་འགྲེལ་བརྗོད་དགོངས་ཚུལ་གསུངས།
དེ་རིང་ཉིན་གུང་གི་གསོལ་ཚིགས་སུ་རྒྱ་གར་གཞུང་ཚབ་ཆེན་མོ་ནས་གདན་ཞུས་བཞིན་ཕེབས་ཤིང་། ༸གོང་ས་མཆོག་སྐུ་འཁོར་ཧྲག་བསྡུས་ལ་རྒྱ་གར་གཞུང་ཚབ་ཁང་དུ་རྒྱ་གར་གྱི་སྲོལ་རྒྱུན་ཞལ་ཟས་འབྲས་དང་ལྡཱ་ལི། ནཱན་དང་རོ་ཌིས་སོགས་རོ་བརྒྱ་ལྡན་པའི་ཟས་རིགས་ཀྱི་གསོལ་སྟོན་བཤམས།
ཕྱི་དྲོའི་བགྲོ་གླེང་ཐོག་སོག་པོའི་མཐོ་སློབ་ཀྱི་ཉམས་ཞིབ་པ་ Boldsaikhan ལགས་དང་། སོག་རིགས་དངོས་ཁམས་རིག་པའི་མཁས་དབང་ K.Namsrai ཨ་རིའི་མེ་ཌི་སན་ཀླད་རྩའི་ཞིབ་འཇུག་ཁང་ནས་ཕེབས་པའི་འབུམ་རམས་པ་སོགས་ཀྱིས། དངོས་ཁམས་ཚན་རིག་དང་ནང་པའི་ལྟ་གྲུབ་དབར་གྱི་གཞི་མཐུན། སྨན་རྫས་ཀྱི་ནུས་པ་ལ་མ་བརྟེན་པར་ཞི་གནས་སྒོམ་པས་ལུས་ཀྱི་ན་ཟུག་ལ་སྟངས་འཛིན་བྱ་ཕྱོགས། གསར་བྱུང་སྐྱེས་ཁམས་རིག་པ་དང་ནང་ཆོས་བར་གྱི་འབྲེལ་བ་སོགས་ཀྱི་བརྗོད་གཞི་འདྲ་མིན་ཐོག་བགྲོ་གླེང་ཞིབ་རྒྱས་གནང་།
ནང་པ་དད་ལྡན་ཞིག་ཡིན་པ་དང་ཚན་རིག་པ་ཞིག་ཀྱང་ཡིན་པའི་སོག་པོའི་དངོས་ཁམས་རིག་པའི་མཁས་པ་རྒན་པ་དེས། དངོས་ཁམས་ཆ་རྡུལ་རིག་པའི་ལྟ་གྲུབ་དང་ནང་ཆོས་ཀྱི་ལྟ་གྲུབ་གཉིས་ཀྱི་བཞེས་སྲོལ་ཧ་ཅང་མཐུན་པ་མ་ཟད། ནང་ཆོས་སུ་གསལ་བའི་རྟེན་འབྱུང་ལྟོས་བཅས་ཀྱི་ལྟ་གྲུབ་དེ་ལས་ཟབ་ཅིང་རྒྱ་ཆེ་བ་ཡིན་པར་སྨྲ་བའི་གདེང་ཚོད་ལྡན་པའི་གཏམ་བཤད་ལ། ༸གོང་ས་མཆོག་དམིགས་བསལ་ཐུགས་དགྱེས་ཚོར་ཆེན་པོ་གནང་།
མཇུག་ཏུ་༸གོང་ས་༸སྐྱབས་མགོན་ཆེན་པོ་མཆོག་ནས། ཚན་རིག་པས་ཚོད་ལྟ་བྱས་པ་བརྒྱུད་ནས་འགྲོ་བ་མིའི་རང་གཤིས་བྱམས་བརྩེའི་རང་བཞིན་ཡིན་པ་ར་འཕྲོད་བྱུང་ཡོད་ལ། དེའི་ཕྱིར་ང་ཚོས་ཤེས་ཡོན་ཡར་རྒྱས་ཀྱི་སྒོ་ནས་འགྲོ་བ་མིའི་རྒྱུད་ཀྱི་བྱམས་བརྩེ་གོང་མཐོར་བཏང་ན། འབྱུར་འགྱུར་ང་ཚོའི་འཛམ་གླིང་འདི་བྱམས་བརྩེ་ལྡན་པའི་ཞི་བདེའི་འཛམ་གླིང་ཞིག་བསྐྲུན་ཐུབ་ཅིང་། དེ་ལ་ང་ཚོར་རེ་བ་དང་ཆོད་སེམས་ཡོད་དགོས། དེ་རང་གི་ཚོགས་འདུ་འདི་ལྟ་བུའི་དམིགས་ཡུལ་ཡང་དེ་རེད་ཅེས་ཕྱོགས་བསྡོམས་གནང་། བགྲོ་གླེང་གི་སྐད་རིག་གཙོ་བོ་སོག་སྐད་ཡིན་པ་དང་། ལོ་ཙཱ་བ་དག་གིས་དབྱིན་སྐད། བོད་སྐད་ཐོག་དུས་མཉམ་མམ་ཅིག་ཅར་དུ་བསྒྱུར་ནས་ཕན་ཚུན་གོ་བརྡ་སྤྲོད་པར་བྱས།
དེ་རིང་གི་མཛད་རིམ་དངོས་གཞི་ལེགས་གྲུབ་ཟིན་ཏེ་ཕྱིར་བཞུགས་ཡུལ་མགྲོན་ཁང་དུ་འབྱོར་མཚམས། སྔ་ཉིན་ལྟར་དད་ལྡན་བརྒྱ་ཕྲག་གསུམ་ཙམ་གྱིས་མགྲོན་ཁང་གི་ཚོམས་ཆེན་དུ་ཕེབས་སྒུག་ཞུས་པར། ༸གོང་ས་མཆོག་གིས་རེ་རེ་བཞིན་བྱམས་བརྩེས་དད་མཇལ་གནང་ཞིང་། ཚོ་སྐོར་བྱས་ཏེ་སྐུ་པར་སྒྲོན་ནས་དད་ལྡན་རྣམས་ཀྱི་རེ་བ་བསྐངས་ཤིང་ཡིད་དགའ་མགུས་ཁེངས་པར་བྱས། དགུང་གྲངས་བརྒྱད་ཅུ་བརྒལ་ཀྱང་འགྲོ་བ་སེམས་ཅན་གྱི་ཕན་བདེའི་དོན་དུ་སྐུའི་ངལ་དུབ་ལ་ཅི་མི་སྙམ་པའི་མཛད་པ་ནི། ཁྱོད་ནི་འགྲོ་བའི་དོན་གྱི་སླད།།ཅུང་ཟད་ཙམ་ཡང་མི་ངལ་ཞིང་།།ཞེས་དང་། ཕྱོགས་བཅུའི་རྒྱལ་བ་རབ་འབྱམས་ཞིང་གི་རྡུལ་དང་མཉམ་པ་དེ་དག་གི །འགྲོ་ལ་ཆགས་པས་ཀུན་ཏུ་ཆགས་པའི་སྙིང་རྗེ་རྒྱ་མཚོ་ལྟ་བུར་ཟབ། །དེ་ལས་འཁྲུངས་པའི་ཡོན་ཏན་ལྷུན་རྫོགས་སྤྱན་རས་གཟིགས་ཞེས་རྣམ་གྲགས་པ། །མགོན་པོ་བདག་ཅག་ཀུན་གྱིས་བསྟེན་འོས་རིན་ཆེན་རི་འདྲ་ཞེས་པའི་རྒྱལ་སྲས་བྱང་ཆུབ་སེམས་དཔའི་སྤྱོད་པ་ཉག་གཅིག་ཏུ་ངེས་སོ།།
(ཆིབས་ཞབས་སུ་སྐུ་བཅར་དྲུང་ཆེའི་མིང་འཛིན་པ་རྔ་བ་ཚེ་རྒྱམ་གྱིས་རགས་ཟིན་དུ་བཀོད།)


text:
ཉེ་སྔོན། ང་ཚོ་ཀ་གཞུང་ཞང་མེ་ཏོག་སྡེ་བའི་འབྲོག་མི་ཐུབ་བསྟན་བཟང་པོ་ཚང་གི་སྦྲ་གུར་ནང་དུ་སོང་བ་ན། ཁོས་མདུན་ཅོག་སྟེང་དུ་ཤོག་བུ་བཏིང་ཞིང་སྣག་ཚ་བླུགས་ནས་བོད་ཡིག་གི་ཡིག་གཟུགས་འབྲི་རྩིས་བྱེད་པ་མཐོང་། ཡིག་གཟུགས་བྲིས་ནས་གཞན་ལ་བཙོངས་པ་ནི། ཐུབ་བསྟན་བཟང་པོ་ཚང་གི་ལོ་གཅིག་གི་ཡོང་སྒོ་ཡི་ཆ་གཅིག་ཡིན།
ཡུས་ཧྲུའུ་བོད་རིགས་རང་སྐྱོང་ཁུལ་ནང་ཆེན་རྫོང་ཀ་གཞུང་ཞང་ནི་མིང་དུ་གྲགས་པའི་ཡིག་གཟུགས་ཀྱི་ཕ་ས་ཡིན། ཡུལ་དེ་རུ་སློབ་གྲྭར་སོང་བའི་འབྲོག་པ་ཤིན་ཏུ་ཉུང་མོད། འོན་ཀྱང་། འབྲོག་པ་ཚོའི་ཁྲོད་དུ་ཡིག་གཟུགས་འབྲི་ཤེས་མཁན་མི་ཉུང་བ་ཞིག་ཡོད། ཉེ་བའི་ལོ་འགའི་རིང་ལ། ཀ་གཞུང་ཞང་ཏང་ཨུ་དང་སྲིད་གཞུང་གིས་དབུལ་ཐར་འགག་སྒྲོལ་གྱི་རིགས་ལམ་གསར་པ་ཧུར་བརྩོན་གྱིས་གསར་གཏོད་བྱས་ཏེ། ཡུལ་མི་རྣམས་ལ་རང་གི་འཇོན་ཐང་ལ་བརྟེན་ནས་ཕྱུག་པོར་བསྒྱུར་དུ་བཅུག
ཐུབ་བསྟན་བཟང་པོ་སློབ་གྲྭར་སོང་མ་མྱོང་བའི་འབྲོག་པ་དཀྱུས་མ་ཞིག་རེད། ཁོའི་ཨ་མྱེས་ཀྱི་ཤུགས་རྐྱེན་འོག ཁོ་རང་ཡིག་གཟུགས་ལ་བྱང་ཆ་ཡོད་པར་མ་ཟད། ཡིག་གཟུགས་ལ་གཞན་ལས་ལྷག་པའི་སྤྲོ་བ་ལྡན་པས། ཆུང་དུས་ནས་ཡིག་གཟུགས་སྦྱངས། ད་ལྟར་ཀརྨ་སྒར་བྲིས་གསར་པའི་རྒྱུན་འཛིན་པར་གྱུར་ཡོད།
ཀ་གཞུང་ཞང་ཏང་ཨུ་དང་སྲིད་གཞུང་གིས་གནད་ཁེལ་དབུལ་སྐྱོར་གྱི་བྱ་བ་དེ་བོད་ཡིག་ཡིག་གཟུགས་སྒྱུ་རྩལ་དང་སྦྲེལ་ནས། དམངས་ཁྲོད་ཡིག་གཟུགས་མཐུན་ཚོགས་བཙུགས། མངོན་མིན་རིག་གནས་ཤུལ་བཞག་ལ་རྒྱུན་འཛིན་སྲུང་སྐྱོབ་བྱེད་པ་དེ་མི་དམངས་མང་ཚོགས་ཀྱི་ཉིན་རྒྱུན་གྱི་ཐོན་སྐྱེད་དང་འཚོ་བ་ལ་སྦྲེལ་ནས། ཐོན་སྐྱེད་རང་བཞིན་གྱི་སྲུང་སྐྱོབ་དང་ཞུགས་པའི་རང་བཞིན་གྱི་སྲུང་སྐྱོབ་ཀྱི་ལམ་དུ་བསྐྱོད་པ་རྒྱུན་འཁྱོངས་བྱས་ཏེ། བོད་ཡིག་ཡིག་གཟུགས་དེ་འབྲོག་པ་མང་ཚོགས་ཀྱི་ཡོང་སྒོ་སྤར་བའི་དབུལ་ཐར་གྱི་ཡིད་བཞིན་ནོར་བུ་ལྟ་བུར་གྱུར།
ཀ་གཞུང་ཞང་གི་བོད་ཡིག་ཡིག་གཟུགས་དང་མི་འདྲ་བ་ནི། ནང་ཆེན་རྫོང་མོ་གྲོང་ཞང་གིས་ཁྱིམ་དུ་ཁོམ་ཡོད་པའི་བོད་རིགས་བུད་མེད་རྣམས་རྩ་འཛུགས་བྱས་ཏེ་བུད་མེད་མཉམ་ལས་ཁང་བཙུགས་ཤིང་། བོད་རིགས་ཀྱི་ཆེས་སྲོལ་རྒྱུན་གྱི་ལག་ཤེས་བལ་འཐག་གཉེར་དུ་བཅུག་ནས། འབྲོག་པ་མང་ཚོགས་ལ་ཡོང་སྒོ་འཕར་བའི་ཐབས་ལམ་གསར་པ་བཙལ།
ཕུན་ཚོགས་སྒྲོལ་དཀར་ནི་འབྲོག་མོ་དཀྱུས་མ་ཞིག་ཡིན་ལ། 2013ལོར་ཞང་སྲིད་གཞུང་གི་རོགས་སྐྱོར་འོག་ཏུ། མོ་དང་ཞང་གི་བུད་མེད་གཞན་པ་རྣམས་ཀྱིས་མི་རེས་སྒོར100ཕུལ་ནས་མཉམ་ལས་ཁང་དུ་ཞུགས། ལག་ཤེས་ཐོན་རྫས་སྦྱོར་བཟོ་བྱེད་པ་དང་ཕྱིར་འཚོང་བྱས་པ་བརྒྱུད། ལོ་དེར་སྒོར8000ཀྱི་ཁེ་སྤོགས་བགོས།
ལོ་ངོ་འགའ་ལ་འཕེལ་རྒྱས་བྱུང་བ་བརྒྱུད། ཕུན་ཚོགས་སྒྲོལ་དཀར་མོ་གྲོང་ཞང་གི་བུད་མེད་མཉམ་ལས་ཁང་གི་འགན་ཁུར་པར་གྱུར། ཕྱིང་ཞྭ་འཇོག་ཞོར་དུ་ཕུན་ཚོགས་སྒྲོལ་དཀར་གྱིས། “ང་རང་མཉམ་ལས་ཁང་འདིར་མ་ཡོང་བའི་སྔོན་དུ། ཡོང་སྒོ་ཅི་ཡང་མེད་ལ། ལོ་རེར་དབྱར་རྩྭ་དགུན་འབུ་བརྐོས་ནས་སྒོར་སྟོང་གཉིས་གསུམ་ལ་བརྟེན་ཡོད། ལོ་ངོ་འགའ་ལ་ཧུར་བརྩོན་བྱས་པ་བརྒྱུད། ད་ལྟ་ལོ་གཅིག་གི་ཡོང་སྒོ་སྒོར་ཁྲི་ཡན་དུ་སླེབས་ཡོད། རང་ཉིད་ཀྱིས་རྩོལ་བས་སྒོར་མོ་བཙལ་བ་དང་། མང་ལས་མང་ཐོབ་ཡིན་པས་ང་རང་དགའ་སྤྲོ་སྐྱེ་བ་ཞིག་རེད།
མཉམ་ལས་ཁང་དུ་ཞུགས་ནས་བུད་མེད་རྣམས་ཀྱི་བསམ་པའི་འདུ་ཤེས་ལའང་འགྱུར་ལྡོག་ཆེན་པོ་བྱུང་བ་སྟེ། སྔོན་ཆད་ཀྱི་སྒུག་བརྟེན་སློང་གསུམ་གྱི་བསམ་བློ་དེ་ཇི་ལྟར་རང་བདག་གིས་ཡོང་སྒོ་སྤར་བའི་ཕྱོགས་སུ་བསྒྱུར་པ་དང་། དུས་མཉམ་དུ། ཁོར་ཡུག་སྲུང་སྐྱོབ་ཀྱི་འདུ་ཤེས་ཀྱང་སྔར་ལས་ཇེ་དྲག་ཏུ་གྱུར། ཕུན་ཚོགས་སྒྲོལ་དཀར་གྱིས་ལོ་རེར་མཉམ་ལས་ཁང་གི་ཁོངས་མི་གཞན་པ་རྣམས་ལ་བགོས་པའི་ཁེ་སྤོགས་ཁྲོད་ཀྱི་བརྒྱ་ཆའི་ལྔ་ཁོར་ཡུག་སྲུང་སྐྱོབ་མ་རྩར་བཞག་ནས། དུས་རྒྱུན་དུ་མཉམ་ལས་ཁང་གི་ཁོངས་མི་རྣམས་རྩ་འཛུགས་བྱས་ཏེ་རྩྭ་ཐང་ནས་གད་སྙིགས་འཐུ་རུ་འཇུག་པ་དང་། བུད་མེད་རྣམས་ལ་སྐུལ་སློང་བྱས་ཏེ་རང་ཚང་གི་ར་སྐོར་གཙང་སྦྲ་བྱེད་དུ་བཅུག་ནས་ཕ་ཡུལ་གྱི་རི་ཆུ་སྲུང་དུ་བཅུག
ཉེ་བའི་ལོ་འགའི་རིང་ལ། ནང་ཆེན་རྫོང་གིས“གཉེར་སྟངས་བཞི”དང“ཀུང་སི+མཉམ་ལས་ཁང+དུད་ཁྱིམ”སོགས་ས་ཁོངས་ཀྱི་ཁྱད་ཆོས་དང་འཕེལ་རྒྱས་ཀྱི་གཉེར་སྟངས་གསར་པ་གཙོ་བོར་སྐྱེད་སྲིང་བྱས་ནས་དབུལ་ཐར་འགག་སྒྲོལ་ལ་སྐུལ་འདེད་བྱས། དེའི་ནང་དུད་ཁྱིམ་དང་སྦྲེལ་བ་དང་། ཕྱུགས་ཁྱུ་དང་རང་བྱུང་ཧྲེ་བགོ་བ། དེ་མིན་འཇོན་མིས་སྣེ་ཁྲིད་པའི་བྱེད་སྟངས་ཀྱིས་བསྒྲུབས་པའི་རྣམ་པ་མི་འདྲ་བའི་རོང་འབྲོག་པའི་འདེབས་འཛུགས་གསོ་སྤེལ་མཉམ་ལས་ཁང་བརྒྱ་ལྷག་ཡོད་ལ། “རང་དང་འཚམ་པ”ཡི་དབུལ་སྐྱོར་བྱེད་སྟངས་གསར་པས་རོང་འབྲོག་པ་རྣམས་ཀྱི་ཡོང་སྒོ་སྤར་བ་དང་། རེ་བ་གསར་པ་མཐོང་དུ་བཅུག
རྩོམ་སྒྲིག་པ། མཁའ་མཚོ་སྐྱིད།


text:
“མི་དགོས་”ཁོས་ལན་གྲང་མོ་ཆུ་འདྲ་བ་ཞིག་བཏབ་རྗེས་དུང་པན་ནང་གི་ཆུ་རྣམས་གཤོས་ནས་ལོག མི་ཚང་མས་ལྕེའི་རྒྱ་གྲོལ་བ་བཞིན་གླེང་མོལ་བྱས་ཤིང༌། དེ་དག་གི་ཁྲོད་དུ་གཡང་སྐྱིད་གཅིག་པུས་ཁ་ཁུ་སིམ་པོའི་ངང་སྐྲ་ཆུ་བཤལ་བཏང༌།
ཁོས་ཤེལ་གྱི་མེ་ལོང་ཆེན་པོ་དེའི་མདུན་དུ་ལངས་ཏེ། སྐྲ་རིང་པོ་དེ་སྐྲ་ཤད་ཀྱིས་ལེགས་པར་ཤད་ཟིན་རྗེས། ཇིན་(jean)གྱི་གོས་ཐུང་ཞིག་གྱོན་པ་དང༌། དེའི་ཐོག་ཏུ་འོག་འཇུག་ཁྲ་ཁྲ་ཞིག་གྱོན། དེ་ནས་རས་ཀྱི་སྟོད་ཐུང་ཞིག་གྱོན་ནས་མེ་ལོང་ནང་ཞིབ་ལྟ་ཞིག་བྱས། འོན་ཀྱང་དེ་བློ་ལ་མ་བབས་པས་འཕུད་དེ་ཇིན་གྱི་སྟོད་གོས་རྒྱབ་ངོས་ན་ཅུང་ཟད་རལ་བ་ཞིག་གོན་ནས་མེ་ལོང་ནང་ཡང་བསྐྱར་ཞིབ་ལྟ་ཞིག་བྱས་པས། ད་གཟོད་ཆེ་ལ་རིང་བའི་གདོང་གི་ངོས་སུ་ཡིད་ཚིམ་པའི་ཉམས་ཤིག་ཤར། ཁོས་སྔས་མགོའི་འོག་ཏུ་བཞག་པའི་གྲི་ཆེ་ཆུང་གཉིས་པོ་དེ་ལས། ཆེ་བ་དེ་གྲི་ཤུབས་ནང་ནས་ཕྱིར་བཏོན་ཏེ་སོ་ལ་མཛུབ་མོས་རེག་ཙམ་བྱས་ཤིང༌། ཡང་སྐྱར་ཤུབས་ནང་བཅུག་ནས་སྐེད་པའི་མཚམས་སུ་མི་མངོན་པར་གཟེར། གྲི་ཆུང་དེ། ཆེད་དུ་འདོགས་ས་བཟོས་ཡོད་པའི་གོས་ཐུང་གི་རྐང་མགོའི་ནང་བཅུག་སྟེ། ཀོ་ལྷམ་དེ་ལ་རས་ལྷེབ་ཅིག་གིས་ཕྱིས་བརྡར་བཏང་རྗེས། སྒོའི་ཕྱོགས་སུ་ཕྱིན། ཁོས་ཡང་སྐྱར་གཅིག་དྲན་པས་ཡར་ཡོང་སྟེ། ཨ་མའི་འཁྲུངས་རྟགས་རིགས་གསུམ་མགོན་པོའི་ཐང་ག་དེའི་མདུན་དུ་སྤོས་རྐང་གཅིག་ལ་མེ་བསྒྲོན་ཅིང༌། སྨོན་ལམ་འགའ་བཏབས། སྒོ་ལ་སྒོ་ལྕགས་བརྒྱབ་ནས་སྒོ་རྭའི་ཆུ་ཀ་ལ་བརྒྱུད་དེ་རྒྱལ་སྒོ་ནས་ཐོན། མི་ཚང་མས་ཁོའི་རྗེས་སུ་བལྟས་ཤིང༌། གཡང་སྐྱིད་ཀྱིས་ཀྱང་ཁོའི་རྗེས་སུ་བལྟས། དེ་ནས་མོས་ཉི་མར་སྐྲ་ཤད་ཞོར་དུ་ད་ལྟ་ཕྱི་ལ་སོང་མ་ཐག་པའི་ཁྱི་སྐྱག་དང་མོ་རང་དབར་བྱུང་བའི་འདས་དོན་ཞིག་ཡིད་ལ་འཁོར་
“ཁྱི་སྐྱག ཐ་མག་འཐེན་གྱི་ཡོད་དམ་”
“མེད། ག་རེ་འདུག”
“ཐ་མག་གི་དྲི་མ་ཁ་ཡི་འདུག” ཁྱི་སྐྱག་གིས་སྟོད་གོས་ལ་དྲི་མ་སྣོམ་ཙམ་བྱས་རྗེས་
“གློག་བརྙན་ཁང་ནང་ཐ་མག་འཐེན་མཁན་མང་སྟབས། འགོས་པ་ཡིན་ངེས་”
“སྐྱག་རྫུན་”
“ཡིད་བཞིན་ནོར་བུ། སྐྱག་རྫུན་མིན་” གཡང་སྐྱིད་དང་ཁྱི་སྐྱག་སློབ་ཆུང་ནས་ཁྱིམ་དུ་ལོག་ཡོང་བའི་ལམ་བར་དུ་དེ་ལྟར་བཤད་རེས་བྱས། སློབ་གྲྭ་ནས་ཁྱིམ་དུ་ལོག་ཡོང་སའི་ལམ་གྱི་གཡས་གཡོན་དུ་ཆུ་འགྲོའི་ཡུར་བུ་བཟོ་ཆེད་བསྔོགས་པའི་ས་ཕུང་གིས་ཁེངས། དེ་ནི་ལོ་རབས་དྲུག་ཅུ་པའི་ནང༌། ལྷ་སའི་གནའ་ཤུལ་ཡོད་ཚད་ལ་གཞི་རྒྱ་ཆེ་བའི་གཏོར་སྐྱོན་བྱུང་བ་མ་ཟད། གྲོང་མིའི་ཁང་ཁྱིམ་སོགས་ལའང་ཡར་རྒྱས་དམིགས་བསལ་མ་བྱུང་བའི་རྗེས་ཏེ། ལོ་རབས་བརྒྱད་ཅུ་པ་འདིའི་ནང་གཞི་ནས་ཕྱོགས་མང་པོར་འཛུགས་སྐྲུན་བྱེད་འགོ་བཙུགས་པའི་ཆ་ཤས་ཤིག་ཡིན། གཡང་སྐྱིད་ཀྱིས་ཁྱི་སྐྱག་ལ་བྱེ་རིལ་ཞིག་སྤྲད། ཁྱི་སྐྱག་གིས་བྱེ་རིལ་མུར་ཞོར་ཤོག་བུའི་གནམ་གྲུ་ཞིག་བཟོས་ནས། “གཡང་སྐྱིད། ང་ཆེན་པོ་ཆགས་རྗེས་གནམ་གྲུ་གཏོང་མཁན་བྱེད་ཀྱི་ཡིན། འུར་་་འུར་་་་་་” ཞེས་ཁོའི་ཁ་ནས་གནམ་གྲུའི་སྒྲ་དང་འདྲ་བ་ཞིག་འདོན་ཞོར། ལག་པ་གཉིས་གནམ་གྲུའི་གཤོག་པ་ཡིན་ཁུལ་གྱིས་བརྐྱངས་ནས་ཕར་ཡོ་ཚུར་ཡོ་བྱེད་བཞིན་རྒྱུག
“འུར་་་ངས་རང་ཐག་རིང་པོ་རིང་པོ་ཞིག་ལ་འཁྲིད་ཆོག ཧ་ཧ་་་འུར་་་་ཨ་རུ་་” གློ་བུར་ཁྱི་སྐྱག་གི་རྐང་པ་གཅིག་ལ་ཐོགས་ནས་གྱེལ། གཡང་སྐྱིད་མྱུར་དུ་ཕྱིན་ནས་ཁོ་ཡར་བསླངས་ཤིང༌། ལུས་ཀྱི་ཐལ་རྡུལ་རྣམས་བརྡབས།
“ཁྱི་སྐྱག རྫུལ་སྐྱལ། འདི་ག་རེ་རེད་” གློ་བུར་མོས་དེ་ལྟར་རྗོད་བཞིན་ཁོ་ལ་འབུད་རྒྱག་ཅིག་བྱས་པས། ཁོ་ཡང་སྐྱར་ས་ལ་གྱེལ།
“ངོ་ཚ་རྒྱུ་མེད་པ། མནའ་ཟོས་ནས་” མོས་ས་ལ་ལྷུང་བའི་ཐ་མག་རྐང་གཅིག་ཡར་བསྒྲུགས་ནས་བསྟན་ཙམ་བྱས་རྗེས་ཡང་སྐྱར་ས་ལ་གཡུག་སྟེ་སོང༌། “གཡང་སྐྱིད། ང་སྒུགས་དང༌། ངས་རྗེས་སུ་དེ་འདྲ་མི་བྱེད་” ཁོས་གཡང་སྐྱིད་ཀྱི་མདུན་དུ་སོང་ནས་དེ་ལྟར་སྨྲས།
“ང་ཁྱོད་དང་མཉམ་དུ་འགྲོ་ཡི་མིན། རང་སྐྱག་རྫུན་ཤོད་མཁན་རེད་” “ངས་རྗེས་སུ་དེ་འདྲ་བྱས་མི་ཡོང༌། དངོས་གནས་”
“ ངོ་ཚ་མེད་པ། མནའ་བཟའ་མཁན་” མོས་དེ་ལྟར་རྗོད་ཞོར་མིག་ལོག་ཅིག་བལྟས་ནས་སྔོན་དུ་སོང༌། ཁྱི་སྐྱག་གིས་མོའི་རྗེས་སུ་ལྟ་བཞིན་ཀྲོང་ངེར་ལངས་ནས་གང་ཙམ་བསྡད་རྗེས། མོའི་རྐང་རྗེས་འདེད་བཞིན་སོང༌།
“གཡང་སྐྱིད། ད་དུང་ཚར་མ་སོང་ངམ་” གཡང་སྐྱིད་ཀྱི་ཨ་མས་བོས་སྟབས། མོ་འདས་དོན་ཕྱིར་དྲན་གྱི་རྨི་ལམ་ལས་སད། གཡང་སྐྱིད་ཁྱིམ་གྱི་སྒོར་འཛུལ་བ་དང༌། ཐབ་ཚང་ནང་ནས་ཚལ་གྱི་དྲི་མ་ཞིམ་པོ་ཞིག་སྣ་ལམ་དུ་འཐུལ་འོང༌། “ཨ་མ་ལགས། ངས་ཞུས་ཆོག” གཡང་སྐྱིད་ཀྱིས་ཨ་མའི་ལག་ནས་ཚལ་སྐྱོགས་བླངས་ཏེ་ཚལ་དཀྲུགས།
“འཇིགས་མེད་ཁྱིམ་དུ་ལོག་མ་ཡོང་བར་བདུན་ཕྲག་ཁ་ཤས་ཕྱིན་སོང༌། ག་པར་ཕྱིན་པ་ཡིན་ནམ” ཨ་མས་སེམས་ཁྲལ་ངང་བརྗོད་
“ ཨ་མ་ལགས། ཐུགས་ཁྲལ་མ་གནང༌། དངུལ་རྫོགས་པ་དང་ལོག་ཡོང་གི་རེད་”
“ སེམས་ཁྲལ་མེད་པ་ག་དུས་ཡོང་གི་རེད། ད་ཁོས་བསམ་ཤེས་ཀྱིས་ང་ལ་བདག་པོ་མ་བརྒྱབ་ན། བུ་མོ་རང་ས་ཐག་རིང་པོ་ཞིག་ལ་ལས་བགོས་བྱས་ཚེ། ང་གང་འདྲ་བྱེད་དགོས་རེད་” ཨ་མས་སེམས་ངལ་ཆེན་པོས་དེ་ལྟར་བརྗོད་པས་གཡང་སྐྱིད་ཀྱི་སེམས་ལའང་བཟོད་མི་བདེ་བ་ཞིག་བྱུང་ནའང༌། ཁ་ནས་ “ཨ་མ་ལགས། ཐུགས་ཁྲལ་གནང་མི་དགོས། གཞུང་ལ་དཀའ་ངལ་ཞུས་ན། ལས་བགོས་ཐོག་དགོངས་བཞེས་གནང་གི་རེད་”ཅེས་སྨྲས།
གཉིས།
ཉི་འོད་སེར་ཐིང་ངེར་ཁྱབ་པའི་ལྷ་ས་གྲོང་ཁྱེར་ནི། གྲོག་ཚང་ནང་ནས་འབུ་གྲོག་མ་དུས་གཅིག་ལ་ཐོན་པ་ལྟར། ཟང་ཟིང་ཧ་ཅང་ཆེ། རླངས་འཁོར་དང༌། རྐང་འཁོར། སྦག་སྦག་སོགས་ཕར་འགྲོ་ཚུར་འོང་ཆད་མེད་དུ་བྱེད་པའི་གཞུང་ལམ་གཡས་གཡོན་དུ༌ཚོང་ཁང་དང༌། ཟ་ཁང༌། སྤྲོ་སྐྱིད་ཁང་སོགས་རིམ་པར་ཆགས་ཤིང༌། རྒྱ་མི་རྐང་འཁོར་བཟོ་མཁན་དང༌། ལྷམ་བཟོ་མཁན། འཚེམ་བཟོ་བ། ཚོང་ཙག་ཙིག་རྒྱག་མཁན་རྣམས་ཀྱིས་ཉི་འོད་སྒྲིབ་ཆེད། རྩྭ་ཞྭ་དཀར་པོ་རེ་གྱོན་ནས་རང་རང་གི་ཕྱོགས་ལ་མགྲོན་པོ་རེ་འཁོར་བར་སྤྱང་ཀི་ཤ་ལ་རེ་བ་ལྟར་བསྒུགས། སྙིང་ནག་གིས་གོམ་ཞེང་ཆེན་པོས་“སྒམ་ཆུང་”ཟ་ཁང་གི་སྒོའི་ནང་འཛུལ་ཏེ། ཅོག་ཙེ་ནར་མོ་རེའི་གཡས་གཡོན་དུ་འཁོད་ནས་ཇ་མངར་མོར་རོལ་བཞིན་པའི་མི་ཚོགས་རེ་རེ་བཞིན་ལ་བལྟས། “ ཝ་ཡེ། སྙིང་ནག” ཁྱི་སྐྱག་གི་མཉམ་དུ་ཇ་འཐུང་བཞིན་པའི་རྫིག་རལ་གྱིས་ལག་པ་རྐྱོང་ཙམ་གྱིས་བོས། སྙིང་ནག་གིས་ཁོ་གཉིས་ཡོད་སར་ཕྱིན་ནས་ནམ་རྒྱུན་བཞིན། ཐ་མག་སྒམ་ཆུང་ཞིག་ཁྱི་སྐྱག་གི་མདུན་དུ་འཇོག་ཞོར་རྐུབ་སྟེགས་ཐོག་བསྡད། རྫིག་རལ་གྱིས་ཇ་ཕོར་ཅོག་ཙེའི་ཐོག་ “ཏག ཏག་་་” ཞེས་བརྡབས་ནས་ཇ་ཞུ་བུ་མོར་ཇ་བླུགས་དགོས་པའི་བརྡ་བཏང༌། མིང་དངོས་ནས་མི་འབོད་པར་མིང་འདོགས་གཞན་ཞིག་སྤྱད་དེ་འབོད་པ་དང༌། འབོད་ཡུལ་དེས་ཀྱང་དེ་ལ་དགའ་སྣང་བྱེད་པ་ནི། འཁྱམ་པོ་ཚོའི་གཤིས་ལུགས་ཤིག་ཡིན་པ་འདྲ། རྫིག་རལ་དང་སྙིང་ནག་གཉིས་ལ་དངོས་མིང་རེ་ཡོད་ཀྱང༌། ད་ལྟ་ཚང་མས་རྫིག་རལ་དང་སྙིང་ནག་ཅེས་པ་ལས་འབོད་མཁན་མེད། ཁོང་གཉིས་ནི་ལྷ་སའི་ཉེ་འཁོར་གྱི་གྲོང་གསེབ་ཅིག་ནས་ཡིན་ཞིང༌། དམག་མི་ལོ་གསུམ་བྱས་རྗེས་ཞིང་ཁུལ་དུ་སློག་པས། ཞིང་ལས་མ་སྒྱིད་པར་ལྷ་སར་འཁྱམས་བསྡད་པ་གཉིས་ཡིན། “མདང་ནུབ་གང་འདྲ་བྱུང༌།” “ཁོ་ལས་སླ་པོ་རེད། གཞིས་རྩེར་སྐད་གྲགས་ཡོད་ཀྱང༌། ངའི་ལག་འོག་ནས་འཕག་རྒྱུ་གང་ཡང་མི་འདུག”སྙིང་ནག་གིས་སྤོབས་ཉམས་ངང་བཤད།
“ག་ཚོད་སྤྲད་བྱུང༌།” རྫིག་རལ་གྱིས་ཇ་འཐུང་བཞིན་དྲིས། སྙིང་ནག་གིས་ཇ་འཐུང་ཞོར་མཛུབ་མོ་གཉིས་ཀེར།
“ ཉིས་བརྒྱ་” ཁྱི་སྐྱག་གིས་དྲིས་ “ཁོང་ཚོས་སྟོང་ཕྲག་གཅིག་སྤྲོད་རྒྱུ་བྱས་ནས། དེ་ལས་མ་སྤྲོད་དོན་ག་རེ་རེད་”
“ཁ་ཆད་བཞིན་གནས་ཚུལ་གཙང་མ་བཟོས་རྗེས་སྤྲོད་རྒྱུ་རེད་”སྙིང་ནག་གིས་བཤད།
“དེ་ལྟར་ཡིན་ན་འགྲིགས། ང་ལྟོགས་བྱུང༌། ཟ་ཁང་གཞན་ཞིག་ལ་འགྲོ ” ཁྱི་སྐྱག་གིས་དེ་ལྟར་བརྗོད་བཞིན་ཡར་ལངས།
དེ་ཙམ་གྱིས་ཆེ་རྒྱུ་མེད་ལ་ཆུང་རྒྱུ་ཡང་མེད་པའི་རྒྱ་མིའི་ཟ་ཁང་དེའི་རྩིགས་ངོས་སུ་གྲགས་ཆེན་གཞས་མ་དང༌། གློག་བརྙན་འཁྲབ་མཁན་སོགས་ཀྱི་འདྲ་པར་སྦྱར་ཡོད་ལ། ནུ་ཁེབས་དང་ཆུ་རས་གཅིག་པུ་གྱོན་པའི་བུ་མོའི་པར་ཆེན་པོ་འགའ་ཡང་སྦྱར་ཡོད་པས་ཁྲ་ཁྲ་ཟིང་ཟིང་དུ་མཆིས། ཚལ་རིགས་སྣ་ཚོགས་མདུན་ཅོག་སྟེང་བཤམ་ཞིང༌། དེའི་མཐའ་སྐོར་དུ་ཁྱི་སྐྱག་ཁོང་ཚོ་གསུམ་བསྡད་དེ་ཟས་ལ་རོལ།
“ཚལ་འདི་བྲོ་བ་ཆེ་བ་ལ། ད་དུང་རྦི་རག་ཅིག་ཡོད་ན་”སྙིང་ནག་གིས་ཚལ་ཟ་བཞིན་སྨྲས།
“ཚལ་ལ་སྒོར་མོ་བརྒྱ་རེད། ད་དུང་བརྒྱ་ཡོད་སྟབས་བཏུང་ཆོག་གི་རེད་” རྫིག་རལ་གྱིས་སྙིང་ནག་ལ་ལྟ་བཞིན་བརྗོད།
“ཤེལ་དམ་ག་ཚོད་”
“ད་ལྟ་མིན། ཏོག་ཙམ་ནས་འཇར་མག་གླིང་ཁར་་་” རྫིག་རལ་གྱིས་ཀུ་རེའི་ཉམས་ཀྱིས་བཤད་ཞོར་ཁྱི་སྐྱག་ལ་བལྟས། ཁྱི་སྐྱག་ནི་ཁྱི་ལྟོགས་པ་ཞིག་དང་འདྲ་བར་ཁ་ཆེན་པོ་དེ་གདངས་ཏེ། ཚལ་དང་འབྲས་ཟ་བཞིན་ཡོད་པ་ལས། ཁོ་གཉིས་ཀྱི་སྐད་ཆར་དོ་སྣང་བྱེད་ཀྱི་མེད་པ་དེ་མཐོང་བས་གད་མོ་ཤོར། ཁྱི་སྐྱག་གིས་ཁོ་གཉིས་ཀྱིས་རང་ལ་གད་མོ་དགོད་པ་ཤེས་པ་དང༌།
“མདང་ནུབ་འཐུང་རྒྱུར་མགོ་འཁོར་ནས། ཟ་རྒྱུ་བརྗེད་འདུག”ཅེས་བརྗོད། “རྒྱགས་ཚད་ཟོ། དོ་ནུབ་དམག་ཆེན་ཞིག་འཁྲུགས་དགོས” ཁྱི་སྐྱག་གིས་དེ་གོ་བ་དང་བཟའ་མཚམས་བཞག་ནས་
“དོ་ནུབ་སུ་དང༌།”ཞེས་དྲིས།
“མདང་ནུབ་ཀྱི་དམག་དེའི་མཇུག་སྒྲིལ་ཡོད་མ་རེད། སྟག་ཁ་རལ་ཁོང་ཚོས་རྒྱབ་རྩར་ལངས་ཀྱི་ཡོད་པ་འདྲ་” སྙིང་ནག་གིས་དེ་ལྟར་མུ་མཐུད་ནས་ཟ་བཞིན་སྨྲས།
རྫིག་རལ་གྱིས་ “ཨ་ཕའི་རོ། ཡང་སྟག་ཁ་རལ་ཁོ་རེད། ད་ཐེངས་ལྟད་མོ་ལྟོས་”
ཁྱི་སྐྱག་གིས་ཐ་མག་ཅིག་ལ་མེ་སྦར་ནས་ཧུབ་གང་འཐེན་རྗེས་ “ངས་བལྟས་ན། ད་ཐེངས་གཡུག་ཞོགས། གཡོལ་ན་དགའ་”
“ཡང་གཡོལ་རྒྱུ། སྔོན་མ་ང་ཚོས་གཡོལ་སྟབས། ཁོ་ལང་ལ་ཤོར་བ་རེད་” རྫིག་རལ་གྱིས་མ་འདོད་པའི་ངང་དེ་ལྟར་བཤད།
“རེད། དེ་འདྲ་གཡོལ་ན། ང་ཚོའི་ལ་རྒྱ་ཡང་ཤོར་རྒྱུ་རེད་” སྙིང་ནག་གིས་བཤད།
“ངས་བསམ་བློ་གཏོང་གི་ཡིན། འགྲོ གློག་བརྙན་ལྟ་བར་” ཁྱི་སྐྱག་གིས་དེ་ལྟར་བཤད་ནས་ཟ་ཁང་གི་སྒོ་ནས་ཐོན། རྫིག་རལ་དང་ཁྱི་སྐྱག་གཉིས་ཀྱང་ཁྱི་སྐྱག་གི་རང་གཤིས་རྒྱུས་ཡོད་སྟབས། གང་ཡང་མ་བཤད་པར་ཁྱི་སྐྱག་གི་རྗེས་སུ་སོང༌།
དེ་རིང་རེས་གཟའ་ཉི་མ་ཡིན་སྟབས། ལྷ་ས་གློག་བརྙན་ཁང་གི་མདུན་དུ། གློག་བརྙན་ལྟ་མཁན་དང༌། ཟས་རིགས་འཚོང་མཁན་གྱི་སྐད་སྒྲ། སྒྲ་ཕབ་འཁོར་ཐག་ཚོང་སྟེགས་ལས་གླུ་གཞས་གཏོང་བའི་སྒྲ་སོགས་ཟང་ཟིང་ཧ་ཅང་ཆེ། ཆུ་ཚོད་བཅུ་གཉིས་དང་ཕྱེད་ཀའི་གློག་བརྙན་འཛིན་བྱང་ཚང་མ་བར་ཁེ་ཟ་མཁན་ཚོས་སྡེབ་ཉོས་བྱས་ཟིན་པས། མི་ཚང་མས་མ་འདོད་བཞིན་དུ། བར་ཁེ་ཟ་མཁན་གྱི་ལག་ནས་རིན་གོང་ལྡབ་གཅིག་འཐོལ་པ་སྤྲད་དེ་འཛིན་བྱང་ཉོ་དགོས་ནའང༌། ཁྱི་སྐྱག་ཁོང་ཚོར་ཐུན་མོང་མ་ཡིན་པའི་དབང་ཤུགས་ཤིག་ཡོད་པ་ནི། འདི་འདྲའི་རིགས་ལ་དངུལ་སྐར་མ་གཅིག་ཀྱང་སྤྲོད་མི་དགོས་པར་འཛིན་བྱང་ལེན་ཐུབ་པ་དེ་ཡིན། གློག་བརྙན་ནི་ཧོང་ཀོང་(ཤང་ཀང༌)ནས་ཐོན་པའི་དྲག་རྩལ་གློག་བརྙན་གསར་པ་ཞིག་ཡིན་སྟབས། ཐོག་མར་ཁྱི་སྐྱག་གིས་རོགས་པ་གཉིས་པོ་དང་མཉམ་དུ། སྤྲོ་སྣང་ཆེན་པོས་བལྟས་ནའང༌། རིམ་གྱིས་ཁོའི་སེམས་པ་ད་ནངས་གཡང་སྐྱིད་ཀྱིས། རང་ལ་དག་རྫས་སྤྲད་པའི་གནས་ཚུལ་དེ་ལ་འཁོར་ཞིང༌། དེའི་ཕྱོགས་ལ་མུ་མཐུད་བསམ་གཞིགས་བྱས་པ་དང༌། གཡང་སྐྱིད་ཀྱི་ཨ་མའི་གདོང་རིས་གློག་བརྙན་བཞིན་དུ་འཆར་འོང༌། “ཁྱི་སྐྱག་ལགས། སྐུ་མཁྱེན། ངའི་བུ་མོ་ཁ་ཁར་གཞག་རོགས་གནང༌།”གཡང་སྐྱིད་ཀྱི་ཨ་མས་མིག་ཆུ་བཞུར་བཞིན་སྨྲས།
“ཨ་མ། ངེད་གཉིས་དངོས་འབྲེལ་གྱི་དགའ་རོགས་ཡིན”
“མིན། ཁྱེད་ཀྱིས་རང་གི་རིགས་རུས་ལ་བསམ་གཞིགས་ཀྱིས་ངའི་བུ་མོ་ཁ་ཁར་གཞག་རོགས། ངས་མཐེ་བོང་བསྟན་ཆོག”
“་་་་་་”
“ཝ་ཡེ། དེ་རིང་ག་རེ་བྱས་སོང༌།”སྙིང་ནག་གིས་ཉི་མ་མེ་ཏོག་གི་འབྲས་བུ་ཤོག་དུམ་གང་ཁྱི་སྐྱག་ལ་རྐྱོང་བཞིན་བཤད།
“གང་ཡང་མི་འདུག ང་ལ་སྒོར་བཅུ་སྤྲོད་དང༌།”
“གློག་བརྙན་ལ་མ་བལྟས་པར་གང་དུ་འགྲོ་འམ”
“སྒོར་མོ་བཅུ་སྤྲོད་དང༌།” ཁྱི་སྐྱག་གིས་སྒོར་མོ་བཅུ་དེ་འཁྱེར་ནས་གློག་བརྙན་ཁང་ནས་སོང་། གློག་བརྙན་ལ་དབྱིངས་ཞུགས་པའི་མི་ཚོགས་ཀྱི་ཁྲོད་ནས་ཁའི་ཟུར་དུ་གྲི་རྗེས་རིང་པོ་ཡོད་པའི་མི་ཞིག་གིས། ཁྱི་སྐྱག་གི་རྗེས་སུ་མིག་ཅེར་རེར་བལྟས།
གསུམ།
གཡང་སྐྱིད་ཀྱིས་དཔེ་ཚོང་ཁང་ནས་དེབ་ཁག་ཅིག་ཉོས་རྗེས། ཐད་ཀར་ཆོས་སྒྲོན་གྱི་ཚོང་ཁང་ནང་འཛུལ། ཆོས་སྒྲོན་གྱིས་གཡང་སྐྱིད་མཐོང་མ་ཐག “ངའི་ཚོང་ཁང་འདི་དེབ་ཚོང་ཁང་ལ་བསྒྱུར་ནི་མེད། དེ་རིང་ཁྱེད་རང་ཧོབ་སྟེ་ཕེབས་པ་ཡ་མཚན་ཆེ”ཞེས་ཀུ་རེའི་ཚུལ་གྱིས་བརྗོད་དེ། ཚོང་གཡོག་དང་བུ་རྫི་གཅིག་ལྕོགས་ཡིན་པའི་གྲོང་གསེབ་ཀྱི་བུ་མོ་དེ་ཚོང་ཁང་ནང་བཞག་ནས། གཡང་སྐྱིད་ཁང་པ་སྦུག་མའི་ནང་འཁྲིད། ཆོས་སྒྲོན་ནི་གཡང་སྐྱིད་ཀྱི་སློབ་འབྲིང་སློབ་གྲོགས་ཡིན་ཞིང༌། སློབ་གྲྭ་མ་ཐོན་གོང་ནས་ཁམས་པ་ཚོང་པ་ཞིག་དང་འབྲེལ་བ་བྱུང་སྟབས། སློབ་གྲྭ་ནས་རྩ་དགོངས་ཞུས་ཏེ། ཁམས་པ་དེ་ཕྱི་ལ་ཚོང་ཟོག་ཉོ་སྒྲུབ་དང༌། མོ་རང་གིས་ཚོང་ཁང་བཟུང་སྟེ་འཚོ་བ་སྐྱེལ་བཞིན་ཡོད། “ཚོང་དཔོན་ལགས། དེང་སྐབས་ཚོང་གང་འདྲ་འདུག་གམ”གཡང་སྐྱིད་ཀྱིས་ཇ་འཐུང་ཞོར་དུ་དྲིས།
“ཚོང་ཨའུ་ཙམ་འདུག འོན་ཀྱང་ཁང་གླ་དང༌། དཔྱ་ཁྲལ་ཆེན་པོ་ཡིན་སྟབས་བྱུང་སོང་མགོ་ཐུག་ཙམ་རེད། ཁ་སྔོན་བུའི་པཱ་ལགས་གླ་རྩི་ཕྲན་བུ་ཞིག་གི་ཆེད་དུ། ཁྲིམས་ཁང་ལ་ཐུག་ནས་ཉེས་ཆད་ཆེ་ཐག་ཆོད་བཀལ་བྱུང༌།” ཞེས་ཆོས་སྒྲོན་གྱིས་གཡང་སྐྱིད་ལ་ཇ་བླུགས་ཞོར་དུ་རང་གི་དཀའ་ངལ་རྣམས་བཤད། “ཁྱེད་རང་སློབ་གྲྭ་ག་དུས་ཐོན་རྒྱུ་རེད་”
“ད་ལོའི་ལོ་མཇུག་ལ་” “སོ་སོར་ཡོན་ཏན་ཡོད་ན། དངོས་གནས་ཡག་པོ་རེད་”
“ཡག་རྒྱུ་ག་རེ་ཡོད། དེང་སྐབས་མགོ་འདྲེན་མེད་ན། སློབ་གྲྭ་ཆེན་མོ་ཐོན་ནའང་ལས་ཀ་གྲོང་གསེབ་ཅིག་ལ་རེད། གལ་ཏེ། ང་ལས་བགོས་ས་ཐག་རིང་པོ་ཞིག་ལ་བྱས་ན། ཨ་མ་ལགས་ལ་སུས་ལྟ་ཡི་རེད”
“འཇིགས་མེད་ད་དུང་འཁྱམས་ཀྱི་འདུག་གམ། ཕྲུ་གུ་དེ་དངོས་གནས་རང་གི་ཨ་མས་གཅེས་ལང་བཏང་སོང༌།”གཡང་སྐྱིད་དང་ཆོས་སྒྲོན་གཉིས་ཀྱིས་དེ་ལྟར་གླེང་མོལ་བྱས་རྗེས། ཡུད་ཙམ་རིང་གཉིས་ཀ་ཁུ་སིམ་མེར་གྱུར།
“ད་ལྟའི་སྤྱི་ཚོགས་འདི་བཤད་ནས་གང་ཡོང༌། དེ་ལས་ངེད་གཉིས་ཕྱི་ལ་མཉམ་དུ་མ་སོང་བར་ཡུན་རིང་ཕྱིན་སོང༌། དེ་རིང་ཁྲོམ་ལ་འགྲོ”
“ཏག་ཏག་རེད། ངེད་གཉིས་ཁྲོམ་ལ་ཕྱིན་རྗེས། གློག་བརྙན་ཞིག་ཀྱང་ལྟ་བར་འགྲོ” གཡང་སྐྱིད་ཀྱིས་དེ་ལྟར་བརྗོད་དེ། ཡང་བསམ་བློ་ཞིག་བཏང་ནས། “ཕྲུ་གུར་སུས་ལྟ་ཡི་རེད་”
“གྲོང་གསེབ་པའི་བུ་མོ་དེས་སྣང་དག་ཡོད་མ་རེད་”ཆོས་སྒྲོན་གྱིས་དེ་ལྟ་སྨྲ་བཞིན་མེ་ལོང་མདུན་དུ་ལངས་ནས་གདོང་ལ་མཛེས་ཚོན་བྱུགས། གཡང་སྐྱིད་ཀྱིས་ཇ་འཐུང་འཕྲོ་དེ་བཏུང་སྟེ། དགོད་ཙམ་ངང༌། “ཁྱེད་རང་ཆང་ས་མ་བརྒྱབ་པ་དང་གཅིག་པ་རེད་”
“སྐྱིད་པོ་བྱེད་རྒྱུ་བྱུང་ན་ཁེ་རེད། བུའི་པཱ་ལགས་ཀྱང་ཕྱི་ལ་ག་རེ་གནང་གི་ཡོད་མེད་སུས་ཤེས་” གཡང་སྐྱིད་ཀྱིས་མགོ་གཡུག་གཡུག་བྱེད་བཞིན་ཡར་ལངས་ཏེ། མདུན་ཅོག་ཐོག་བཞག་པའི་དེབ་རྣམས་ལེན་པར་བརྩམས། མོའི་མིག་གིས་ལྟ་ཕྱོགས་ཤིག་ལ། ཡི་གེ་འབྲུ་ཚ་སྤུས་ལེགས་ཅན་གྱི་ཤོག་བུ་ཆུང་ཆུང་ཞིག ཅོག་ཙེའི་ཟུར་དུ་བཞག་པའི་ཡིག་ཉོག་ཁྲོད་ནས་མཐོང༌། མོས་ཤོག་བུ་དེ་ལག་ཏུ་བླངས་ནས་ཐེངས་གཅིག་བཀླགས་རྗེས་བསམ་གཞིགས་ཀྱི་ནང་དུ་ལྷུངས།
“ཝ་ཡེ། ད་འགྲོ”ཆོས་སྒྲོན་གྱིས་ཀོ་ཁུག་ཆུང་ཆུང་ཞིག་ཕྲག་པར་བཀོན་ཞོར་གཡང་སྐྱིད་ལ་བལྟས་ནས་བཤད།
“ཆོས་སྒྲོན། འདི་ང་ལ་སྤྲོད་ཨང༌།”
“ཁྱེད་ལ་དགོས་ན་འཁྱེར། ངའི་ཚོང་རོགས་ཤིག་གིས་རྒྱ་གར་ནས་འཁྱེར་ཡོང་བ་རེད་” གཡང་སྐྱིད་ཀྱིས་ཤོག་བུ་དེ་ལ་ཡང་བསྐྱར་ལྟ་ཙམ་བྱས་རྗེས་དངུལ་ཁུག་ཟུར་དུ་བཅུག་ཅིང༌། མོའི་སེམས་ནང་རེ་བའི་མེ་སྟག་ཅིག་འབར།
ལྷ་ས་གློག་བརྙན་ཁང་དང་གྱང་འབྲེལ་ཡིན་པའི་ཟ་ཁང་དེ། ཐ་མག་གི་དུ་བ་དང་ཆང་རག་གི་དྲི་མས་ཁེངས། གོས་དང་སྐྲའི་བཟོ་དབྱིབས་ཡ་མ་གཟུགས་ཡིན་པའི་མི་ཚོམ་བུ་ཚོམ་བུ་བྱས་ཏེ། རྦི་རག་འཐུང་བའམ། ཐ་མག་འཐེན་ཞོར་གདོང་ལ་དཀར་དམར་ཛོབ་ཛོབ་བྱུག་པའི་བུ་མོ་ཚོ་དང་འདོད་གཏམ་བཤད་ཀྱིན་མཆིས།
“སྒོར་མོ་གཉིས་”
“མིན། སྒོར་མོ་ལྔ་ཡིན་”
“སྒོར་གཉིས་བྱོས་”
“ཚོང་ཟོག་གི་གོང་འཕར་བ་དང༌། ང་ཚོའི་འདི་ཡང་གོང་ལོས་འཕར་” “ཁྱེད་ཀྱིས་ང་སུ་ཡིན་མིན་ཤེས་སམ་”
“ཤེས་ཀྱི་མེད། ཤེས་དགོས་དོན་ཡང་མེད་” ཁྱི་སྐྱག་བུ་མོ་གསར་པ་དེའི་བྱེད་སྟངས་ལ་དབྱིངས་ཞུགས་པ་འདྲ། ནམ་རྒྱུན་འདི་ལྟ་བུའི་བུ་མོ་སུ་ཡིན་རུང༌། ཁྱི་སྐྱག་ལ་འདི་འདྲ་སྨྲ་མཁན་མེད་པར་ཁོ་རང་གི་འདོད་པ་གང་ཡོད་བྱས་ཆོག་མོད། འོན་ཀྱང༌། ད་ཐེངས་བུ་མོ་དེས་ཁོ་ལ་བརྩི་མཐོང་གང་ཡང་མེད་པར་“ཁྱེད་རང་ལ་ཡིན་གཅིག་གོང་གཅོག་དགོས་ན། སྒོར་བཞི་དང་སྒོར་ཟུར་དགུ”ཞེས་དགོད་ཙམ་གྱིས་སྨྲས། མོའི་ངོ་ལ་དཀར་དམར་དེ་ཙམ་བྱུག་མེད་ཀྱང༌། མཛེས་ཉམས་དོད་ཅིང༌། བྱེད་སྟངས་མང་པོ་ཞིག་ནས་གྲོང་ཁྱེར་ནང་སླེབས་མ་ཐག་པའི་གྲོང་གསེབ་ཀྱི་བུ་མོ་ཞིག་ཡིན་པ་ཚོད་དཔགས་བྱེད་ཐུབ། ཁྱི་སྐྱག་གིས། “སྒོར་གསུམ་” “སྒོར་གསུམ་གྱིས་ཐུག་པ་ཕོར་བ་གཅིག་ཀྱང་མི་ཁུག”བུ་མོ་དེ་ཡར་ལངས་ཏེ་སོང་བས་ཁྱི་སྐྱག་གིས་མོའི་རྗེས་སུ་བརྙེགས་ཏེ་ “ཁྱེད་ཀྱིས་བཤད་པ་ལྟར་སྤྲད་ཆོག”ཅེས་བཤད། བུ་མོ་དེས་བཅོས་མའི་འཛུམས་མདངས་ཤིག་སྟོན་ཞོར་སྔོན་ལ་སོང་ཞིང༌། ཁྱི་སྐྱག་གིས་མོའི་རྗེས་སུ་འབྲངས།
ལྷ་སའི་གཙང་པོ་ནི། ད་ལོ་ཆར་པ་དཀོན་པའི་སྟབས་ཀྱིས་བཞུར་རྒྱུན་ཆེ་རྒྱུ་མེད་པར་མདུན་དུ་རྒྱུ། སྔོ་ལྗང་ལྗོན་ཤིང་ཟང་ཟིང་དུ་སྐྱེས་པའི་འཇར་མག་གླིང་ཁའི་རྩྭ་ལྗང་རེ་རེ་བཞིན་ལ་འཆལ་སྤྱོད་ཀྱི་སྐྱེ་སྟོབས་ཅི་ཡར་འབར། བཤད་སྲོལ་ལ། གླིང་ཁ་འདི་སྤྱི་ལོ་ ༡༩༥༩ སྔོན་འཇར་མན་ནས་ཡོང་བའི་ཕྱི་རྒྱལ་བ་ཞིག་གིས་སྣེ་འཁྲིད་དེ་བསྐྲུན་པ་ཞིག་ཡིན་སྟབས། འཇར་མན་གླིང་ཁ་ཞེས་གྲགས་ཀྱང༌། སྒྲ་དེ་ཟུར་ཆག་ནས་ད་ལྟ་མི་ཚོས་འཇར་མག་གླིང་ཁ་ཞེས་འབོད། དེ་སྔོན་གླིང་ཁ་འདི་ལྷ་ལྡན་ཡུལ་གྱི་མི་མང་ཚོ་ཁྲུས་ལ་རོལ་ཞོར་སྤྲོ་སྐྱིད་གཏོང་ས་ཞིག་ཡིན་ཀྱང༌། ད་ཆ་གླིང་ཁ་འདི་ལ་འགྲོ་མཁན་རྣམས་འཆལ་པོ་དང་འཆལ་མོ་ཡིན་པར་མི་ཕལ་ཆེ་བས་ངོས་འཛིན་བྱེད། “ཁྱེད་ཀྱི་ལུས་ལ་རྨ་འདི་འདྲ་ཡོད་བཞིན་དུ། ལས་ཀ་འདི་འདྲ་བྱས་ནས་ག་རེ་བྱེད་ཀ”ཁྱི་སྐྱག་གིས་བུ་མོ་དེའི་བྲང་གི་ངོས་སུ་ཡོད་པའི་རྨ་ལ་ལྟ་བཞིན་བཤད།
“ཐབས་མི་འདུག ལྟོ་གོས་ཀྱི་ཆེད་དུ་”
“ཁྱེད་ཀྱི་མིང་ལ་ག་རེ་ཟེར། རྨ་འདི་ཇི་ལྟར་ཆགས་པ་རེད་”
“ངའི་མིང་ལ་དབྱངས་ཅན་སྒྲོལ་དཀར་ཟེར། རྨ་འདི་ཚོ་རྒྱ་རོ་དེ་ཚོས་བཟོས་པ་རེད། ཁོང་ཚོས་ང་ལ་དངུལ་མ་སྤྲད་པ་མ་ཟད། མཉམ་རུབ་ཀྱིས༌༌༌”དབྱངས་ཅན་སྒྲོལ་དཀར་གྱིས་ཁྲོ་ཉམས་ངང་བཤད།
“ཁྱི་རྒན་དེ་ཚོ་མི་མ་རེད་”
“ངའི་ཕ་ཡུལ་གཅིག་པ་ཞིག་གིས་དཔུང་རོགས་འགའ་འཁྲིད་དེ་རྒྱ་མི་དེ་དག་དང་རྒོལ་འཛིང་བྱས་ནས་ཡ་ལན་སྤྲད་ཀྱང༌། མདང་ནུབ་ཁོང་ཚོས་མི་གཞན་གླས་ཏེ། ཁོ་ལ་ཉེས་རྡུང་བཏང་འདུག” སྐད་ཆ་དེ་གོ་བ་དང་ཁྱི་སྐྱག་བསམ་གཞིགས་ཀྱི་ནང་དུ་ལྷུངས།
“ཡ་ད་ཤོག ང་ལ་དུས་ཚོད་མེད”
“གཡའ་”ཁྱི་སྐྱག་གིས་གང་ཡང་མ་བཤད་པར་བུ་མོ་དེར་ལྟ་ཡག་ཅིག་བྱས་རྗེས་ཤོག་སྒོར་བཅུ་དེ་སྤྲད་ནས་སོང༌།
“ཝ་ཡེ། འདི་ག་རེ་ཡིན་”
“གང་ཡང་མིན། ཁྱེད་རང་བེད་སྤྱོད་གྱིས་ཤིག” མོས་འོག་འཇུག་གྱོན་ཏེ་ལྟ་སྐབས། ཁོ་གླིང་ཁའི་ཤིང་ནགས་ཀྱི་མཐའ་ལ་སླེབས་ཟིན།
ཁྱི་སྐྱག་གིས་གློག་བརྙན་ཁང་ནས་ལོག་ཡོང་མ་ཐག་པའི་རྫིག་རལ་དང་སྙིང་ནག་གཉིས་ཀྱི་འགྲམ་དུ་བསྡད་དེ། མདུན་ཅོག་སྟེང་གི་རྦི་རག་ཤེལ་ཕོར་གང་བཏུང༌། “གློག་བརྙན་མ་བལྟས་པར་ག་པར་ཕྱིན་པ་ཡིན་”
“གང་དུའང་ཕྱིན་མེད། སྙིང་ནག མདང་ནུབ་ཀྱི་“དམག་”དེའི་འབྱུང་རྩ་ག་རེ་རེད་”ཁྱི་སྐྱག་གིས་ངོ་ནག་ངང་དྲིས།
“ཨུམ། གོ་ཐོས་ལ་བུ་མོ་ཞིག་ལ་ཐུག་ཡོད་པ་འདྲ། གསལ་པོ་མི་ཤེས། ང་ཚོར་དགོས་རྒྱུ་དངུལ་རེད། དངུལ་དགོས་ན་རྒྱ་མི་དེ་ཚོའི་འདོད་པ་བསྒྲུབ་དགོས་”སྙིང་ནག་གིས་དབུགས་ཐེངས་གཅིག་ལ་དེ་ལྟར་བཤད་རྗེས་རྦི་རག་ཧུབ་གང་བཏུང་སྟེ་ཡང༌། “ཁྱེད་རང་སྟག་ཁ་རལ་ལ་སྐྲག་གི་འདུག་གམ། ཁོ་ལ་ངས་འཛིང་ཆོག”
“སྟག་ཁ་རལ་ལ་གཡོལ་ན། ང་ཚོའི་གཟི་བརྗིད་བརླག་པ་རེད་”རྫིག་རལ་གྱིས་སྙིང་ནག་གི་སྟིང་གནོན་བྱས་ཏེ་སྨྲས།
“འཛིང་གི་མིན་”
“ག་རེ་ཡིན་ནམ”
“ཁོ་ང་དང་སྒོ་རྭ་གཅིག་པ་རེད་”
“ཧ་ལས་རྒྱུ་གང་ཡོད། ཚུར་གནམ་གང་ལ་མ་བརྩིས་པར། ཕར་ཚེས་པ་གཅིག་ལ་བརྩི་དོན་མེད་” ཁྱི་སྐྱག་གི་གདོང་མདོག་དམར་པོར་གྱུར་ཞིང༌། ལན་ཞིག་འདེབས་རྩིས་བྱས་ཀྱང་ངག་ནས་མ་ཐོན། ཁོས་རྦི་རག་ཤེལ་ཕོར་གང་བཏུང་རྗེས་གོམས་གཤིས་བཞིན། ཐ་མག་ཅིག་ལ་མེ་བསྒྲོན་ཏེ་སྣ་ལམ་ནས་དུ་བ་སྔོ་ལྷོག་ལྷོག་ཏུ་བཏང༌། རྫིག་རལ་དང་སྙིང་ནག་གཉིས་ཀྱིས་ཁྱི་སྐྱག་ལ་མིག་ཟུང་ཅེར་ནས་བསྡད།
“སྔོན་མ་ངས་ཁྱེད་གཉིས་ལ་ང་དགའ་སའི་བུ་མོ་ཞིག་ཡོད་ཅེས་བཤད་པ་དྲན་ནམ”་ཁྱི་སྐྱག་གིས་ད་ལྟའི་གནད་དོན་དང་འབྲེལ་བ་རྩ་བ་ནས་མེད་པའི་དྲི་བ་དེ་དྲིས། སྙིང་ནག་དང་རྫིག་རལ་གྱིས་དྲན་གསོས་པའི་བརྡ་ལ་མགོ་བོ་གུག་ཙམ་བྱས། “བུ་མོ་དེ་དང་ང༌། བརྩེ་དུང་གི་འབྲེལ་བ་གཅོད་སྐབས་མོས་ང་ལ་རེ་བ་གཅིག་བཏོན་བྱུང༌། རེ་བ་གཅིག” ཁྱི་སྐྱག་གིས་ཐ་མག་ཧུབ་གང་འཐེན་རྗེས་ཤེལ་ཕོར་ནང་རྦི་རག་བླུགས་ཞོར་“མོ་རང་གི་གཅུང་པོ་དང་དུས་ནམ་ཡང་འཁྲུག་རྩོད་མ་བྱེད་རོགས་ཞེས་རེ་བ་བཏོན་བྱུང༌།” ཁྱི་སྐྱག་ཁུ་སིམ་མེར་གྱུར། སྙིང་ནག་དང་རྫིག་རལ་གཉིས་ཀྱང་ཁུ་སིམ་མེར་གྱུར། ཁོང་ཚོའི་ཁ་ལ་བཟུང་བའི་ཐ་མག་ལས་དུ་བ་ཀྱག་ཀྱོག་རེ་འཕྱུར། དེ་ནི་ཁོང་ཚོ་གསུམ་གྱི་མི་ཚེའི་ལམ་བུ་དང་ཧ་ཅང་འདྲ།
“ཁྱི་སྐྱག་ལགས། སྤོ་བོ་ལགས་གཅིག་གིས་ཁྱེད་རང་འཚོལ་གྱི་འདུག”་ཞབས་ཞུ་མས་ཁྱི་སྐྱག་ལ་ཕྱོགས་ནས་བཤད། ཁྱི་སྐྱག་གིས་ཕར་ལྟ་སྐབས། ཟ་ཁང་གི་སྒོའི་མདུན་ནས། ཆ་རྒྱུས་རྩ་བ་ནས་མེད་པའི་གྲོང་གསེབ་ཀྱི་རྒད་པོ་ཞིག་གིས་བལྟས་ཡོད་པ་མཐོང༌།
བཞི།
“༄༅།། ཁྱི་སྐྱག་ལགས་གང་དེར།
ཆེད་ཞུ། ཁྱེད་ཀྱི་ཆུང་མ་སྒྲོལ་མ་སྨན་ཁང་ནང་གྲོངས་སོང༌། སྒྲོལ་མ་འདས་གྲོངས་སུ་གྱུར་དོན་ནི་ཕྲུ་གུའི་ཆགས་སྟངས་རྒྱུན་གཏན་མིན་པས་རེད། མོའི་ཤུལ་དུ་ལུས་པ་ནི་བཙས་མ་ཐག་པའི་ཕྲུ་གུ་བུ་མོ་ཞིག་དང༌ལོ་ན་དྲུག་ཅུ་ཡོལ་བའི་རྨོ་རྨོ་གཉིས་ཡིན། འོན་ཀྱང་རྨོ་རྨོའང་ད་ལྟ་ནད་གཞི་ལྕི་མོ་ཞིག་འཕོག་ནས་ཡོད་སྟབས། ཕྲུ་གུ་འདིའི་ཕྱིས་འབྱུང་གི་རྟེན་གཞི་ནི་ཁྱེད་ཙམ་ལས་མ་མཆིས། སྒྲོལ་མ་ཚེ་ལས་འདས་ཁར། ཕྲུ་གུ་འདི་ཁྱེད་ཀྱི་ཤ་ལས་ཆད་པ་ཞིག་ལ་སོང༌། མྱུར་དུ་རྩིས་ལེན་བྱེད་པར་ཡོང་རོགས་ཞེས་ཡི་གེ་གཏོང་དགོས་སྐོར་ང་ལ་མངགས་བྱུང༌། གཞན་ཡང༌། སྒྲོལ་མ་སྨན་ཁང་དུ་སྡོད་རིང༌དངུལ་སྒོར་སྟོང་གཅིག་ཙམ་བུ་ལོན་བཟོས་ཡོད་པས་ཁྱེད་ཀྱིས་སྔོན་མའི་འབྲེལ་བ་ལ་བསམ་ནས་གསབ་རོགས་ཟེར། ཡུལ་ ྾ ྾ ྾སྡེ་དཔོན་ ྾ ྾ ྾ གྱིས་ སྤྱི་ཟླ་ ༥ ཚེས་ ༡༣ ལ་ཕུལ།”
ཁྱི་སྐྱག་གིས་ད་ལྟ་ལྷ་སར་མཆོད་མཇལ་དུ་ཡོང་བའི་གྲོང་གསེབ་རྒད་པོ་དེས་སྤྲད་པའི་ཡི་གེ་དེ་ཐེངས་གཅིག་བཀླགས་རྗེས་སྙིང་ནག་ལ་སྤྲད། ཁོའི་སེམས་ནང་རང་གི་ཕྲག་སྟེང་དུ་རྡོག་ཁྲེས་ཆེན་པོ་ཞིག་ལྷུང་ཡོད་པའི་སྣང་བ་ཤར་ཡང་ཕྱི་ཚུལ་ལ་སྣང་མེད་ཡིན་པའི་རྣམ་པ་མངོན།
“གཡུག་ཞོགས། ཁོ་རང་ཚོས་གཅིག་བྱས་འགྲོ་ཡི་རེད་”སྙིང་ནག་གིས་ཁྱི་སྐྱག་ལ་དེ་ལྟར་བཤད་རྗེས་རྦི་རག་ཧུབ་གང་བཏུང་ནས་རྫིག་རལ་ལ་བལྟས་
“གང་ལྟར་རང་གི་ཕྲུ་གུ་ཡིན་ཙང༌། བདག་པོ་བརྒྱབ་རྒྱུ་རེད། ཡིན་ན་ཡང་དངུལ་མང་པོ་དེ་འདྲ་གང་ནས་འཚོལ་དགོས་སམ”
“དངུལ་ལས་སླ་པོ་རེད། དོ་ནུབ་ཀྱི་“དམག་”དེ་བརྒྱབ་རྒྱུ་རེད། ཡང་ན་“ལག་རྩལ་”འདོན་རྒྱུ་རེད་” སྙིང་ནག་གིས་དེ་ལྟར་སྨྲ་བཞིན་མཛུབ་མོས་དངུལ་ཁུག་འདོན་པའི་ཕྱག་རྒྱ་བྱས། རྫིག་རལ་གྱིས་མགོ་བོ་སྐྱོག་ཙམ་ངང་ཁྱི་སྐྱག་ལ་བལྟས། ཁོང་ཚོ་གསུམ་གྱི་མིག་མདངས་དང་མིག་མདངས་འཕྲད་པའི་བར་ལས། སེམས་ཀྱི་གསང་བ་ཡོད་ཚད་གསལ་བར་ཤེས། རྫིག་རལ་དང་ཁྱི་སྐྱག་གཉིས་ཀྱིས་རྦི་རག་ཕོར་པ་རེ་རེ་ཞབས་ཏག་བརྒྱབ་རྗེས། གློག་བརྙན་ཁང་མདུན་གྱི་མི་ཚོགས་ཁྲོད་དུ་སོང༌། སྐར་མ་ཁ་ཤས་ལས་མ་འདས་པར་ཁོ་གཉིས་ཕྱིར་འཁོར་ཞིང་ཕར་ལྟ་ཚུར་ལྟ་ཞིག་བྱས་རྗེས་དངུལ་ཁུག་རེ་རེ་ཁྱི་སྐྱག་ལ་སྤྲད། ཁྱི་སྐྱག་གིས་ལམ་སེང་ཡར་ལངས་ཏེ། གསང་སྤྱོད་ཅིག་གི་ནང་འཛུལ། ཁོའི་སྙིང་རྩ་དྲག་ཏུ་འཕར་བ་དང༌། ལག་གཉིས་མདར་ཕྲུག་ཕྲུག་ངང་ཐལ་མོ་སྦྱར་ཏེ། མིག་ཟུམ་ཟུམ་ངང་ཁ་ནས་གཅིག་བཏོན་རྗེས། དངུལ་ཁུག་གཅིག་གི་ཁ་བསྔོགས། བརྒྱ་ལོར་གཉིས་དང་སྣུམ་གྱི་འཛིན་བྱང་བཅུ་གྲངས་ཤིག་མཐོང༌། ཁོའི་སྙིང་རྩ་སྔར་བས་ཇེ་དྲག་ཏུ་འཕར་ཞིང༌། གདོང་ནས་རྔུལ་ཆུ་ཁྲུམ་ཁྲུམ་དུ་བཞུར། ཁོས་རེ་བ་ཆེན་པོ་ཞིག་གི་ངང་ནས་དངུལ་ཁུག་གཞན་པ་དེ་ཁ་ཕྱེས། འོན་ཀྱང་ཁོའི་མིག་ལམ་དུ་མངོན་པ་ནི། བཅུ་ལོར་བཞི་དང༌། སིལ་མ་ཁ་ཤས་ཡིན། ཁོས་དབུགས་རིང་ཞིག་དང་མཉམ་དུ་དངུལ་ཁུག་དེ་གསང་སྤྱོད་ནང་གཡུག་རྩིས་བྱེད་སྐབས། དངུལ་ཁུག་གི་རྒྱབ་ངོས་ཁུག་མ་དེའི་ནང་གཅིག་ཡོད་པ་ཚོར། ཁོས་དེ་ག་ལེར་ཁ་ཕྱེས། འོན་ཀྱང་ཁོའི་མིག་ལམ་དུ་མངོན་པ་ནི། རྒྱབ་ཤ་དམར་པོ་ཅན་གྱི་ལག་འཁྱེར་དང༌། ཡི་གེ་འཁོད་པའི་ཤོག་བུ་ཞིག་རེད། ཁོས་ཤོག་བུ་དེར་ལྟ་ཙམ་གྱིས་སྟོད་གོས་ཁུག་མའི་ནང་བླུགས་རྗེས། ལག་འཁྱེར་དེར་བལྟས། སྣག་སྣུམ་སྐྲ་ལོའི་འོག་ཏུ་ཆུ་མོ་ལས་དྭངས་བའི་ཀྲི་ཀ་ཤིག་ཤིག་གི་མིག་ཟུང་དང༌། གཞོན་ཤ་ཆགས་པའི་དཀར་འཇམ་ངོ་གདོང་ཅུང་ཟད་འཛུམ་པའི་ཚུལ་ལས་དུང་སོ་བཅུ་གཉིས་ཕྱིར་མངོན་པའི་བུ་མོ་དེའི་འདྲ་པར་མཐོང་མ་ཐག་ཁོ་ཧད་དེ་ལུས།
“ཁྱེད་ཀྱིས་ཡང་བསྐྱར་འདི་ཕར་སྐྱེལ་རོགས་” ཁོས་དངུལ་ཁུག་དེ་སྙིང་ནག་ལ་སྤྲད།
“སུ་རེད། ག་རེ་འདུག” སྙིང་ནག་གིས་ཧ་མ་གོ་བར་བཤད།
“སློབ་གྲྭ་ཆེན་མོའི་བུ་མོ་ཞིག་རེད་”
“སྙིང་རྗེ་རྒྱུ་ག་རེ་ཡོད། ང་ཚོར་དངུལ་མཁོ་བའི་སྐབས་རེད་”
“མགྱོགས་པོར་རྒྱུག་དང༌།”ཁྱི་སྐྱག་གིས་བྲེལ་འཚབ་ངང་བཤད།
“འདི་རང་དང་འབྲེལ་བ་ག་རེ་ཡོད་”
“ངས་ཁྱེད་གཉིས་ལ་བཤད་པའི་བུ་མོ་དེའི་རེད་འདུག”
སྙིང་ནག་དང་རྫིག་རལ་གཉིས་ཀྱིས་བྲེལ་སྟབས་ངང་སོང༌། ཁྱི་སྐྱག་གིས་མར་བསྡད་དེ། རྦི་རག་ཧུབ་གང་བཏུང་རྗེས་ཐ་མག་ཅིག་འཐེན་བསམ་ནས་སྟོད་གོས་ཀྱི་ཁུག་མ་བསྔོགས་སྐབས། ཤོག་བུ་ཆུང་ཆུང་དེ་ལུས་ཡོད་པ་ཤེས། ཁོས་དགོད་ཙམ་གྱིས་ཤོག་བུའི་ངོས་ལ་བལྟས། ཐོག་མའི་ཚིག་ “ྋགོང་ས་མཆོག་”ཅེས་པ་དེ་མིག་ལམ་དུ་ཤར་བ་དང༌། ཁོས་ཕར་ལྟ་ཚུར་ལྟ་ཞིག་བྱས་ནས། གཟབ་ནན་ངང་བཀླགས་
“ྋགོང་ས་མཆོག་ནས་གཞིས་ལུས་བོད་མིར་སྩལ་བའི་གསུང་འཕྲིན།
ཆོལ་གསུམ་བོད་མི་ཡོངས་ལ་སྤྲིངས་པ། དེང་རྒྱ་མིའི་བྱེད་བབ་ལ་བརྟེན་ནས། བོད་མི་བསམ་མེད་ཁག་ཅིག་གིས་རྩྭ་ར་སོགས་དོན་ཆུང་ཙག་ཙིག་ཆེད། ཤ་ཁྲག་གཅིག་གྱུར་གྱི་ལ་རྒྱ་ལ་ཅི་མི་སྙམ་པར། རྒོལ་འཛིངས་དང༌འཆལ་སྤྱོད་ཀྱིས་རྐྱེན་པས། བཟའ་མི་ཡ་གྱར། བུ་ཚ་དྭ་ཕྲུག་ཏུ་ལུས་པ། བག་མེད་རོལ་རྩེད་ཀྱིས་དུས་འདའ་བ་སོགས་གོ་ཐོས་ལ་བློ་ཕམ་དང་། ཕྱིས་སུ་བོད་རིགས་གཅིག་གྱུར་གྱི་ལ་རྒྱར་བསམ་ནས། ནང་ཁུལ་མཐུན་སྒྲིལ་དམ་ཟབ་དང་། ཡ་རབས་ཀྱི་ཕྱོགས་སུ་འབུངས་ཐབས་བྱོས། ཏཱ་ལའི་བླ་མ་བསྟན་འཛིན་རྒྱ་མཚོས།”
གསུང་འཕྲིན་གྱི་ཡིག་འབྲུ་ཆུང་ཡང༌། འབྲུ་ཚ་ཡིན་པས་ཁོས་གསལ་བར་ཀློག་ཐུབ་ཞིང༌། སློབ་གྲྭར་ལོ་ཁ་ཤས་ཕྱིན་པའི་ཤེས་ཚད་ལ་བརྟེན་ནས་ནང་དོན་རྣམས་ཀྱང་ཧ་གོ
“ཏོག་ཙམ་མིན་ན། བུ་མོ་དེས་གློག་བརྙན་ལྟ་བར་འཁྲིད་བྱུང༌།” སྙིང་ནག་གིས་ཀུ་རེའི་ངང་བརྗོད་བཞིན་རྐུབ་སྟེགས་ཐོག་བསྡད།
“སྤྲོད་ཐུབ་སོང་ངམ་” “ཐུབ་སོང༌། ངས་ཚུར་ཇི་ལྟར་བླངས་པ་བཞིན། ཕར་རང་འཇགས་བླུགས་པ་ཡིན། ད་དངུལ་གང་འདྲ་བྱེད་ཀ” སྙིང་ནག་གིས་ཁྱི་སྐྱག་ལ་དྲིས། ཁྱི་སྐྱག་གིས་དགོད་ཙམ་ལས་ལན་གང་ཡང་མ་བཏབས། ཁོའི་སེམས་ནང་དངུལ་དགོས་ན། དོ་དགོང་གི་འཛིང་མོ་དེ་འཛིངས་དགོས་པ་གསལ་པོར་ཤེས་ཀྱང༌། དེ་ལྟར་བྱེད་རྒྱུ་ཐག་གཅོད་པར་ཁོ་ལ་མཚོན་ན། ཅི་འདྲའི་ཁག་པོ་ཞིག་རེད་ཨང༌།
གློ་བུར་དུ་རྫིག་རལ་ཁྱར་ཁྱོར་ངང་ཟ་ཁང་གི་སྒོ་ནས་འཛུལ་ཡོང་ཞིང༌། མི་ཚང་མས་ཁོ་ལ་བལྟས་ནས་ཧོན་ཐོར། ཁོའི་མགོ་ནས་ཁྲག་དམར་གདོང་གི་ངོས་སུ་བཞུར་འོང་ཞིང༌། མིག་གཡས་པའི་ཡ་ཐོད་དུ། སྐྲངས་འབུར་ཆེན་པོ་ཞིག་ཀྱང་འབུར་འདུག ཁྱི་སྐྱག་དང་སྙིང་ནག་གཉིས་ཀྱིས་ཚུལ་དེ་མཐོང་བ་དང༌། མགྱོགས་མྱུར་ཡར་ལངས་ཏེ། སྒོའི་ཕྱོགས་སུ་རྒྱུག
“འགྲོ་མི་དགོས། ཁོང་ཚོ་བྲོས་ཚར་སོང༌།” རྫིག་རལ་གྱིས་ཁྲོ་ཉམས་ངང་བཤད།
“སུ་རེད་”ཁྱི་སྐྱག་དང་སྙིང་ནག་གཉིས་ཀྱིས་དུས་གཅིག་ལ་དྲིས།
“སྟག་ཁ་རལ་གྱི་ཨབ་ཕྲུག་གཉིས་པོ་རེད། ང་གསང་སྤྱོད་ནང་ནས་སྣང་མེད་དུ་ཡོང་དུས། ཁོ་གཉིས་ཀྱིས་གཞུས་བྱུང༌།” རྫིག་རལ་གྱིས་དེ་ལྟར་བརྗོད་བཞིན་རྦི་རག་ཤེལ་ཕོར་གང་འཐུང་ཐེངས་གཅིག་ལ་བཏུང་ནས་ཁྱི་སྐྱག་ལ་བལྟས་ཤིང༌། སྙིང་ནག་གིས་ཀྱང་བལྟས།
ཁྱི་སྐྱག་གི་ཁ་ནས། “དོ་ནུབ་འཛིང་རྒྱུ་རེད་”ཅེས་སྨྲས། འོན་ཀྱང་ཁོའི་སྐད་ཤུགས་ཧ་ཅང་ཆུང༌།
ཆུ་ཚོད་དྲུག་པ་ཡོལ་ཙམ་ཡིན་པས་གཙུག་ལག་ཁང་གི་མདུན་དུ། ཕྱག་འཚལ་མཁན་དང༌། བར་སྐོར་དུ་སྐོར་བ་རྒྱག་མཁན་ཇེ་མང་དུ་སོང༌། བོད་པའི་ཚོང་ཁང་དང་ཁྲོམ་ཕལ་ཆེ་བ་བསྡུས་ཟིན་ནའང༌། རྒྱ་མི་ཚོང་པ་ཁག་ཅིག་གིས་ལས་རྟགས་རྫུན་མ་ཡིན་པའི་ཚོང་རྫས་ཁག་ཅིག་ལག་ཏུ་ཐོགས་ནས། སྒྲ་དག་ལ་མ་དག་ངང་“གཟིགས་གཟིགས། གོང་ཁེ་པོ་ཡིན་”ཞེས་སྐད་ཤུགས་ཆེན་པོས་རྗོད་བཞིན་བར་སྐོར་ལ་ཕྱི་སྐོར་གྱིས་འགྲོ་བཞིན་འདུག དབྱངས་ཅན་སྒྲོལ་དཀར་གྱིས་ད་ལྟ་ “ཁྲོམ་གཟིགས་སྒང་”ནས་ཉོས་མ་ཐག་པའི་ཤ་ཕྲན་བུ་དེ་འཁྱེར་ནས། བར་སྐོར་ལྷོ་ངོས་ཀྱི་ཁང་པ་ཞིག་ནང་འཛུལ། མོ་ཡར་འཛུལ་བ་དང་ཨ་རག་དཀར་པོའི་དྲི་མ་ངར་པོ་ཞིག་སྣ་ལམ་དུ་འཐུལ་འོང་བ་ལས། ཁང་པའི་ནང་དཀར་ཆ་དེ་ཙམ་མེད་སྟབས་གསལ་པོ་ཞིག་མ་མཐོང༌།
“ཁྱེད་འོངས་སམ”་སྐད་གདངས་སྐྱོ་བོ་ཞིག་གིས་དྲིས།
“ཡིན་”མོས་སྨྲས། མིག་རིམ་བཞིན་འདྲིས་པ་དང༌། ཁང་པའི་ནང་གསལ་བར་མཐོང༌། ཉལ་ཁྲི་གོབ་ཏོ་ཞིག་གི་ཐོག་གདོང་མདོག་སེར་ཞིང༌། མགོ་ལ་རྨ་རས་དཀྲིས་པའི་མི་ཞིག་ཉལ་ཡོད་པ་དང༌། དེའི་ཟུར་དུ་མི་གཟུགས་རིང་ལ་སྟོབས་ཆེ་བ། ཁའི་ཟུར་དུ་རྨ་རྗེས་རིང་པོ་ཡོད་པ་ཞིག་གིས་ཨ་རག་དཀར་པོའི་ཤེལ་དམ་ཞིག་བཟུང་ནས་བསྡད་འདུག དེའི་ཕར་ཕྱོགས་ཀྱི་ཉལ་ཁྲིའི་ཐོག་ཏུ་ཤ་རྒྱགས་ལ་གཟུགས་ཆུང་བའི་མི་གཅིག་དང༌། གཟུགས་རིང་ལ་ཤ་སྐམ་པའི་མི་གཅིག་བཅས་ཀྱིས་ཀྱང༌། ཐ་མག་འཐེན་ཞོར་ཨ་རག་འཐུང་གིན་ཡོད་པ་མཐོང༌། དབྱངས་ཅན་སྒྲོལ་དཀར་གྱིས་ཤ་ཕྲན་བུ་དེ་ཕྱིར་བཏོན་ནས་གྲིས་གཏུབས།
“ཁྱེད་ལ་དངུལ་ག་ནས་བྱུང༌།” རྨས་མ་དེས་སྟོད་དགྱེ་ཙམ་གྱིས་བཤད། “གཞན་ནས་གཡར་བ་ཡིན་”
“སྐྱག་རྫུན་མ་ཤོད། ཡང་ཁྱོད་ཀྱིས༌༌༌”
“ང་ལ་སེམས་ཁྲལ་བྱེད་མི་དགོས། སེམས་བདེ་པོ་བྱོས” དུས་ཡུན་གང་ཙམ་རིང་དབྱངས་ཅན་སྒྲོལ་དཀར་གྱིས་“ཏིག་ཧྲུག་”བསྐོལ་བའི་སྣུམ་ཐབ་ཀྱི་སྒྲ་ལས་གཞན་མེད་པར་གྱུར།
དབྱངས་ཅན་སྒྲོལ་དཀར་གྱིས་ཏིག་ཧྲུག་བསྐོལ་ཟིན་ནས། རྨས་མ་དེར་སྤྲད། ཁའི་ཟུར་དུ་རྨ་རྗེས་ཡོད་པའི་མི་དེས་ཨ་རག་ཤེལ་དམ་ཆུང་ཆུང་གང་དེ་བཏུང་ཟིན་ནས། ཡང་བསྐྱར་གཅིག་ཁ་འབྱེད་པར་བརྩམས།
“སྟག་ཁ་རལ། ད་ཚོད་བྱོས། དམག་ཆེན་མཇུག་སྒྲིལ་རྗེས་བཏུང་ཆོག་གི་རེད་” མི་གཟུགས་ཆུང་རྒྱགས་པ་དེས་སྨྲས།
“ངས་བལྟས་ན། རྫིག་རལ་རྨས་ཟིན་པས། ཁོང་ཚོས་གཡོལ་ངེས་རེད་” མི་གཟུགས་རིང་སྐམ་པོ་དེས་བཤད།
“གཡོལ་མདོག་ཁ་པོ་མ་རེད། ཁྱི་སྐྱག་ཁོ། གྲོགས་པོའི་ལ་རྒྱ་སྲོག་ལྟར་སྲུང་མཁན་ཞིག་རེད་” སྟག་ཁ་རལ་གྱིས་ཁའི་རྨ་རྗེས་ལ་ལག་པས་རེག་བཞིན་གདེང་ཚོད་ཡོད་པའི་ངང་བཤད་ཅིང༌། ཁོའི་དམར་པོར་གྱུར་པའི་མིག་གཉིས་ལས་འཁོན་འཛིན་གྱི་འོད་མདངས་འཕྲོ།
“ཁྱི་སྐྱག་ཁོང་ཚོ་བཏུལ་ཐུབ་ན། ལྷ་སའི་ནང་ང་ཚོས་གང་བྱས་རེད། ཧ་ཧ་་་་་་”
“ཧ་ཧ་་་་་”ཁོང་ཚོའི་དགོད་སྒྲས་ཏིག་ཧྲུག་ཟ་བཞིན་པའི་རྨས་མ་དེའི་གདོང་ལའང་འཛུམ་མདངས་བསྣན།
“གྲོགས་པོའི་གོ་ཆོད་སོང༌།”
“ཡིན་ད་ཡིན། གཞིས་ཀ་རྩེའི་འཁྲུག་རྩོད་དེའི་ནང༌། ཁྱེད་ཀྱིས་ང་བསྐྱབས་པ་རེད་པ། ཁྱེད་བློ་བདེ་པོ་གྱིས་” སྟག་ཁ་རལ་གྱིས་“སྟག་”རྟགས་ཅན་གྱི་ཨ་རག་ཤེལ་དམ་ཆུང་ཆུང་དེ། སྟོད་གོས་ཀྱི་ཁུག་མའི་ནང་བླུགས་བཞིན་དེ་ལྟར་བརྗོད་རྗེས། ཡར་ལངས་ཏེ། རྨས་མ་དེའི་དཔུང་པར་ཅག་ཙམ་དང༌། རོགས་གཉིས་ལ་ལྟ་ཙམ་གྱིས་“ང་ཚོ་འགྲོ”ཞེས་སྨྲས།
ལྔ།
ཉི་མ་ལ་རྩེར་ད་གིན་ནས་བཞུད་ཟིན་ཏེ། ནུབ་མཐའི་ཁྲག་ལྟར་དམར་བའི་མཚམས་སྤྲིན་དེ་ཡང་རིམ་གྱིས་ནག་ཤས་ཆེ་བ་ཞིག་ཏུ་འགྱུར་བ་ནི། ལྷ་སའི་གནས་སྟངས་དང་འདྲ། གློག་འོད་ཁྲ་ལམ་མེར་གསལ་བའི་གཞུང་ལམ་ཐོག་ཏུ། གཞོན་ནུ་ཕོ་མོ་ཆ་དང་ཆ་བྱས་ཏེ། ཞབས་བྲོའི་“མཚན་ཚོགས་”སུ་འགྲོ་བའམ། གློག་བརྙན་ལྟ་བར་འགྲོ་བཞིན་འདུག རྩེ་ཕོ་བྲང་གི་རྒྱབ་ངོས་ཀྱི་གློག་འོད་གསལ་ལ་མ་གསལ་ལས་མེད་པའི་ལམ་ཟུར་ཞིག་ཏུ། ཁྱི་སྐྱག་གིས་ཐ་མག་སྒམ་ཆུང་གསར་པ་ཞིག་ཁ་ཕྱེ་ནས་རྐང་གཅིག་འཐེན་གྱིན་སྙིང་ནག་ཁོང་ཚོར་བལྟས། སྙིང་ནག་གི་འོག་འཇུག་ཁྲ་ཁྲ་དེའི་སྒྲོག་ཁ་ཕྱེ་ཡོད་པས། བྲང་ངོས་ཀྱི་སྤུ་ནག་ཟིང་ཟིང་དག་དབུགས་ཀྱི་རྒྱུ་ཕྱོགས་དང་བསྟུན་ནས། འགུལ་ཙམ་འགུལ་ཙམ་བྱེད་པ་མཐོང་ཐུབ། ཁོའི་ཞྭ་མོ་ནག་པོ་དེ་རྫིག་རལ་ལ་གཡོགས་ཡོད་པས། ཞྭ་མོའི་འོག་ནས་རྨ་རས་དཀར་པོའི་སྣེ་ཞིག་མཐོང་ཐུབ་ལ་སྐད་ཆ་བཤད་ཀྱིན་མགོ་བོ་དགྱེ་དགྱེ་བྱེད་ཐེངས་རེར། དཔྲལ་བའི་སྐྲང་འབུར་ཆེན་པོ་དེ་ཡང་མངོན་འོང༌།
“ཁྱེད་ཚོས་སྔོན་ནས་བརྗོད་པ་བཞིན། སྒོར་སྟོང་ཕྲག་གཅིག་སྤྲོད་དགོས་” རྫིག་རལ་གྱིས་རྒྱ་མི་གསུམ་པོ་དེར་ཕྱོགས་ནས་བརྗོད། རྒྱ་མི་ཁ་ཆེ་སྣ་ཉག་དེས་དགོད་ཙམ་གྱིས་“ང་ཚོའི་ལས་ཀ་མདང་ནུབ་ནས་ཚར་བ་རེད། དེ་ལ་སྒོར་ཉིས་བརྒྱ་སྤྲད་ཚར་བ་ཡིན་”
“མདང་ནུབ་ཀྱི་མི་དེ་དང་འཛིང་གླ་སྒོར་ཉིས་བརྒྱ་ཏག་ཏག་རེད་” རྒྱ་མི་གཟུགས་རིང་ཞིང་ཕོ་ཉམས་དོད་པོ་དེས་བརྗོད།
“ད་ལྟ་གནས་ཚུལ་འགྱུར་བ་ཕྱིན་པ་རེད། ཁོའི་རྒྱབ་རྩར་སྟག་ཁ་རལ་ཡོད་རེད་”
“དེ་ང་ཚོར་འབྲེལ་བ་མེད་”
“ག་རེ། གནས་ཚུལ་འདི་ཁྱེད་ཚོར་བརྟེན་ནས་བྱུང་བ་རེད་” སྙིང་ནག་གིས་རྫིག་རལ་གྱི་ཞྭ་མོ་ཕུད་ནས་རྨ་སྟོན་བཞིན་བརྗོད།
“ང་ཚོས་མི་ཤེས་” རྒྱ་མི་གཞན་དེས་བརྗོད།
“ཁྱེད་ཚོས་གནས་ཚུལ་ལ་གཞིགས་ནས་དངུལ་སྤྲད་ཆོག་བཤད་པ་མིན་ནམ་” སྙིང་ནག་གིས་བརྗོད།
“གནས་ཚུལ་འདི་གསར་པ་རེད་” ཁ་ཆེ་སྣ་ཉག་དེས་བརྗོད་བཞིན་འགྲོ་རྩིས་བྱས།
“དེ་ང་ཚོར་འབྲེལ་བ་མེད་” རྒྱ་མི་གཞན་དེ་གཉིས་ཀྱིས་ཀྱང་འགྲོ་རྩིས་བྱས། “དེ་གར་སྡོད་” ཁྱི་སྐྱག་རབ་ཏུ་ཁྲོས་ནས་རྒྱ་མི་ཁ་ཆེ་སྣ་ཉག་དེའི་དཔུང་པ་ནས་བཟུང༌། སྙིང་ནག་དང་རྫིག་རལ་གཉིས་ཀྱིས་ཀྱང་རྒྱ་མི་གཞན་དེ་གཉིས་བཀག
“ང་ཚོ་གཅིག་པ་རེད། འདི་འདྲ་བྱེད་དགོས་དོན་ག་རེ་ཡོད་”
“གནས་ཚུལ་ག་ལེར་བཤད་ཆོག་”
“ང་ཚོས་རྩ་བ་ནས་སྤྲོད་ཀྱི་མིན་ལབ་མེད་” རྒྱ་མི་དེ་ཚོས་གཅིག་མཇུག་གཉིས་མཐུད་ཀྱིས་བརྗོད།
“སྐད་ཆ་མ་མང། དངུལ་འཁྱེར་ཤོག་” ཁྱི་སྐྱག་གིས་བརྗོད།
“དངུལ་སྤྲོད་དང་་” ཁ་ཆེ་སྣ་ཉག་དེས་ཕོ་ཉམས་དོད་པོ་དེར་སྨྲས། དེས་དངུལ་ཤོག་ཆག་གཅིག་སྙིང་ནག་ལ་སྤྲད།
“ལྔ་བརྒྱ་ལས་མི་འདུག”་ སྙིང་ནག་གིས་དངུལ་ཡང་བསྐྱར་བརྩི་བཞིན་སྨྲས། “གཞན་རྣམས་ལས་ཀ་ཚར་རྗེས་སྤྲད་ཆོག” ཁ་ཆེ་སྣ་ཉག་དེས་དགོད་ཙམ་གྱིས་ཁྱི་སྐྱག་བལྟས་ནས་བཤད། ཁྱི་སྐྱག་གིས་ད་གཟོད་སྐམ་པ་ཆེན་པོ་ཞིག་དང་འདྲ་བའི་ལག་པས་རྒྱ་མི་དེ་གློད་ནས་ཡོང་ཞིང་སྙིང་ནག་དང་རྫིག་རལ་གཉིས་ཀྱང་ཁོའི་རྗེས་སུ་ཡོང༌།
“གྲོགས་པོ། སྟག་ཁ་རལ་ཞེས་པ་དེ་ལངས་རྒྱུ་མེད་པ་བཟོ་དགོས་པ་སེམས་ལ་བཟུང་་” རྒྱ་མི་སྣ་ཉག་དེས་རྒྱབ་ཕྱོགས་ནས་སྐད་ཆེན་པོས་དེ་ལྟར་བརྗོད་པར་ཁྱི་སྐྱག་གིས་ཐ་མག་འཐེན་འཕྲོ་དེ་གཡུགས་ཞོར་ལག་པ་རྐྱོང་ཙམ་གྱིས་ཁས་ལེན་པའི་བརྡ་ཙམ་ལས་ཕྱི་མིག་ཙམ་ཡང་མ་བལྟས་པར་མདུན་དུ་བསྐྱོད། རྒྱ་མི་གསུམ་པོ་དེས་ཁོང་ཚོའི་རྗེས་སུ་ཡུན་རིང་བལྟས་ནས་བསྡད། ཁོང་ཚོས་ཕན་ཚུན་སྐད་ཆ་ཚིག་གཅིག་མ་བཤད་ནའང༌། ཁོང་ཚོའི་སེམས་གཏིང་གི་དམིགས་ཡུལ་གྱི་ཅོང་རོང་དེ། གློག་འོད་ཕྲ་མོ་ལས་མེད་པའི་མུན་ནག་གི་ཁོར་ཡུག་བཞིན། ཅི་འདྲའི་སྐྱི་གཡའ་དགོས་པ་ཞིག་ཡིན་པ་དེ་སུས་ཤེས་ཐུབ།
ལམ་གྱི་གཡས་གཡོན་དུ་ཡོད་པའི་སྤྲོ་སྐྱིད་ཁང་དག་གི་སྒོ་འགྲམ་དུ་དཔྱངས་པའི་ཚོན་མདོག་འདྲ་མིན་གྱི་གློག་སྒྲོན་རྣམས་ནི། སྨད་ཚོང་མ་ཁྱུ་གཅིག་གི་ཟུར་མིག་དང་འདྲ་བར་འབར་ཙམ་དང་ཟུམ་ཙམ་གྱིས་བཟོ་དབྱིབས་འདྲ་མིན་དུ་འགྱུར་ལྡོག་འགྲོ། སྤྲོ་སྐྱིད་ཁང་གི་ནང་ལོགས་ནས་འཁྲུག་ཆ་དོད་པའི་རོལ་དབྱངས་ཀྱི་སྒྲ་ཕྱི་ལ་གྲགས་འོང་བས། གཞུང་ལམ་ཐོག་ཏུ་ཕར་འགྲོ་ཚུར་འོང་བྱེད་བཞིན་པའི་གཞོན་ནུའི་སེམས་པ་དེ་ཕྱོགས་དབང་མེད་དུ་འགུགས་པར་བྱེད། ཁྱི་སྐྱག་ཁོང་ཚོས་ “ཟུར་གསུམ་སྤྲོ་སྐྱིད་ཁང་”གི་མདུན་དུ་འཁོར་ལོ་གསུམ་ཅན་གྱི་རྐང་འཁོར་ལས་བབས་ཏེ། རྐང་འཁོར་གཏོང་མཁན་ལ་གླ་སྤྲད་རྗེས་ནང་དུ་འཛུལ། ཁྱི་སྐྱག་ཁོང་ཚོ་མཐོང་བ་དང༌། ཆང་རག་འཐུང་བཞིན་པའི་འཁྱམ་པོ་གཞན་ཚོས། རྦི་རག་ཤེལ་དམ་དང་ཐ་མག་སྤུས་ལེགས་ཁོང་ཚོའི་མདུན་ལྕོག་སྟེང་སྤུངས། བུ་མོ་ཁ་ཤས་ཀྱིས་ཁོང་ཚོའི་མདུན་ལ་ཡོང་ནས། “ཅོ་ཅོ། ཞབས་བྲོ་འཁྲབས་རོགས་དགོས་སམ་”ཞེས་དྲིས་པར། རྫིག་རལ་གྱིས་ཉོབ་སྣང་དང་བཅས། “མི་དགོས། ཕར་རྒྱུག” ཞེས་སྨྲས་པས་བུ་མོ་དེ་དག་ཁ་སྐྱེངས་ནས་སོང༌། ཁྱི་སྐྱག་གིས་རྦི་རག་འཐུང་ཞོར། ཞབས་བྲོར་རོལ་བཞིན་པའི་མི་ཚོགས་ལ་བལྟས། རོལ་དབྱངས་ཀྱི་སྒྲོས་དང་བསྟུན་ནས་ཞབས་བྲོར་རོལ་བཞིན་པའི་མི་དེ་ཚོའི་ངོ་གདོང་ཡང༌། གློག་གི་འབར་ཟུམ་དང་བསྟུན་ནས་ཁོའི་མིག་ལ་མངོན་ཙམ་དང༌། མི་མངོན་ཙམ་བྱེད། ཁོས་མིག་ཤུགས་གཅིག་ཏུ་སྒྲིམ་ནས་མི་རེ་རེ་བཞིན་མིག་བཤེར་བྱེད་པའི་ཚུལ་ནི། གཅན་གཟན་ཞིག་གིས་རི་དྭགས་ཤིག་འཛིན་རྩིས་བྱེད་སྐབས་དང་ཤིན་ཏུ་འདྲ། ཁོས་དེ་ལྟར་མི་རེ་རེ་བཞིན་མིག་མྱུལ་བྱས་རྗེས་གཟུགས་རིང་ལ་སྟོབས་ཆེ་བའི་མི་གཅིག་ལ་བལྟས། མི་དེས་ཀྱང་ཁོ་ལ་བལྟས། ཁོང་ཁྲོ་དང་འཁོན་འཛིན་གྱི་མིག་མདངས་འདས་དོན་ལ་འཁོར། “ཁྱོད་དེར་སྡོད་དང༌།”འཇིགས་མེད་ཀྱིས་ཁྱི་སྐྱག་གི་རྒྱབ་ཕྱོགས་ནས་དེ་ལྟར་བཤད། དཀར་གཙང་ཁ་བས་གཡོགས་པའི་ལམ་ཟུར་དུ། ཁྱི་སྐྱག་གིས་འགྲོ་མཚམས་བཞག་སྟེ། ཁ་ཕྱིར་བསྐོར་ནས་བལྟས།
“ཁྱོད་ཀྱིས་ངའི་གཅེན་མོ་དང་འབྲེལ་བ་གཅོད་དགོས”
“ག་རེ་ཡིན་ནམ་”
“ཁྱོད་ཀྱི་པ་ཕ། རོ་སྐྱེལ་མཁན་རེད། ངའི་གཅེན་མོ་ཁྱོད་དང་འགྲིག་ཐབས་མེད་”
“ངེད་གཉིས་རང་དབང་རེད་”
“ཨ་མས་གཡང་སྐྱིད་ལ་དེའི་དོན་དུ་པུས་མོ་བཙུགས་ནས་ཞུ་བ་བྱས་ཤིང༌། གཡང་སྐྱིད་ཀྱིས་ཀྱང་ཁས་ལེན་བྱས་པ་ཁྱོད་ཀྱིས་ཤེས་སམ་”
“མི་ཤེས་”
“ཨ་མས་ཁྱོད་ལའང༌། མཐེ་བོང་བསྟན་ནས་ཞུ་བ་འབུལ་རྩིས་འདུག འོན་ཀྱང་དེའི་གོང་དུ་ངས་ཁྱོད་གསོད་རྒྱུ་ཡིན་” ཁྱི་སྐྱག་གིས་བྱ་སྤུའི་སྟོད་ཐུང་གི་གོང་བ་ཡར་བསླངས་ཏེ། ཚིག་ལན་གཅིག་ཀྱང་མ་བཤད་པར་ཁ་ཕྱིར་བསྐོར་ནས་མདུན་དུ་སོང༌།
“ཁྱོད་ཀྱིས་ངའི་གཅེན་མོ་དང་འབྲེལ་བ་གཅོད་རྒྱུ་ཁས་ལེན་དགོས་” ཁྱི་སྐྱག་གིས་མུ་མཐུད་མདུན་དུ་སོང༌།
“དེ་གར་སྡོད་” འཇིགས་མེད་ཀྱིས་རྒྱབ་ནས་རྒྱུག་འོང་སྟེ། ཁྱི་སྐྱག་གི་མགོ་ལ་ཁུ་ཚུར་ཞིག་གཞུས་པ་དང་ཁྱི་སྐྱག་གངས་ཁྲོད་དུ་འགྱེལ། འོན་ཀྱང་ཁོས་ཡར་ལངས་ཏེ་མུ་མཐུད་མདུན་དུ་སོང༌། འཇིགས་མེད་ཀྱིས་གྲི་བཏོན་ནས་ཡང་བསྐྱར་ཁྱི་སྐྱག་གི་རྒྱབ་ནས་མཆོངས་འོང་བར། ཁྱི་སྐྱག་གིས་གཟུར་ཙམ་བྱས་པས། འཇིགས་མེད་ཁ་བའི་ཁྲོད་དུ་གྱེལ་ཞིང་གྲི་ལག་ནས་ཤོར། ཁྱི་སྐྱག་གིས་ལྟ་ཙམ་ཡང་མ་བྱས་པར་མུ་མཐུད་མདུན་དུ་བསྐྱོད། འོན་ཀྱང་འཇིགས་མེད་ཀྱིས་ཁོའི་རྐང་པ་ནས་འཐེན་པས་ཁྱི་སྐྱག་ཡང་བསྐྱར་འགྱེལ། སྐབས་དེར་འཇིགས་མེད་ཀྱིས་ཁ་བའི་ཁྲོད་ནས་གྲི་བསྒྲུགས་ཏེ། སྨྱོ་བ་ལྟར་མཆོང་འོང་བས། ད་གཟོད་ཁྱི་སྐྱག་གིས་བདེ་རྩལ་དོད་པོའི་ངང༌། འཇིགས་མེད་ཀྱི་གྲི་བཟུང་བའི་ལག་མགོ་དེ་ནས་ལག་གཅིག་གིས་བཟུང་བ་དང༌། ལག་པ་གཞན་པ་དེས་རང་གི་སྐེད་གྲི་འོད་ཆེམ་མེར་བཏོན།
“ཨ་ཚའའ་་་” འཇིགས་མེད་ཀྱིས་ཁ་ལ་སྦར་མོས་བཀབས་ཏེ། ཕར་ལངས་ཤིང༌། ཁྲག་ཐོན་གྱིན་ཡོད་པ་ཤེས་པ་དང༌། ཁོ་རབ་ཏུ་ཁྲོས་ནས་མཆོང་འོང་མོད། ཁྱི་སྐྱག་ཡར་ལངས་ཟིན་ཏེ། མཆོང་འོང་བཞིན་པའི་འཇིགས་མེད་ཀྱི་བྲང་ལ་ཁུ་ཚུར་ས་རུབ་སོང་བསམ་པ་ཞིག་གཞུས། ཟླ་འོད་འོག་ཏུ་ཁོར་ཡུག་ཧྲིལ་པོ་གྲང་འཁྱགས་ཀྱིས་བསྡམས་ཤིང༌། ཁ་བའི་རོ་གོས་དཀར་པོས་གཡོགས་པ་ནི། དུར་ས་ཞིག་དང་གཉིས་སུ་མ་མཆིས། ཁ་བ་ལས་གྲང་ཞིང་རྩུབ་པའི་ལོ་ཟླ་རིམ་གྱིས་ཕར་འདས་པ་དང༌། ཁྱི་སྐྱག་གི་ཨ་མ་ཚེ་ལས་འདས་ཁར་ཁྱི་སྐྱག་གི་འདོད་མོས་ཡོད་མེད་ལ་མ་ལྟོས་པར། གྲོང་གསེབ་ཀྱི་བུ་མོ་སྒྲོལ་མ་མནའ་མར་བསུས། གྲི་རྩེ་དང་ཁྲག་གིས་དམར་བར་བྱས་པའི་འཁྱམས་པོའི་སྤྱི་ཚོགས་ཁྲོད་ཁྱི་སྐྱག་དང་འཇིགས་མེད་གཉིས་ལ་ “དཔའ་རྒོད་”ཀྱི་མིང་གྲགས་ཐོབ་ཀྱང༌། ཚུལ་ལྡན་དང་ཤ་ཁྲག་གཅིག་གྱུར་གྱི་ “ལ་རྒྱའི”མདུན་དུ་ཁོང་གཉིས་ཀྱི་རིན་ཐང་དེ་ཅི་འདྲའི་ཅོལ་ཆུང་ཞིག་རེད་ཨང༌།
དྲུག་པ།
རོལ་གཞས་ཀྱི་དུམ་བུ་གཅིག་ཚར་བ་དང༌། ཞབས་བྲོ་འཁྲབ་མཁན་རྣམས་འུར་འུར་ཟིང་ཟིང་ངང་རང་རང་གི་སྡོད་གནས་སུ་ངལ་གསོ་བར་ཡོང༌། ཁྱི་སྐྱག་གིས་ཐ་མག་རྐང་གཅིག་ལ་མེ་སྒྲོན་ཏེ། སྟག་ཁ་རལ་ཕྱོགས་སུ་ཁྲོ་ཉམས་ཆེན་པོས་ལྟ་བཞིན་པའི་སྙིང་ནག་དང་རྫིག་རལ་གཉིས་ལ་བལྟས།
“སྙིང་ནག རྒྱུག ཤེལ་དམ་གསུམ་འཁྱེར་ནས་” སྙིང་ནག་གིས་རྦི་རག་ཧུབ་གང་བཏུང་རྗེས། ཤེལ་དམ་གསུམ་འཁྱེར་ནས་སྟག་ཁ་རལ་ཁོང་ཚོ་ཡོད་སར་ཐད་ཀར་ཕྱིན།
“འདིར་ཤེལ་དམ་གསུམ་ཡོད། འདི་བཏུང་ནས་“གཅིན་པ་”བྲོ་བ་དང་གསང་སྤྱོད་ལ་ཤོག” སྙིང་ནག་གིས་རྣམ་འགྱུར་གྲང་ཤུར་ཤུར་ངང་སྟག་ཁ་རལ་ལ་བལྟ་ཞོར་ཤེལ་དམ་མདུན་ཅོག་སྟེང་བཞག་ནས་བཤད། སྟག་ཁ་རལ་གྱིས་དགོད་ཙམ་ངང་། “ང་ཚོས་ཤེལ་དམ་ཁ་ཤས་འབུལ་དགོས་བསམ་ཀྱང༌། ཁྱེད་རང་གི་གྲོགས་པོ་རྫིག་རལ་གྱིས་འཐུང་ཐུབ་ཨེ་ཡོང་བསམ་བྱུང༌།
ཧ་ཧ་་་་ ”སྟག་ཁ་རལ་དང་རོགས་པ་གཉིས་ཀྱིས་བགད།
“རྫིག་རལ་གྱིས་ཤེལ་དམ་ཁ་ཤས་བཏུང་ཚར་ནས། “གཅིན་པ་”གཏོང་རོགས་ཤིག་ལ་སྒུག་འདུག” སྙིང་ནག་གིས་དེ་ལྟར་བཤད་རྗེས་ཕྱིར་ལོག་ཡོང༌། ཁོ་ཁྱི་སྐྱག་གི་འགྲམ་དུ་བསྡད་མ་ཐག་སྟག་ཁ་རལ་གྱི་ཨབ་ཕྲུག་སྐམ་རིང་དེས་ཤེལ་དམ་དྲུག་འཁྱེར་ནས་འོངས། ཁྱི་སྐྱག་གིས་རྣམ་འགྱུར་ཅི་ཡང་མ་བསྟན་པར་བསྡད། སྙིང་ནག་གིས་ “ཨ་ལས། སྟག་ཁ་རལ་གྱི་ཁ་རལ་ཡོད་སྟབས། བཏུང་མ་ཐུབ་པར་ཚུར་བསྐྱལ་བ་རེད་དམ། ཧ་ཧ་ཧ༌༌༌” ཚང་མས་བགད། ཐ་ན་མི་སྐམ་རིང་དེས་ཀྱང་མཉམ་དུ་བགད་ཤིང་ཁོང་ཚོའི་དགོད་སྒྲས་སྤྲོ་སྐྱིད་ཁང་ནང་གི་ཚང་མ་བལྟ་དགོས་པ་བཟོས།
“མ་རེད། ཁྱེད་ཚོ་“གཅིན་པ་”གང་མགྱོགས་གཏོང་བར་ཕྱིན་ན་བསམ་ཏེ༌༌༌”
“ང་ཚོ་“གཅིན་པ་”བྲོ་ནས་ལྒང་བུ་རྡོལ་གྲབས་འདུག”
“འོ་ན་“གཅིན་པ་”གཏོང་བར་སོང་ན་འགྲིག ང་ཚོའང་འོང་གི་ཡིན་”མི་སྐམ་རིང་དེས་དེ་སྐད་བཤད་རྗེས་དགོད་ཙམ་གྱིས་སྟག་ཁ་རལ་ཕྱོགས་ལ་སོང༌། ཁྱི་སྐྱག་ཁོང་ཚོས་ཤེལ་དམ་དེ་དག་ལས་རེ་རེ་བླངས་ཏེ་བཏུང་ཞིང༌། མིག་སྟག་ཁ་རལ་ཕྱོགས་ལ་བལྟས། སྟག་ཁ་རལ་གྱིས་ཀྱང་ཤེལ་དམ་ཁོང་ཚོའི་ཕྱོགས་ལ་འཕྱར་ཙམ་གྱིས་བཏུང༌། འཁྲུག་ཆ་ཆེ་བའི་རོལ་གཞས་ཤིག་ཡང་བསྐྱར་གཏོང་འགོ་ཚུགས་པ་དང༌། ཞབས་བྲོ་འཁྲབ་མཁན་མི་ཚོགས་ཀྱིས་ཁོང་ཚོ་ཕན་ཚུན་མཐོང་མི་ཐུབ་པར་གྱུར། ཁྱི་སྐྱག་གིས་ཤེལ་དམ་ཞིག་ཁ་ཕྱེ་ནས་ཤེལ་ཕོར་གསུམ་ནང་བླུགས་རྗེས། སྙིང་ནག་དང་རྫིག་རལ་གཉིས་ལ་རེ་རེ་སྤྲད། ཁོང་ཚོ་སྐྱིད་ལ་ཁའི་རྩྭ་ལ་མཉམ་བཟའ་དང༌། སྡུག་སྔོན་མོའི་ཆུ་ལ་མཉམ་འཐུང་གི་འཚོ་བ་བསྐྱལ་བ་ནས་ད་བར་འཐབ་འཁྲུག་ལན་མང་བྱས་ཤིང༌། འཐབ་འཁྲུག་རེ་མ་བྱས་གོང༌། ཁོང་ཚོས་ཕོར་བ་གཏུགས་ནས་ཆང་རག་གཙང་དག་རེ་འཐུང་བ་ནི། གོམས་གཤིས་ཤིག་ཡིན།
“གཅིག་བྱས་ན། འདི་མཐའ་མ་ཡིན་ངེས་” ཁྱི་སྐྱག་གིས་མི་ཚེའི་ནང་བརྗོད་མ་མྱོང་བའི་ཚིག་དེ་བརྗོད་རྗེས། ཤེལ་ཕོར་དང་ཤེལ་ཕོར་ཏག་སྒྲ་དང་བཅས་གཏུགས་ཏེ། དབུགས་ཐེངས་གཅིག་ལ་བཏུང་ནས་རྫིག་རལ་དང་སྙིང་ནག་གཉིས་ལ་བལྟས། “ཁྱེད་རང་ནམ་རྒྱུན་དང་མི་འདྲ་བ་ག་རེ་བྱས་སོང༌།” “གང་ཡང་བྱས་མ་སོང༌།” ཁོང་གཉིས་ཀྱིས་རྦི་རག་ཞབས་ཏག་རྒྱབ།
ཟླ་འོད་མེད་ལ་སྤྲིན་པའང་མེད་པའི་ནམ་མཁར། སྐར་མ་འགའ་ཤས་ཆང་གིས་བཟི་བ་ལྟར། འོད་མདངས་འཚེར་འཚེར་བྱེད། སྤྲོ་སྐྱིད་ཁང་གི་གླུ་སྒྲ་ཐག་རིང་ནས་གསལ་ལ་མི་གསལ་ཞིག་ཐོས།
“ང་ཚོ་ནི་སྤྱང་ཀི་ཡིན།།
མཐོ་སྒང་གི་སྤྱང་ཀི་ཡིན།།
རང་ཉིད་ཀྱི་ཚེ་སྲོག་ཆེད།།
ལུག་གུ་ཡི་སྲོག་ལ་བརྒོལ།།
ལུག་གུ་ཡི་ཤ་དྲོན་བཟའ།།
ལུག་གུ་ཡི་ཁྲག་དྲོན་འཐུང༌།།” ཁོང་ཚོ་གསུམ་གྱིས་སུས་བརྩམས་མིན་མི་ཤེས་པའི་གཞས་དེ་གཏོང་བཞིན། ལམ་ཟུར་ཁུག་ཀྱོག་དེར་འོང༌།
“འུརར་༌༌” རྒྱབ་ལོགས་ནས་གཅིག་འཕངས་འོང་བས་ཁྱི་སྐྱག་ཁོང་ཚོས་གཡོལ་ཙམ་གྱིས་བལྟས།
“ཐི་ལིང༌།”དེ་ནི་སྟག་ཁ་རལ་ཁོང་ཚོས་གཡུག་འོང་བའི་ཤེལ་དམ་ཞིག་རེད། སྟག་ཁ་རལ་ཁོང་ཚོས་དྲག་ཏུ་བགད། རྫིག་རལ་རབ་ཏུ་ཁྲོས་ནས་མདུན་དུ་ཤོར་བས། སྙིང་ནག་དང་ཁྱི་སྐྱག་གཉིས་ཀྱིས་ཀྱང༌། ཁོའི་རྗེས་སུ་ཤོར་ཕྱིན། རྫིལ་རལ་གྱིས་མདུན་དུ་སྐྱོད་ཞོར། ལག་པའི་ཤེལ་དམ་དེ་སྔོན་ལ་ཡོད་པའི་མི་གཟུགས་རིང་སྐམ་པོ་དེ་ལ་དམིགས་ནས་གཞུས། མི་དེས་གཡོལ་ཙམ་བྱས་རྗེས། ཚུར་རྡོ་ཞིག་འཕངས། ཏག་ཏག་དེ་རྫིག་རལ་གྱི་མགོ་ལ་འཕོགས་ནས་“ཨ་ར་”ཞེས་པའི་སྐད་ངན་ཤོར་བ་དང་མཉམ་དུ་རྒྱ་གར་ཞྭ་མོ་དེ་ཡང་ས་ལ་ཐོར་ནས་གྱེལ། རྗེས་སུ་རྒྱུག་ཡོང་བཞིན་པའི་སྙིང་ནག་གིས་རྫིལ་རལ་གྱེལ་བ་མཐོང་མ་ཐག་རབ་ཏུ་ཁྲོས་ནས། རྫིག་རལ་གྱི་ཐོག་ལ་མཆོང་འོང་བའི་མི་སྐམ་རིང་དེ་ལ་ཁུ་ཚུར་ཞིག་གཞུས་པས། མི་དེ་ཡར་ལངས་རྩིས་བྱེད་བཞིན་པའི་རྫིག་རལ་གྱི་མདུན་དུ། ཤིང་སྡོང་བཞིན་དུ་གྱེལ། སྐབས་དེར་གཟུགས་ཆུང་རྒྱགས་པ་དེས། གྲི་འཕྱར་ནས་སྙིང་ནག་གི་ཐོག་ཏུ་ཤོར་འགྲོ་བ་དེ། སྟག་ཁ་རལ་དང་འཛིང་བཞིན་པའི་ཁྱི་སྐྱག་གིས་མཐོང་ནས། སྟག་ཁ་རལ་ལ་གཅིག་གཞུས་པ་དང་འབྲེལ་བདེ་རྩལ་དོད་པོའི་ངང༌། སྐེད་གྲི་བཏོན་ནས་གཟུགས་ཆུང་རྒྱགས་པ་དེར་བཙུགས་པས། ཏག་ཏག་མི་གཟུགས་ཆུང་རྒྱགས་པ་དེའི་དཔུང་པར་ཟུག་ནས་ཁྲག་དམར་ཛ་རེར་བཞུར། འོན་ཀྱང༌། རྒྱབ་ཕྱོགས་ནས་སྟག་ཁ་རལ་གྱིས་གྲི་ཞིག་ཁྱི་སྐྱག་གི་སྒལ་པར་དམིགས་ནས་འཛུགས་པར་འོང་བས། ཁྱི་སྐྱག་གིས་གཡོལ་ཙམ་བྱས་ཀྱང་གྲི་དེ་ཕྲག་པར་ཕོག ཁྱི་སྐྱག་རབ་ཏུ་ཁྲོས་ནས། རྐང་པས་སྟག་ཁ་རལ་གྱི་རྗེ་ངར་མཚམས་སུ་རྡོག་རྡོ་ཞིག་གཞུས་པས། སྟག་ཁ་རལ་གྱི་ཁ་ནས་ “ཨ་ར་”ཞེས་དབང་མེད་དུ་སྐད་ཤོར། ཁྱི་སྐྱག་གིས་ཀི་སྒྲ་དང་བཅས་གྲི་དམ་དུ་བཟུངས་ནས་མདུན་དུ་ཤོར་ཞིང༌། སྟག་ཁ་རལ་གྱིས་ཀྱང༌། ན་ཟུག་བཟོད་སྲན་གྱིས་ཚམ་ཚོམ་མེད་པར་ཤོར་འོང༌། ཁོས་གྲི་ཁྱི་སྐྱག་གི་བྲང་ལ་དམིགས་ནས་བསྣུན་པ་དང༌། ཁྱི་སྐྱག་གིས་གཡོལ་ཙམ་བྱས། སྟག་ཁ་རལ་གྱིས་གོ་སྐབས་དེ་བཟུང་ནས། ཁྱི་སྐྱག་གི་དཔུང་པའི་གྲི་ཕོག་ཤུལ་ལ་ཁུ་ཚུར་གཞུས། ཁྱི་སྐྱག་ན་ཟུག་མ་བཟོད་པར་རྨ་ཤུལ་དུ་ལག་པས་བཀབ། སྟག་ཁ་རལ་གྱིས་སྟག་རྒོད་ངར་མ་ཞིག་ལྟར། དཔའ་ངར་ཆེན་པོས་གྲི་འཕྱར་ནས་མཆོང་འོང་བས། ཁྱི་སྐྱག་གིས་གོམ་པ་ཁ་ཤས་ཕྱིར་བཤིག་གིས་གཡོལ་ནའང༌། སྟབས་མི་ལེགས་པ་ཞིག་ལ། ཁོའི་རྐང་པ་རྡོ་ཞིག་ལ་འཁོན་ནས་ས་ལ་འགྱེལ་ཞིང༌། ལག་པའི་གྲི་ཤོར། སྟག་ཁ་རལ་གྱིས་ངར་ཤུགས་ཆེན་པོས། མུ་མཐུད་དེ་ཤོར་འོང་བས་ཁྱི་སྐྱག་གིས་བྲེལ་སྟབས་ངང་ལག་སྙོབ་བྱས་ཏེ། རྡོ་ཞིག་བསྒྲུགས་ནས་འཕངས་ “ཨ་ར་” རྡོ་དེ་སྟག་ཁ་རལ་གྱི་མགོ་ལ་ཕོག་པས། ཁོ་སྡོང་རྒན་ཞིག་ལ་ལ་འགྱེལ་བ་ལྟར་གྱེལ། ཁོ་ཡར་ལངས་རྩིས་བྱེད་སྐབས། ཁྱི་སྐྱག་གི་གོས་ཐུང་རྐང་མགོའི་ནང་རྒྱུན་དུ་བཅངས་པའི་གྲི་ཆུང་རྣོ་ངར་ཅན་དེ། ཁོའི་སྐེའི་མཚམས་སུ་སླེབས་ཟིན། ཁྲག་རལ་ཡོག་ཡོག་ངང་འཛིང་བཞིན་པའི་ཁྱི་སྐྱག་དང་སྟག་ཁ་རལ་གྱི་དཔུང་རོགས་ཚོས་འཛིང་མཚམས་བཞག་ནས། དབུགས་ལྷེམ་ལྷེམ་ངང་ཁྱི་སྐྱག་ལ་བལྟས། གནས་ཚུལ་ཅི་ཞིག་ལྷགས་མིན་ནི། ཁྱི་སྐྱག་གི་ལག་པའི་གྲི་ཆུང་གི་འདེགས་འཇོག་ཅིག་ལ་རག་ལུས་
“རྒོལ་འཛིང་ལ་ཤིན་ཏུ་བློ་ཕམ་དང༌།”
“ཁྱི་སྐྱག་ལགས། ངའི་གཅུང་པོ”
“ལངས་རྒྱུ་མེད་པ་བཟོ་རྒྱུ་དེ་ཡིད་ལ་ཟུངས།”
“ཕྲུ་གུ་རྩིས་ལེན་བྱེད་པར་ཡོང་རོགས་” ྋགོང་ས་མཆོག་གི་བཀའ་སློབ་དང༌། གཡང་སྐྱིད་ཀྱི་ངོ་གདོང༌། རྒྱ་མིའི་སྐད་ཆ། ད་དུང་རང་གི་ཕྲུ་གུ་གསོ་སྐྱོང་བྱེད་རྒྱུ་དང་བུ་ལོན་གསབ་རྒྱུའི་འགན་ཁུར་རྣམས། བྲག་ཅ་བཞིན་དུ་ཁྱི་སྐྱག་གི་རྣ་ལམ་དུ་གྲགས་འོང་ལ། གློག་བརྙན་བཞིན་དུ་མིག་ལམ་ན་ཤར་འོང༌། སྟག་ཁ་རལ་གྱིས་ཁྱི་སྐྱག་གཡེང་སྡོད་པའི་གོ་སྐབས་དེ་བཟུངས་ཏེ། གློ་བུར་གྲི་ལ་ལག་སྙོབ་ཀྱིས་ཁྱི་སྐྱག་ལ་བསྣུན། ཁྱི་སྐྱག་ཧོབ་ལངས་བྱས་ཤིང་ཡང་སྐྱར་ས་ལ་གྱེལ། སྙིང་ནག་དང་རྫིག་རལ་གཉིས་ཀྱིས་དེ་མཐོང་བ་དང་རབ་ཏུ་ཁྲོས་ནས། སྟག་ཁ་རལ་ཐོག་ཤོར།
“དེ་འདྲ་མ་བྱེད་” ཁྱི་སྐྱག་གིས་སྙིང་ཁར་ཟུག་པའི་གྲི་སྣེར་ལག་པས་འཆང་བཞིན། ཁྱར་ཁྱོར་ངང་ཡར་ལངས་ཏེ་“ང་ཚོ། ང་ཚོ་ཚང་མ་ཤ་ཁྲག་གཅིག་པ་རེད་”ཅེས་བཤད་ཅིང་ཁྱི་སྐྱག་ས་ལ་གྱེལ།
“ཁྱི་སྐྱག”སྙིང་ནག་དང་རྫིག་རལ་གཉིས་ཀྱིས་ཁྱི་སྐྱག་ལ་འཐམ། སྟག་ཁ་རལ་གྱིས་ཧོན་ཐོར་བའི་ངང་ཁྱི་སྐྱག་ལ་བལྟས། ཁོའི་ཁོང་ཁྲོ་དང་འཁོན་འཛིན་མཐའ་དག་ཡལ་ཟིན།
“ཁྱི་སྐྱག འགྲོ སྨན་ཁང་ལ་” སྟག་ཁ་རལ་གྱིས་བཤད། རྫིག་རལ་དང་སྙིང་ནག་གཉིས་ཀྱིས་ཀྱང༌། “ཤོག ང་ཚོ་སྨན་ཁང་དུ་སྐྱེལ་ཏོ་”
“ཕྱིན་མ་ཕྱིན་མེད་པ་ངས་ཤེས་” ཁྱི་སྐྱག་གིས་སྟོད་གོས་ཀྱི་ཁུག་མའི་ནང་ནས། ྋགོང་ས་མཆོག་གི་གསུང་འཕྲིན་ཤོག་བྱང་དེ་ག་ལེར་བླངས་ཏེ། སྟག་ཁ་རལ་ལ་སྤྲོད་ཞོར། “འཇིགས་མེད། ད་ནས་བཟུང༌། འཚོ་བ་འདི༌༌༌མ་སྐྱེལ༌༌༌ མ་སྐྱེལ་རོགས་” སྟག་ཁ་རལ་གྱིས་ཅི་ཡང་མ་སྨྲས། ཁོ་ངུ་བཞིན་པ་འདྲ། མིག་ཆུ་མེད་པའི་ཕོ་རྒོད་ཀྱི་ངུ་སྟངས་ཤིག་ངུ་བཞིན་པ་འདྲ།
“སྙིང་ནག ང་ལ༌༌༌ ང་ལ་ཐ་མག་ཅིག་༌༌༌སྤྲོད་དང༌།” སྙིང་ནག་གིས་མིག་ཆུ་ཁྲུམ་ཁྲུམ་དུ་བཞུར་བཞིན། ཐ་མག་རྐང་གཅིག་ཁྱི་སྐྱག་གི་ཁའི་ནང་དུ་བཅུག རྫིག་རལ་གྱིས་མེ་སྒྲོན། ཁྱི་སྐྱག་གིས་སྣ་ཁུང་ནས་དུ་བ་སྔོ་འཕྱུར་འཕྱུར་ཞིག་ག་ལེར་བཏང་རྗེས། “ད་གིན༌༌༌ད་གིན་གྱི་གཞས་དེ༌༌༌གཅིག་ཐོངས་དང༌།”
“ང་ཚོ་སྤྱང་ཀི་ཡིན།།
མཐོ་སྒང་གི་སྤྱང་ཀི་ཡིན།།
རང་ཉིད་ཀྱི་ཚེ་སྲོག་༌༌༌༌༌༌” ངུ་ངག་གི་གཞས་དེའི་འགྱུར་ཁུག་དང༌། ཐ་མག་གི་དུ་བའི་མཉམ་དུ། ཁྱི་སྐྱག་གི་རྣམ་ཤེས། ཐེངས་གཅིག་ཀྱང་མཐོང་མྱོང་མེད་པའི་རང་གི་བུ་མོའི་ཕྱོགས་སུ་འཁོར་ཞིང༌། གཡང་སྐྱིད་ཀྱི་ཕྱོགས་སུ་ལྡིང༌། རླུང་ཡན་གྱིས་ཤིང་ལོ་སེར་པོ་འགའ་ཕྱོགས་དང་ཕྱོགས་སུ་འཁྱེར་འོང་ཞིང༌། སྙིང་ནག་དང་རྫིག་རལ་གྱི་མིག་ཆུས། ཁྱི་སྐྱག་གི་ངོ་གདོང་བརླན། ཐ་མག་གི་མེ་ལྕེ་ཁྱི་སྐྱག་གི་མཆུ་ལ་ཐུག་ཀྱང༌། ཁོ་འགུལ་ཙམ་ཡང་མ་བྱས། དུས་གཏན་དུ༌༌༌༌།། །།


text:
by སྐྱེ་ཁམས་ཚོགས་པ། | Nov 8, 2017 | སྐྱེ་ཁམས་ཤེས་བྱ།རྒྱུན་པར་ཆུའི་ཐོན་ཁུངས་གྲོན་ཆུང་བྱ་ཐབས། 1. ཁ་ངོ་་སོ་བཀྲུ་ལུས་ཁྲུས་ཀྱིས་འདག་རྫས་བཀོལ་སྐབས་ཆུ་སྒོ་བསྒག་པ། 2. རང་འབབ་ཆུ་སྦུག་ལས་ཆུ་ཟགས་ན་དུས་ལྟར་ཞིག་གསོ་བྱེད་པ། 3. རླངས་འཁོར་བཀྲུ་བྱེད་ཆུ་འཁོར་རྒྱུག་བེད་སྤྱོད་བྱེད་པ། 4. ལྭ་བ་བཀྲུ་སྐབས་ལག་པས་ལྭ་བ་བཙུར་ནས་ཆུ་བཤལ་རྒྱག་པ། 5....
by སྐྱེ་ཁམས་ཚོགས་པ། | Nov 1, 2017 | སྐྱེ་ཁམས་ཤེས་བྱ།ཤེས་དགའ་སྲུང་གསུམ་ལས་ཁོར་ཡུག་སྲུང་མདོར་ཙམ་གླེང་བ། ལྷོ་འཛམ་བུ་གླིང་གི་འཚོ་གནས་ཀྱི་ཁ་དོག་དང་ནུབ་བ་གླང་སྤྱོད་ཀྱི་བསམ་སློབ་ཀྱི་ང་རོ། དེ་རིང་གི་ཁོར་ཡུག་རེ་དང་དེ་རིང་གི་མི་རེ་རེའི་གནས་མལ་སྤྱོད་གསུམ་གྱི་ཟིན་ཐོའི་རྒྱུ་ཆ་རུ་བཀོད་ཅིང་།...
by སྐྱེ་ཁམས་ཚོགས་པ། | Sep 29, 2017 | སྐྱེ་ཁམས་ཤེས་བྱ།, སྐྱེ་དངོས།ལོ་མ་ནི་རྩ་ཤིང་གི་བཅུད་རྫས་བཟོ་ས་དང་སྲོག་ཆགས་ལ་དགོས་པའི་མཁའ་དབུགས་གཙང་སེལ་བྱེད་ས་ཞིག་དང་། རྩི་ཤིང་གི་དབང་བོ་གལ་ཆེན་ཞིག་ཡིན། ལོ་མའི་རིགས་ལ་ཀོ་བ་ཇི་བཞིན་མཉེན་ཆ་ཡོད་པའི་ལོ་མ་ལ་ཀོ་རྒྱུའི་ལོ་མ་ཟེར་ཤིང་། ལོ་མ་སྲབ་ལ་མཉེན་པ་ཤོག་གུ་ལྟ་བུ་ལ་ཤོག་རྒྱུའི་ལོ་མ་ཟེར།...
by སྐྱེ་ཁམས་ཚོགས་པ། | Sep 25, 2017 | སྐྱེ་ཁམས་ཤེས་བྱ།ནུས་ཤུགས་གྲོན་ཆུང་བྱེད་པ་ནི་སའི་གོ་ལར་ཕན་པ་ཁོ་ན་མ་ཡིན་པར་སྒེར་གྱི་སྒོར་མོ་གྲོན་ཆུང་བྱེད་པར་ཡང་ཕན། ཚ་གློག ཁང་པའི་ནང་གི་ཚ་གློག་གི་དྲོད་ཚད་དམའ་རུ་བཏང་ན 1.5OC (3 OC) དེས་ལོ་གཅིག་གི་ CO2 ཏོན་གཅིག་ཉུང་དུ་གཏོང་ཐུབ། འཁྱིལ་གློག...
by སྐྱེ་ཁམས་ཚོགས་པ། | Sep 24, 2017 | སྐྱེ་ཁམས་ཤེས་བྱ།འཛམ་གླིང་ཁོར་ཡུག་གི་ལོ་རྒྱུས་ཀྱི་གལ་ཆེ་ཟིན་ཐོ་ཉུང་བསྡུས། འཛམ་གླིང་ཁོར་ཡུག་གི་ལོ་རྒྱུས་ཀྱི་གལ་ཆེ་ཟིན་ཐོ་ཉུང་བསྡུས། ལོ་ཚིགས།ནང་དོན་གནད་བསྡུས། 1827ཧྥ་རན་སིའི་རྩིས་རིག་མཁས་པ་Jean Baptiste...
by སྐྱེ་ཁམས་ཚོགས་པ། | Sep 24, 2017 | སྐྱེ་ཁམས་ཤེས་བྱ།ཆུ་ཁམས་འཁོར་སྐྱོད་ཀྱིས་ཆུ་ཁམས་ཀྱི་ཆུའི་འགུལ་སྐྱོད་ཀྱི་གོ་རིམ་ལ་གསལ་བཤད་བྱས་ཡོད་ཀྱང་། ཆུ་མང་ཆེ་ཤོས་ཞིག་འཁོར་སྐྱོད་ནང་འགུལ་སྐྱོད་བྱེད་པ་དང་ཆུ་མཛོད་དུ་དུས་ཡུན་རིང་པོར་གནས་པ་ཡོད། སའི་གོ་ལའི་ཆུ་མང་ཤོས་རྒྱ་མཚོའི་ནང་དུ་གསོག་འཇོག་བྱས་ཡོད་དེ།...


text:
འདི་ག་ཚགས་པར་ཁང་དུ་ལྷ་ས་ནས་ཟླ་1ཚེས་3ཉིན་གནས་ཚུལ་འབྱོར་གསལ། ཚེས་3ཉིན་གྱི་སྔ་དྲོ་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་རང་སྐྱོང་ལྗོངས་སྲིད་གཞུང་གི་རྒྱུན་ལས་ཚོགས་འདུ་གཙོ་སྐྱོང་གནང་ནས་མ་འཇོག་དང་མ་རྩ་བསྡུ་སྒྲིལ་སྒྲིག་གཞི་སྒྱུར་བཅོས་དང་གོ་མིང་ལམ་ལུགས་སྒྱུར་བཅོས་གཏིང་ཟབ་ཏུ་གཏོང་བ་དང་སྲིད་གཞུང་གི་ལས་དོན་སྙན་སྒྲོན་མ་ཟིན་ལ་ཞིབ་འཇུག་དང་གྲོས་བསྡུར་གནང་སྟེ་རང་སྐྱོང་ལྗོངས་མི་དམངས་སྲིད་གཞུང་གི་སྒྲིག་སྲོལ་དང་ཚད་ལྡན་ཡིག་ཆ་སོགས་ཞིབ་བཤེར་ཐག་གཅོད་དང་མེད་པར་བཟོས་པ་རེད།
ཚོགས་འདུའི་ཐོག་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དཔལ་འབྱོར་གྱི་དགོངས་པར་གོ་བ་གཏིང་ཟབ་བླངས་ནས་མ་འཇོག་དང་མ་དངུལ་བསྡུ་སྒྲིལ་སྒྲིག་གཞི་སྒྱུར་བཅོས་གཏིང་ཟབ་ཏུ་གཏོང་རྒྱུའི་སྐོར་གྱི་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་འཐབ་ཇུས་བཀོད་སྒྲིག་གལ་ཆེན་ཕྱོགས་ཡོངས་ནས་ལག་བསྟར་བྱེད་པ་དང་། ལྗོངས་ཏང་ཨུད་ཀྱི་བཀོད་སྒྲིག་གཞིར་བཟུང་། བྱེད་ཐབས་ཞིབ་ཕྲ་བཟོས་ཏེ་ཞན་ཆ་གསབ་པ་དང་། ཐོན་ཁུངས་བཀོད་སྒྲིག་ཁྲོད་ཀྱི་ཁྲོམ་རའི་ཐག་གཅོད་རང་བཞིན་གྱི་ནུས་པ་འདོན་སྤེལ་གང་ལེགས་བྱེད་པ་དང་སྲིད་གཞུང་གི་ནུས་པ་སྔར་བས་འདོན་སྤེལ་ཡག་པོ་བྱས་ནས་རིགས་ཁག་གི་མ་འཇོག་བྱེད་པོའི་ཡིད་ཆེས་ཆེ་རུ་གཏོང་བ་དང་། གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་དང་ཤེས་ལྡན་མི་སྣར་བརྟེན་ནས་བོད་དར་རྒྱས་གཏོང་བའི་འཐབ་ཇུས་ལག་ལེན་གཏིང་ཟབ་བསྟར་ནས་ཤེས་ལྡན་མི་སྣ་འཚར་ལོངས་ཡོང་བའི་ཆོས་ཉིད་ལ་བརྩི་སྲུང་ཞུ་བ། བོད་ཀྱི་དོན་དངོས་དང་ཟུང་འབྲེལ་བྱས་ཏེ་ཆབ་སྲིད་ཀྱི་ཚད་གཞི་དང་ལག་ལེན་རང་བཞིན་དང་ཆ་ཚང་རང་བཞིན་མངོན་གསལ་དོད་དུ་གཏོང་བ། ཕན་འབྲས་ཆེ་རུ་བཏང་ནས་ལྟ་སྐུལ་དོ་དམ་བྱེད་ཤུགས་ཆེ་རུ་གཏོང་བ། སྔར་བས་ཚན་རིག་དང་མཐུན་པ་དང་། ལུགས་དང་མཐུན་པ། གནད་ལ་འཁེལ་བ་བཅས་ཀྱི་ཤེས་ལྡན་མི་སྣའི་སྲིད་ཇུས་དང་སྔར་བས་ལེགས་པའི་ལས་སྟེགས་ལ་བརྟེན་ནས་རིགས་ཁག་གི་ཤེས་ལྡན་མི་སྣས་མང་ཚོགས་ལ་ཕན་འདོགས་རྒྱུར་ཁྲིད་སྟོན་བྱེད་དགོས་ཞེས་བསྟན་པ་རེད།
ཚོགས་འདུའི་ཐོག་སྲིད་གཞུང་གི་ལས་དོན་སྙན་སྒྲོན་གྱི་མ་ཟིན་འགོད་པའི་ལས་ཀའི་གསལ་བཤད་ཉན་པ་རེད། ཚོགས་འདུའི་ཐོག་ཏང་གི་ཚོགས་ཆེན་བཅུ་དགུ་པ་དང་། (པར་ངོས་གསུམ་པར་གཟིགས)
(པར་ངོས་དང་པོར་མཐུད) སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་དང་པོ། ཀྲུང་དབྱང་གི་དཔལ་འབྱོར་ལས་དོན་ཚོགས་འདུ། ཀྲུང་དབྱང་གི་གྲོང་གསེབ་ལས་དོན་ཚོགས་འདུ་སོགས་ཀྱི་དགོངས་དོན་ལ་གོ་བ་གཏིང་ཟབ་ལེན་པ་དང་། རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་དང་། ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པ། ལྗོངས་ཡོངས་ཀྱི་དཔལ་འབྱོར་ལས་དོན་ཚོགས་འདུ་བཅས་ཀྱི་དགོངས་དོན་སློབ་སྦྱོང་ནན་ཏན་བྱས་ཏེ་སྙན་སྒྲོན་གྱི་ཕྱོགས་ཚང་མར་ལག་བསྟར་དོན་འཁྱོལ་བྱེད་དགོས། ཏང་གིས་ཕྱོགས་ཡོངས་ཀྱི་འགོ་ཁྲིད་བྱེད་ཤུགས་ཆེ་རུ་བཏང་སྟེ་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་དགོངས་པ་མཐའ་འཁྱོངས་དང་། བརྟན་ཐོག་ཡར་འཕེལ་དང་། འཕེལ་ཐོག་ལེགས་བརྩོན། ཞན་ཆ་གསབ་པ་བཅས་ཀྱི་ལས་ཀའི་སྤྱིའི་དགོངས་གཞི་མཐའ་འཁྱོངས། འཕེལ་རྒྱས་ཀྱི་འདུ་ཤེས་གསར་པ་མཐའ་འཁྱོངས་བཅས་བྱས་ཏེ་སྤྱི་ཚོགས་ཀྱི་འགལ་ཟླ་གཙོ་བོ་འགྱུར་ལྡོག་འགྲོ་བར་དམ་པོར་དམིགས་པ་དང་། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་གཙོ་རྐང་དུ་བརྩི་བ། “འབྲེལ་བ་ཆ་བཅུ་གསུམ”ཐག་གཅོད་ཡག་པོ་གཞི་རྩའི་བྱེད་ཐབས་སུ་བརྩི་བ། ཕྱོགས་གསུམ་ཐད་ཀྱི་འགག་སྒྲོལ་དམག་འཐབ་ཡག་པོ་རྒྱག་པའི་བཀོད་སྒྲིག་གལ་ཆེན་འཕྱུགས་མེད་ངང་ཁོང་དུ་ཆུད་པ་བཅས་བྱས་ཏེ་སླད་ཕྱིན་ལོ་ལྔའི་རིང་གི་སྲིད་གཞུང་གི་ལས་དོན་ལ་འཆར་འགོད་སྔར་བས་ཡག་པོ་བྱེད་དགོས་པའི་ནན་བཤད་བྱས་པ་རེད།
ཚོགས་འདུའི་ཐོག་སྤྱི་ཚོགས་རིང་ལུགས་ཀྱི་སྣོད་བཅུད་ཤེས་དཔལ་གྱི་ལྟ་བ་བརྟན་པོ་འཛུགས་པ་དང་། ཆབ་སྲིད་ཀྱི་ཚུགས་གནས་སྔར་བས་མཐོ་རུ་བཏང་སྟེ་རྒྱལ་ཁབ་ཀྱི་སྣོད་བཅུད་བདེ་འཇགས་སྲུང་ཡོལ་གལ་ཆེན་སྲ་བརྟན་དུ་གཏོང་རྒྱུ་དམིགས་ཚད་དུ་འཛིན་པ་ཐོག་མཐའ་བར་གསུམ་དུ་མཐའ་འཁྱོངས་བྱས་ཏེ་སྣོད་བཅུད་ཀྱི་དམར་ཐིག་དང་མཐའ་ཚད་བརྟན་པོ་སྲུང་པ་དང་། སྔོ་ཞིང་དྭངས་བའི་རི་ཆུ་གསེར་རི་དངུལ་རི་ཡིན་ལ། གངས་འཁྱག་གིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི་འདུ་ཤེས་ནུས་ཤུགས་ཡོད་རྒུས་ལག་ལེན་བསྟར་ཏེ་བློ་བརྟན་འགྱུར་མེད་ངང་ལྗང་མདོག་འཕེལ་རྒྱས་ལ་སྐུལ་འདེད་གཏོང་དགོས། འབྲེལ་ཡོད་སྡེ་ཚན་ཁག་གིས་རང་ལྗོངས་ཀྱི་ལྗང་མདོག་འཕེལ་རྒྱས་ལ་ཤུགས་རྐྱེན་ཐེབས་པའི་གནད་དོན་ལ་ཞིབ་འཇུག་ནན་ཏན་བྱས་ཏེ་སྣོད་བཅུད་ཁོར་ཡུག་སྲུང་སྐྱོང་བྱེད་པའི་ལས་དོན་ཐད་བོད་ལ་དམིགས་བསལ་གང་ཡང་མེད་པའི་བླང་བྱར་བརྟེན་ནས་བསམ་བློའི་ངོས་འཛིན་མཐོ་རུ་གཏོང་བ་དང་། འཛམ་གླིང་གི་དག་ཞིང་མཐའ་མར་སྲུང་སྐྱོང་ཡག་པོ་བྱས་ཏེ་མཛེས་སྡུག་ལྡན་པའི་བོད་ལྗོངས་སྐྲུན་དགོས་པའི་ནན་བཤད་བྱས་པ་རེད།
ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བླང་བྱ་གཞིར་བཟུང་། རང་ལྗོངས་ཀྱིས“གློད་སྡོམ་ཞབས་གསུམ”གྱི་སྒྱུར་བཅོས་དང་སྣོད་བཅུད་ཁོར་ཡུག་སྲུང་སྐྱོང་དང་འབྲེལ་བ་ཡོད་པ་དང་དེ་བཞིན་སྲིད་གཞུང་གི་སྒྲིག་སྲོལ་དང་ཚད་ལྡན་ཡིག་ཆ་གཞན་293མེད་པར་བཟོས་པ་རེད། ཚོགས་འདུའི་ཐོག“འདུ་ཤེས་བཞི”བརྟན་པོར་བཙུགས་ནས“གློད་སྡོམ་ཞབས་གསུམ”གྱི་སྒྱུར་བཅོས་ཟམ་མི་ཆད་པར་གཏིང་ཟབ་ཏུ་བཏང་སྟེ་ཚོགས་འདུ་དང་ཡིག་ཆ་སྟབས་བསྡུས་ཀྱིས་ལས་ཕྱོད་མཐོ་རུ་གཏོང་དགོས་པའི་བླང་བྱ་བཏོན་པ་རེད།
(བསྟན་འཛིན་གཡུ་སྒྲོན་གྱིས་བསྒྱུར། ཚེ་སྒྲོལ་གྱིས་ཞུས)


text:
གནའ་དེང་རིག་གནས་འཛིན་སྐྱོང་སྤེལ་གསུམ་བྱེད་པའི་རིག་པའི་དེད་དཔོན་ཆེན་མོ། ཀྲུང་དབྱང་མི་རིགས་སློབ་ཆེན་གྱི་དགེ་རྒན་ཆེན་མོ་སྟོང་སྐོར་ཚེ་རིང་ཐར་ལགས་ཀྱི་མཛད་འཕྲིན་རགས་བཀོད།
དང་པོ། རྡོག་ཁྲེས་རྒྱབ་ལ་འཁུར་བའི་ལེའུ།
རྒན་ཚེ་རིང་ཐར་ལགས་ལ་མཚོན་ན། དུས་རབས་གོང་མའི་ལོ་རབས་ལྔ་བཅུ་པའི་ནང་ལ་མདོ་སྨད་ཁྲི་ཀའི་ཡུལ་དུ་སྐྱེས་ཤིང་། གྲང་རླུང་འུར་འུར་དུ་ལྡང་ཞིང་འཚུབ་མ་ལང་ལོང་དུ་འཁོར་བའི་ལོ་ཟླ་དེ་ཡིས་ཉམ་ཆུང་བའི་ཚེ་སྲོག་རེ་རེ་ལ་འཇབ་རྒོལ་ཐེངས་མང་བྱས་ཀྱང་། གཞོམ་གཞིག་བྲལ་བའི་སྙིང་སྟོབས་གསོན་པོ་ཞིག་དང་འགྲོགས་ནས་འཚར་ལོངས་བྱུང་བའི་སྲ་བརྟན་གྱི་ཚེ་སྲོག་རེ་རེ་ནི་ཁོར་ཡུག་སྡུག་པོ་དང་མཁའ་དབུགས་བཙན་པོའི་འོག་ནས་རིམ་གྱིས་འཚར་ལོངས་བྱུང་ཞིང་། ནང་སྒོས་སུ་དྲིན་ཅན་ཕ་མ་དང་ཡུལ་མི་སྤུན་ཟླ་ཚོའི་རེ་བས་ཁེངས་པའི་མིག་ཟུང་དྭངས་མོའི་སྐྱེལ་མ་དང་། ཕྱི་རོལ་འཇིག་རྟེན་ཁམས་ཀྱི་གསང་བ་རེ་རེ་སྔོག་ཉུལ་བྱེད་པའི་རེ་འདུན་ཆེན་པོ་ཞིག་གི་བློས་བསླངས་འོག་ནས་བུ་ཆུང་ཞིག་འདི་ལྟར་ལམ་ལ་ཆས་ཏེ་མི་ཚེའི་དོན་སྙིང་གསར་སྐྲུན་བྱེད་པའི་ཕུགས་འདུན་རང་ཉིད་ལ་བཅོལ་ཞིང་། དཀའ་བ་སྤྱད་པའི་གྲུབ་འབྲས་དང་བསྡོངས་ནས་དུས་རབས་གོང་མའི་ལོ་རབས་བདུན་ཅུ་པའི་དུས་མཇུག་སྟེ། སྤྱི་ལོ1977ལོར་མཚོ་སྔོན་ཞིང་ཆེན་མཚོ་ལྷོ་མི་རིགས་དགེ་ཐོན་སློབ་གྲྭ་ནས་དགེ་རྒན་གྱི་ཕྱག་ལས་གཉེར་བའི་སྐལ་བ་ལྡན། རྗེས་སུ་སྤྱི་ལོ1982ལོ་ནས1985ལོའི་བར་དུ་མཚོ་སྔོན་མི་རིགས་སློབ་ཆེན་གྱི་གྲངས་ཉུང་མི་རིགས་ཚན་ཁག་ནས་ཤར་གདོང་བློ་བཟང་བཤད་སྒྲུབ་རྒྱ་མཚོ་དང་རྡོ་རྒྱལ་སྐུ་ལོ་སོགས་ལ་བསྟེན་ནས་མུ་མཐུད་དུ་བོད་ཀྱི་གནའ་རབས་རྩོམ་རིག་ལ་སྦྱངས་པ་དཔྱིས་ཕྱིན་པ་གནང་ནས་རབ་འབྱམས་པའི་ཐོབ་ཐང་བླངས་པར་མ་ཟད། གཡུར་དུ་ཟ་བའི་གྲུབ་འབྲས་དང་བསྡོངས་ནས་སློབ་ཆེན་དེ་རུ་གོམ་པ་རིམ་བགྲོད་ཀྱི་ཚུལ་དུ་དགེ་རྒན་གྱི་ཕྱག་ལས་གཉེར་བའི་སྐལ་བ་ལྡན་པས། བོད་ཀྱི་སྙན་ངག་གི་གཞུང་ལུགས་དང་ལོ་རྒྱུས་སོགས་ཀྱི་སྐོར་སློབ་ཁྲིད་གནང་། གལ་སྲིད་བོད་ཀྱི་སྐད་ཡིག་དང་སྙན་ངག་གི་གཞུང་ལུགས་སྐོར་སློབ་ཁྲིད་གནང་བ་ནི་རྒན་ཚེ་རིང་ཐར་ལ་མཚོན་ན། ཆོལ་གསུམ་ཁ་བའི་ཡུལ་གྱི་རིག་པའི་དཔའ་བོ་སྐྱོང་བའི་ལས་ལ་དབུ་ཁྱུད་བྲིས་པ་ཡིན་ན། ལོ་རྒྱུས་སློབ་ཁྲིད་གནང་བ་ནི་ཁོང་གིས་བོན་གྱི་ཆོས་ལུགས་སམ། ཞང་ཞུང་རིག་གནས་ལ་ཞིབ་འཇུག་བྱེད་པའི་སྟ་གོན་གྱི་ཐོག་མར་གྱུར་པ་རེད། སྤྱི་ལོ1987ལོར་རྒན་ཚེ་རིང་ཐར་གྱིས་པེ་ཅིན་དུ་ལས་གནས་སྤར་ནས་བོན་གྱི་ཆོས་ལུགས་རིག་གནས་ལ་ཞིབ་འཇུག་གནང་བའི་ཕྱག་ལས་དོན་དུ་གཉེར་བར་མ་ཟད། སྤྱི་ལོ1991ལོར་རྒྱལ་ཁབ་ཀྱི་འབྲེལ་ཡོད་སྡེ་ཁག་གིས་མངགས་གཏོང་བྱས་པ་ལྟར་དབྱི་ཐྲ་ལིའི་ནཱ་པོ་ལེ་ཟི་ཤར་ཕྱོགས་སློབ་གྲྭ་རུ་ཕེབས་ལ། 1993ལོར་དབྱིན་ཇི་ལ་ཕེབས་ནས་དབྱིན་ཡིག་སློབ་གཉེར་གནང་ཞིང་གྲུབ་འབྲས་གཟེངས་སུ་ཐོན་པ་བླངས།
འདི་ལྟར་མདོ་སྨད་ཁྲི་ཀའི་ཡུལ་ནས་ལམ་ལ་ཆས་པའི་བུ་ཆུང་ཞིག་གིས་གཞན་དྲིང་མི་འཇོག་པའི་དཀའ་བ་དང་དུ་བླངས་ཏེ། བོད་ཀྱི་སྐད་དང་རིག་གནས་ལ་སྦྱངས་པ་དཔྱིས་ཕྱིན་པ་གནང་བའི་རྨང་གཞིའི་སྟེང་ལ། དབྱིན་ཡིག་དང་དབྱི་ཐྲ་ལའི་སྐད་ཡིག་སོགས་ལ་སྦྱང་བ་གང་ལེགས་གནང་བས་བོད་ཀྱི་རིག་གནས་སྤྱི་དང་། སྒོས་སུ་ཞང་ཞུང་རིག་གནས་འཛམ་གླིང་ཡོངས་སུ་སྤེལ་བའི་དུས་ཀྱི་ཕོ་ཉ་ལྟ་བུ་ཞིག་ལ་ཆགས།
གཉིས་པ། ཏི་སེའི་དབུ་འཕང་བཏེགས་པའི་ལེའུ།
ལོ་རབས་བརྒྱད་ཅུ་པའི་དུས་འགོར་མཚོན་ན། གངས་ཅན་རིག་གནས་སྤྱི་དང་སྒོས་སུ་ཆོས་ལུགས་རིག་གནས་ཞིབ་འཇུག་གི་ཁྱབ་ཁོངས་ནང་ནས་ཁོང་གིས་གསུངས་པ་ལྟར་ན། བོན་གྱི་ཆོས་ལུགས་དང་ཞང་ཞུང་རིག་གནས་ལ་ཞིབ་འཇུག་གནང་མཁན་ཧ་ཅང་ཉུང་ཉུང་ལས་མེད་པ་དང་། ད་དུང་གྲུབ་མཐའི་ཕྱོགས་ཞེན་གྱི་མཁའ་དབུགས་སྟུག་པོ་ཞིག་གི་འོག་ནས་བོན་གྱི་ཆོས་ལུགས་དང་ཞང་ཞུང་རིག་གནས་ལ་ཞིབ་འཇུག་བྱེད་པའི་ཐད་ནས་དཀའ་ཁག་མང་པོ་གནས། དེར་བརྟེན་དམིགས་བསལ་གྱི་ལོ་ཟླ་དེ་ཡི་ནང་ལ། བོན་གྱི་རིག་གནས་ཞིབ་འཇུག་གི་ལས་དོན་ལ་ཞུགས་ན་གཞན་ལས་ཁྱད་དུ་འཕགས་པའི་རྣམ་དཔྱོད་ཀྱི་རྩལ་ཞིག་འཛོམས་དགོས་པར་མ་ཟད། དེ་ལས་ཀྱང་གལ་ཆེ་བ་ནི་རིག་པའི་དཔའ་བོ་ཞིག་བྱེད་པའི་སྤོབས་པ་དང་ཆོད་སེམས་ཀྱང་ཡོད་དགོས། 1987ལོར་རྒན་ཚེ་རིང་ཐར་གྱིས་འདི་ལྟར་སྙིང་སྟོབས་གསོན་པོ་ཞིག་དང་ཕུགས་འདུན་བརྟན་པོ་ཞིག་ཐུགས་ལ་བཅངས་ནས་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ལ་ཕེབས། བགྲང་བྱ་ཉི་ཤུ་ཙམ་གྱི་རིང་ལ། ཁོང་ཉིད་ཆོལ་གསུམ་ཁ་བའི་ཡུལ་གྱི་དགོན་སྡེ་སོ་སོ་ལ་ཕེབས་ནས་ཡུལ་དངོས་སུ་བརྟག་དཔྱད་གནང་བ་དང་། དུས་རབས་རིམ་བྱོན་གྱི་མཁས་པ་སོ་སོའི་གསུང་རྩོམ་ལ་བློ་དང་རིག་པས་དཔྱད་ཞིབ་མཛད་ལ། རྒྱལ་ཁབ་ཕྱི་ནང་གི་རིག་གཞུང་ཆེད་ལས་མཁས་པ་སོ་སོ་དང་མཉམ་དུ་ཡང་ཡང་དཔྱད་གླེང་བགྱིས་པའི་འོག་ནས། སྔ་རྗེས་སུ་བོད་ཡིག་དང་རྒྱ་ཡིག དབྱིན་ཡིག དབྱི་ཐྲ་ལིའི་ཡི་གེ་སོགས་ཀྱི་ཐོག་ནས《གནའ་རབས་ཞང་ཞུང་གི་ཤེས་རིག་ལ་བསྐྱར་དུ་དཔྱད་པ།》《བོན་གྱི་ལྟེ་གནས་གསར་པ་ཤར་རྫ་རི་ཁྲོད།》《བོད་ཀྱི་བོན་བསྟན་དང་བན་བོན་གཉིས་བར་གྱི་འབྲེལ་བ།》ཞེས་པ་སོགས་ཀྱི་རིག་གཞུང་དཔྱད་རྩོམ་གང་མང་ཞིག་སྤེལ་བར་མ་ཟད། གཞན་ད་དུང《བོན་གྱི་ལོ་རྒྱུས་མདོར་བསྟན་གནད་ཀྱི་ཕྲེང་བ།》སོགས་ཀྱི་གསུང་རྩོམ་གསར་དུ་བརྩམས་པ་དང་པོད་ཉེར་ལྔའི་བདག་ཉིད་ཅན་གྱི《གངས་ཏི་སེའི་བོན་གཞུང་།》ཞེས་པ་སོགས་ཀྱི་དཔེ་ཚོགས་རྩོམ་སྒྲིག་གནང་ལ། རྒྱལ་སྤྱིའི་བོན་ཆོས་ཞིབ་འཇུག་ཚོགས་པའི་ཚོགས་གཙོ་གཞོན་པ་སོགས་ཀྱི་ལས་འགན་ཕྲག་ལ་བླངས་པས། བོན་གྱི་ཆོས་ལུགས་སམ་ཞང་ཞུང་རིག་གནས་ཞིབ་འཇུག་གི་ཐད་ནས་ལྗིད་ཏིག་ཏིག་གི་གྲུབ་འབྲས་བླངས་ཏེ། བསིལ་ལྡན་གངས་རིའི་ལྗོངས་འདིར་མ་ཟད། འཛམ་གླིང་ཡོངས་ཀྱི་ཞང་ཞུང་རིག་གནས་ཞིབ་འཇུག་ལ་མཚོན་ན། ཕྱོགས་ཞེན་གྱི་རླུང་བུས་མ་འཁྱེར་བ་དང་། ངན་ཞེན་གྱི་འཚུབ་མས་མ་བཟུང་བར་བདེ་བླག་ངང་གོང་དུ་འཕེལ་བའི་ཐད་ནས་མཛད་རྗེས་བླ་ན་མེད་པ་བཞག་ཡོད།
གསུམ་པ། ཁ་བའི་མེ་ཏོག་སྐྱོང་བའི་ལེའུ།
ཀྲུང་གོའི་བོད་རིག་པ་ཞིབ་འཇུག་ལྟེ་གནས་སུ་བགྲང་བྱ་ཉི་ཤུ་ལྷག་གི་རིང་ལ་བོན་གྱི་ཆོས་ལུགས་སམ་ཞང་ཞུང་རིག་གནས་ལ་ཞིབ་འཇུག་གནང་། 2006ལོར་ཀྲུང་དབྱང་མི་རིགས་སློབ་ཆེན་དུ་ཕེབས་ནས་དགེ་རྒན་གྱི་ལས་གནས་ལ་བསྐྱར་དུ་ཞུགས། ཀྲུང་དབྱང་མི་རིགས་སློབ་ཆེན་གྱི་བོད་རིག་པ་ཞིབ་འཇུག་གླིང་ནི་མདོ་དབུས་ཁམས་གསུམ་གྱི་མི་རིགས་སློབ་འབྲིང་སོ་སོའི་ཕུལ་བྱུང་སློབ་མ་བརྒྱ་ཡི་ནང་ནས་བདམས་པ་དང་སྟོང་གིས་ནང་ནས་བསལ་ཡོང་བའི་བློ་གྲོས་ཅན་དང་བརྩོན་འགྲུས་ཅན། ཕུགས་བསམ་ཅན་རྣམས་རང་རང་གི་སྦྱངས་འབྲས་ལ་བརྟེན་ནས་རིག་པའི་དགའ་ཚལ་འདི་རུ་ལས་ཀྱིས་འཛོམས་ཡོད་པས། སློབ་གླིང་འདི་ལྟ་བུ་ཞིག་གི་དབུ་ཁྲིད་ཀྱི་འགན་བཞེས་པའི་ཆ་ནས། གངས་ཅན་རིག་གནས་ཀྱི་ཆགས་འཇིག་དང་དར་རྒུད་ལ་ཐུགས་འདང་རྒྱག་དགོས་པར་མ་ཟད། བོད་རིགས་སློབ་མས་བོད་ཀྱི་སྤྱི་ཚོགས་ལ་ཅི་ལྟར་ཞབས་འདེགས་ཞུ་བ་དང་། དེ་ཡི་གོ་རིམ་ཁྲོད་ནས་སློབ་མ་རང་རང་གི་མི་ཚེའི་རིན་ཐང་ཅི་ལྟར་མངོན་འགྱུར་ཐུབ་པའི་སྐོར་ལ་དེ་བས་ཀྱང་ཐུགས་འདང་ཟབ་མོ་རྒྱག་པའི་ལས་འགན་ལྕི་མོ་ཞིག་ཕྲག་ལ་ལྷུང་ཡོད་པས། ཁོང་གིས་བོད་རིགས་སློབ་མ་རྣམས་ལ་བོན་གྱི་རིག་གནས་རྐྱང་རྐྱང་ལ་ཞིབ་འཇུག་བྱེད་དགོས་པའི་ལྟ་བ་མཁྲེགས་པོ་ཞིག་བཏོན་མེད་ལ། བོད་ཀྱི་སྐད་ཡིག་རྐྱང་བ་ལ་བརྟེན་ནས་རང་རིགས་ཀྱི་རིག་གནས་འཛིན་སྐྱོང་བྱེད་པའི་རེ་འདུན་བཙན་པོ་ཞིག་ཀྱང་བཏོན་མེད་པར། དུས་རབས་ཉེར་གཅིག་པའི་གོམ་ཁ་ཚུར་ལ་སྤོས་ནས་བགྲང་བྱ་བཅུ་ལྷག་ཕྱིན་པའི་དུས་འདིར། ཆ་འཕྲིན་རིག་གནས་ཀྱི་ཚ་རླབས་དགུང་དུ་འཕྱུར་ནས་གླིང་ཆེན་ལྔ་ལས་གྲུབ་པའི་ས་ཡི་གོ་ལ་འདི་ཡང་གྲོང་སྡེ་ཆུང་ཆུང་ལྟ་བུ་ཞིག་ལ་ཆགས་ནས། རྒྱལ་ཁབ་སོ་སོ་བར་གྱི་ཕན་ཚུན་འགྲོ་འོང་དང་། མི་རིགས་སོ་སོའི་བར་དུ་རིག་གནས་སྤེལ་རེས་བྱེད་པའི་གནས་བབ་གསར་པའི་འོག་ནས། ཕྱི་རབས་གཞོན་སྐྱེས་རྣམས་ནི་ཁ་ནང་ལ་འཁོར་ན་བོད་ཀྱི་སྤྱི་ཚོགས་ལ་ཞབས་འདེགས་ཞུ་ཐུབ་པ་དང་། ཁ་ཕྱི་ལ་གཏད་ན་བོད་པའི་རིག་གནས་འཛམ་གླིང་ཡོངས་སུ་སྤེལ་བའི་དུས་ཀྱི་ཕོ་ཉ་ལྟ་བུ་ཞིག་ལ་ཆགས་པའི་རེ་འདུན་ཡིད་ལ་བཅངས་ནས་བོད་ཀྱི་རིག་གནས་སྤྱི་དང་སྒོས་སུ་སྐད་གཉིས་སློབ་གསོ་དམ་འཛིན་བྱས།
སྐད་གཉིས་སློབ་གསོ་སྤེལ་བའི་གོ་རིམ་ཁྲོད་ནས་རྒན་ཚེ་རིང་ཐར་ལགས་ཀྱིས་ནམ་ཡང་བོད་ཀྱི་རིག་གནས་ཀྱི་དར་རྒུད་དང་འབྲེལ་ཞིང་། དངོས་ཡོད་ལག་ལེན་གྱི་ཁྲོད་ནས་ར་སྤྲོད་བྱུང་བའི་སྡོམ་ཚིག་བརྟན་པོ་ཞིག་ཁྱབ་བསྒྲགས་གནང་བཞིན་ཡོད། དེ་ནི་བོད་རིགས་སློབ་མ་ཞིག་ཡིན་པའི་ངོས་ཐད་ནས་ཐོག་མར་བོད་ཀྱི་སྐད་དང་རིག་གནས་ལ་སློབ་གཉེར་བྱ་རྒྱུ་ནི་མི་རིགས་དང་དུས་རབས་ཀྱིས་ང་ཚོ་ལ་སྤྲད་པའི་འགན་འཁྲི་ཞིག་ཡིན་ལ། བོད་ཀྱི་སྐད་དང་ཡི་གེ་ལ་སྦྱངས་པ་དཔྱིས་ཕྱིན་པ་བྱུང་བའི་རྨང་གཞིའི་སྟེང་ནས་མི་རིགས་གཞན་གྱི་སྐད་ཡིག་དང་ཆེད་ལས་ཤེས་བྱ་སློབ་གཉེར་བྱས་ན་ཚན་རིག་དང་མཐུན་ཞིང་དུས་རབས་ཀྱི་དགོས་མཁོ་དང་འཚམ་པའི་གདམ་གསེས་ཡག་ཤོས་ཡིན་པའི་ངོས་འཛིན་གནང་།
འདི་ལྟ་བུའི་ཚད་གཞི་ཞིག་གཏན་ལ་ཕབ་པ་དང་འདི་ལྟ་བུའི་ཐ་ཚིག་ཅིག་གཞན་ལ་བསྒྲག་དགོས་ན་དེ་འདྲའི་དཀའ་མོ་ཞིག་མ་ཡིན་རུང་། ཚད་གཞི་འདི་རང་སྟེང་ནས་ལག་ལེན་དུ་བསྟར་བ་དང་། ཐ་ཚིག་འདི་རང་ངོས་ནས་ར་སྤྲོད་འབྱུང་དགོས་ན་དེ་འདྲའི་ལས་སླ་མོ་ཞིག་ག་ལ་ཡིན། འོན་ཀྱང་རྒན་ཚེ་རིང་ཐར་ལགས་ཀྱིས་བོད་ཀྱི་སྐད་གཉིས་སློབ་གསོའི་བྱ་གཞག་ཅི་ལྟར་སྐྱོང་བའི་ཐད་ནས་རེ་བའི་ཡོད་ཚད་སྟོང་བའི་མཁའ་ལ་མ་བཅོལ་བར་རང་གི་སློབ་གཉེར་གྱི་གོ་རིམ་ཁྲོད་ནས་ར་སྤྲོད་བྱས་པ་མ་ཟད། ཁྱད་པར་དུ་སྐུ་ཉིད་ཀྱི་དཔྲལ་བའི་མིག་དང་ཁོག་པའི་སྙིང་ལྟར་གཅེས་པའི་བུ་མོ་ཡང་ལེ་དབར་ཁྲི་ཕྲག་གིས་བཅད་པའི་ཕ་ཡུལ་ཁྲི་ཀ་རྫོང་དུ་མངགས་ནས། བོད་ཀྱི་སྐད་དང་ཡི་གེ་ལ་བསླབ་གཉེར་བྱེད་དུ་བཅུག འདི་ལས་ང་ཚོས་གྲོང་ཁྱེར་དུ་ལུས་པའི་བོད་པ་རྣམས་ལ་དྲན་སྐུལ་གྱི་ཅོང་སྒྲ་ཞིག་བསྒྲགས་པར་མ་ཟད། རྟོགས་སད་ཀྱི་འབོད་སྐུལ་ཞིག་ཀྱང་བཏང་། གནས་ཚུལ་འདི་གླེང་ཡོང་བའི་ཚེ་ན། ནམ་རྒྱུན་རྒན་ཚེ་རིང་ཐར་གྱིས་ཧ་ཅང་ཁེངས་སྐྱུང་གི་སྒོ་ནས་གཙོ་བོ་བུ་མོ་རང་ལ་མི་གཞི་ཆ་ཚང་ཞིག་དང་མི་གཤིས་ཚད་ལྡན་ཞིག་ཡོང་བའི་དགོས་པར་དམིགས་ནས་ཕ་ཡུལ་དུ་མངགས་པ་ཡིན་ཞེས་གསུངས། དེ་ལས་ང་ཚོས་ངང་ངམ་ཤུགས་ཀྱིས་བོད་སྐད་ཡིག་རྨང་གཞིར་བཟུང་བའི་སྐད་གཉིས་སློབ་གསོའི་ལམ་ལ་ཞུགས་པ་ནི། མི་རིགས་དང་རྒྱལ་ཁབ་ལ་ཕན་པའི་བྱ་བ་རླབས་ཆེན་ཞིག་ཡིན་པར་མ་ཟད། རང་གིས་ཕ་ཨ་ཁུ་ངོ་ཤེས་པ་དང་བུ་ཚ་བོར་རྟེན་སྐལ་འཇོག་པའི་སྤྱོད་སྟངས་ཤིག་དང་། འཇིག་རྟེན་གྱི་ཁམས་འདི་ནས་མི་གཞི་ལེགས་པོ་ཞིག་གྲུབ་པའི་དངོས་ཡོད་ཀྱི་དགོས་མཁོ་གལ་ཆེན་ཞིག་ཡིན་པའང་གཞི་ནས་རྟོགས།
འདི་ལྟར་མདོ་སྨད་ཁྲི་ཀའི་ཡུལ་ནས་རྡོག་ཁྲེས་ལྕི་མོ་ཞིག་ཕྲག་ལ་བླངས་ཤིང་རྒྱབ་ལ་འཁུར་ནས་ལམ་ལ་ཆས་པའི་བུ་ཆུང་ཞིག་གིས་བྱམས་ལྡན་མ་ལོའི་ནུ་རིན་དང་སྦྲང་དཀར་རྩམ་པའི་ཟས་རིན་འཇལ་བའི་ཆེད་དུ་དཀའ་སྡུག་ལ་མགོ་མ་སྒུར་ཞིང་ཐེ་ཚོམ་གྱི་རྒྱ་རུ་མ་ཚུད་པར་མེས་པོའི་ལོ་རྒྱུས་ཀྱི་གསང་བའི་ཁུངས་སྣེ་རེ་རེ་ཡི་མཐིལ་བརྟོལ་བས། རེ་ཞིག་ཕྱོགས་ཞེན་གྱིས་སྨུག་སྤྲིན་སྟུག་པོ་ཞིག་གི་འོག་ནས་བག་ལ་ཞ་བའི་གངས་དཀར་ཏི་སེའི་དབུ་འཕང་དགུང་ལ་བཏེགས་པར་མ་ཟད། གངས་ཅན་རིག་གནས་ཀྱི་ཆུ་རྒྱུན་རིང་དུ་བསྲིངས་པའི་ཕྱག་ལས་དོན་དུ་གཉེར་ནས་ཁ་བའི་མེ་ཏོག་བྱམས་ཀྱིས་བསྐྱངས་པའི་བཀའ་དྲིན་འོག་ལ། ད་ལྟ་འཛམ་གླིང་གི་ཡུལ་གྲུ་སོ་སོ་དང་། ཁྱད་པར་དུ་བསིལ་ལྡན་གངས་རིའི་ལྗོངས་འདིར་བོད་པའི་རིག་གནས་ཀྱི་འདབ་ལག་ལྷུག་གེར་གྲོལ་བ་དང་དགའ་བའི་ཟེའུ་འབྲུ་སྨིན་དང་སྨིན་བཞིན་པ་བདག་ཅག་གི་རྣ་བའི་གསོས་དང་མིག་གི་དཔྱིད་དུ་སྨིན། དེ་བས་ང་ཚོས་ལག་ཟུང་ཐལ་མོ་སྦྱར་ནས་སྐྱེས་མཆོག་འདི་དང་འདི་ལྟ་བུ་ཐམས་ཅད་ཀྱི་སྐུ་གཟུགས་བདེ་ཐང་དང་མཛད་འཕྲིན་ཡར་རྒྱས་ཡོང་བའི་བཀྲ་ཤིས་སྨོན་འདུན་ཞུའོ། །།
རྩོམ་སྒྲིག་པ། (ཚེ་རིང་དོན་འགྲུབ།)


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། དོན་ལས་ལས་ཁུངས་ཀྱི་ཆེད་ལས་ལག་རྩལ་མི་སྣར་ལས་ལམ་གསར་འབྱེད་བྱེད་པར་རྒྱབ་སྐྱོར་དང་སྐུལ་ལྕག་བྱ་ཆེད། ཉེ་སྔོན། ཞི ཞིང་ཆེན་མི་ཤུགས་ཐོན་ཁུངས་སྤྱི་ཚོགས་འགན་སྲུང་ཐིན་གྱིས《ཞིང་ཆེན་མི་ཤུགས་ཐོན་ཁུངས་སྤྱི་ཚོགས་འགན་སྲུང་ཐིན་གྱིས་དོན་ལས་ལས་ཁུངས་ཀྱི་ཆེད་ལས་ལག་རྩལ་མི་སྣར་ལས་ལམ་གསར་འབྱེད་བྱེད་པར་རྒྱབ་སྐྱོར་དང་སྐུལ་ལྕག་བྱེད་པའི་ཐད་ཀྱི་ལག་བསྟར་བསམ་འཆར》(གཤམ་ནས《ལག་བསྟར་བསམ་འཆར》ཞེས་བསྡུ་རྒྱུ་ཡིན)དཔར་འགྲེམས་བྱས་ཏེ། ཆེད་ལས་ལག་རྩལ་མི་སྣར་ལས་ལམ་གསར་འབྱེད་བྱེད་པར་བླང་བྱ་གསལ་བོ་བཏོན།
《ལག་བསྟར་བསམ་འཆར》གྱིས་དོན་ལས་ལས་ཁུངས་ཀྱི་ཆེད་ལས་ལག་རྩལ་མི་སྣར་ལས་ལམ་གསར་འབྱེད་ཀྱི་བྱེད་སྟངས་གལ་ཆེན་གསལ་བོ་བྱས་ཡོད་ལ། གཙོ་བོ་འགན་འཁྱེར་དང་ལས་གཞིའི་མཉམ་འབྲེལ་ཁྲོད་ཞུགས་པ། གོ་གནས་གཅིག་ལྕོགས། ལས་འཁྱེར་ཁེ་ལས་སྒྲུབ་པ། ལས་གནས་ལས་བུད་དེ་ལས་གཏོད་བྱེད་པ། གསར་སྐྲུན་རྣམ་པའི་ལས་གནས་བཀོད་སྒྲིག་བྱེད་པ་དང་འཁོར་རྒྱུག་ལས་གནས་བཀོད་སྒྲིག་བྱེད་པ་སོགས་རྣམ་པ་བདུན་ཡོད། དུས་མཚུངས་སུ་འགན་འཁྱེར་དང་ལས་གཞིའི་མཉམ་འབྲེལ་ཁྲོད་ཞུགས་པ། གོ་གནས་གཅིག་ལྕོགས། ལས་འཁྱེར་ཁེ་ལས་སྒྲུབ་པ། ལས་གནས་ལས་བུད་དེ་ལས་གཏོད་བྱེད་པ་ལ་འབྲེལ་ཡོད་ཀྱི་བླང་བྱ་གསལ་བོ་བཏོན་ཡོད། འགན་འཁྱེར་དང་ལས་གཞིའི་མཉམ་འབྲེལ་ཁྲོད་ཞུགས་པ། གོ་གནས་གཅིག་ལྕོགས་སོགས་ཀྱི་བྱེད་སྟངས་ལ་ཁེ་ལས་དང་དོན་ལས་སྡེ་ཁག་གི་ལས་དོན་ཁྱབ་ཁོངས་དང་ཐག་ཉེ་དགོས། ལས་གཞིའི་མཉམ་འབྲེལ་ཁྲོད་ཞུགས་པ་དང་ལས་འཁྱེར་ཁེ་ལས་སྒྲུབ་པ། མི་སྒེར་བཅས་དོན་ལས་ལས་ཁུངས་ཀྱི་ཆེད་ལས་གཉེར་བར་འབྲེལ་བ་ཡོད་དགོས། ལས་གནས་ལས་བུད་དེ་ལས་གཏོད་བྱེད་པ་ལ་ངེས་པར་དུ་ཚན་ཞིབ་རྣམ་གྲངས་དང་གྲུབ་འབྲས་ཁྱེར་ནས་གསར་སྒྲུབ་ཚན་རྩལ་རྣམ་པའི་ཁེ་ལས་དང་ཡང་ན་ཁེ་ལས་ནང་དུ་ཡོང་ནས་གསར་སྐྲུན་བྱ་བ་སྒྲུབ་དགོས། གཏན་འབེབས་འདི་དག་བརྒྱུད་ཆ་རྐྱེན་དང་མཐུན་པའི་ཆེད་ལས་ལག་རྩལ་མི་སྣ་ཧུར་བསྐྱེད་ཀྱིས་ལས་ལམ་གསར་འབྱེད་ཁྲོད་ཞུགས་པར་རྒྱབ་སྐྱོར་དང་སྐུལ་ལྕག་བྱས་ཏེ། དོན་ལས་ལས་ཁུངས་ཀྱི་བྱ་བ་རྒྱུན་ལྡན་གྱིས་སྤེལ་ཐུབ་པར་ཤུགས་རྐྱེན་བཟོས།
རང་ཞིང་གིས་ཚན་ཞིབ་གསར་སྐྲུན་བྱ་འགུལ་སྒྲུབ་པར་རྒྱབ་སྐྱོར་དང་སྐུལ་ལྕག་བྱེད་པའི་ལས་ཁུངས་གཙོ་བོ་མཐོ་རིམ་སློབ་གྲྭ་དང་ཚན་ཞིབ་གླིང་སོགས་ཚན་ཞིབ་གསར་སྐྲུན་བྱ་འགུལ་སྒྲུབ་པའི་དོན་ལས་ལས་ཁུངས་ཡིན། མི་གཙོ་བོ་གོང་དུ་བརྗོད་པའི་མཐོ་རིམ་སློབ་གྲྭ་དང་ཚན་ཞིབ་གླིང་ནས་ཚན་ཞིབ་གསར་སྐྲུན་བྱ་འགུལ་སྒྲུབ་པའི་སྒྲིག་ཁོངས་དང་ལས་ཐོག་ཏུ་ཡོད་པའི་ཆེད་ལས་ལག་རྩལ་མི་སྣ་ཡིན། མཐོ་རིམ་སློབ་གྲྭ་དང་ཚན་ཞིབ་གླིང་སོགས་ཚན་ཞིབ་གསར་སྐྲུན་བྱ་འགུལ་སྒྲུབ་པའི་དོན་ལས་ལས་ཁུངས་ཀྱི་ཆེད་ལས་ལག་རྩལ་མི་སྣ་ལས་གཞན་རིགས་མི་འདྲ་བའི་ལས་གཏོད་བླང་བྱ་དང་མཐུན་ན་རེ་ཞུ་བཏོན་ཆོག དོན་ལས་ལས་ཁུངས་ཁྲོད་མགོ་ཁྲིད་ཀྱི་ལས་གནས་ཁུར་མི་སྣ་དང་ལས་ཁུངས་ནང་ལས་འགན་ཁུར་བའི་མི་སྣ་ཁེ་ལས་ཁྲོད་ལས་འགན་ཁུར་བར་མངགས་པའི་མི་སྣར་འབྲེལ་ཡོད་གཏན་འབེབས་ལྟར་ནང་དུ་ཞུགས་མི་ཆོག་པའམ་ཚད་བཀག་ཡོད་པ་རེད། འབྲེལ་ཡོད་ཡིག་ཆའི་བླང་བྱ་གཞིར་བཟུང་བ་ལྟར་ན་ལས་གནས་ལས་བུད་དེ་ལས་གཏོད་བྱེད་པའི་ཁེ་ལས་ཞིང་ཆེན་ནང་ཁུལ་གྱི་ཁེ་ལས་དང་ན་གཞོན་གྱིས་སྒྲུབ་པའི་ཁེ་ལས་ཡིན་དགོས། འབྲེལ་ཡོད་འགན་ཁུར་མི་སྣས་ངོ་སྤྲོད་བྱས་པ་ལྟར་ན་ཆེད་དུ་གསལ་བཤད་བྱེད་རྒྱུ་ཞིག་ལ་དོན་ལས་ལས་ཁུངས་ཁེ་ལས་ཀྱི་མངའ་ཁོངས་སུ་གཏོགས། དེའི་ཁྲོད་སྒེར་གཉེར་ཁེ་ལས་དང་མ་རྐང་ཚོད་འཛིན་ཁེ་ལས་འགན་འཁྱེར་དང་ལས་གཞིའི་མཉམ་འབྲེལ་ཁྲོད་ཞུགས་པ། གོ་གནས་གཅིག་ལྕོགས། ལས་གནས་ལས་བུད་དེ་ལས་གཏོད་བྱེད་པའི་ཁྱབ་ཁོངས་སུ་མི་གཏོགས།
དོན་ལས་ལས་ཁུངས་ཀྱི་ཆེད་ལས་ལག་རྩལ་མི་སྣས་ཚན་ཞིབ་རྣམ་གྲངས་དང་གྲུབ་འབྲས་ཁྱེར་ནས་ལས་གནས་ལས་བུད་དེ་ཚན་རྩལ་རྣམ་པའི་ཁེ་ལས་གཉེར་བའམ་ལས་གནས་ལས་བུད་དེ་ཁེ་ལས་ནང་ཡོང་ནས་གསར་སྐྲུན་བྱ་བ་སྤེལ་བར་སྐུལ་ལྕག་བྱ་ཆེད། 《ལག་བསྟར་བསམ་འཆར》ལས་གསལ་བོར་བསྟན་དོན།ལས་གནས་ལས་བུད་དེ་ལས་གཏོད་བྱེད་པའི་མི་སྣའི་ལས་གནས་ལས་བུད་དེ་ལས་གཏོད་བྱེད་པའི་སྐབས་ཀྱི་གཞི་རྩའི་ཟླ་ཕོགས་ལོངས་སུ་སྤྱད་ཆོག ལས་གནས་ལས་བུད་དེ་ལས་གཏོད་བྱེད་པའི་སྐབས་སུ་སྔོན་གྱི་ལས་ཁུངས་ཀྱི་གོ་མིང་དཔྱད་བསྡུར་ཞིབ་བཤེར་དང་གསོ་སྦྱོང་། དཔྱད་ཞིབ། བྱ་དགའ་སོགས་ཀྱི་དོ་དམ་ལམ་ལུགས་མུ་མཐུད་ལག་བསྟར་བྱས་ཆོག
ལོ་ཙཱ་བ། ལྷ་ཆེན་རྒྱལ།


text:
ཀྲུང་གོ་བོད་ཀྱི་དྲ་བའི་འཕྲིན། ཟླ་བདུན་པའི་ཚེས་དྲུག་ཉིན། མཚོ་སྐོར་ལྕགས་རྟ་འགྲན་རྒྱུག་སྐབས་བཅུ་དྲུག་པའི་བརྟན་འཇགས་དང་བདེ་སྲུང་བྱ་བའི་གྲོས་ཚོགས་བསྡུས། མཚོ་སྔོན་ཞིང་ཆེན་ཏང་ཨུའི་ཧྲུའུ་ཅི་གཞོན་པ་ལིག་ཉིན་གྲོས་ཚོགས་སྟེང་ཞུགས་ནས་གཏམ་བཤད། ཁོས་ནན་གྱིས་བསྟན་དོན། མཚོ་སྐོར་ལྕགས་རྟ་འགྲན་རྒྱུག་ལ་རྒྱལ་སྤྱི་དང་རྒྱལ་ནང་ན་ཤུགས་རྐྱེན་ཆེན་པོ་དང་སྙན་གྲགས་ཆེན་པོ་རྒྱས་ཡོད་པས། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་དེར་མཐོང་ཆེན་བླ་མེད་བྱས་པ་དང་། ཞིང་ཆེན་ཏང་ཨུའི་ཧྲུའུ་ཅི་ཝང་གོ་ཧྲིན་དང་ཞིང་ཆེན་ཏང་ཨུའི་ཧྲུའུ་ཅི་གཞོན་པ། ཧྲིན་ཀྲང་ཝང་ཅན་ཅུན་གཉིས་ཀྱིས་ཐེངས་དུ་མར་མཛུབ་སྟོན་བྱས་ཏེ། འགྲན་སྡུར་བྱ་བ་བདེ་ལེགས་ངང་སྤེལ་བར་བླང་བྱ་ཐེངས་མང་བཏོན། སྔོན་ཆད་ཀྱི་བྱ་བའི་ཉམས་མྱོང་བསྡུ་ལེན་དང་དེར་སྤྱི་སྡོམ་བྱས་ནས། འགན་འཁྲིའི་འདུ་ཤེས་མཐོན་པོ་ཞིག་དང་སླ་བཅོས་སྤུ་ཙམ་ཡང་མེད་པའི་བྱེད་ཕྱོགས་ལྟར། མཚོ་སྐོར་ལྕགས་རྟ་འགྲན་རྒྱུག་གི་བརྟན་འཇགས་དང་བདེ་སྲུང་བྱ་བའི་འོས་འགན་ཡོངས་འགྲུབ་བྱས་ཏེ། གྲུབ་འབྲས་གཡུར་དུ་ཟ་བས་ཏང་གི་ཚོགས་ཆེན་བཅུ་དགུ་བ་རྒྱལ་ཁའི་ངང་བསྡུ་བར་བསུ་མ་བྱེད་དགོས་ཟེར།
ཞིང་ཆེན་ཏང་ཨུའི་རྒྱུན་ལས་ཨུ་ཡོན། འཐབ་ཕྱོགས་གཅིག་གྱུར་པུུའུ་ཡི་པུའུ་ཀྲང་མགོན་པོ་བཀྲ་ཤིས་ཀྱིས་ཐེངས་འདིའི་གྲོས་ཚོགས་ལ་མགོ་འཛིན་བྱས།
ལིག་ཉིན་གྱིས་བསྟན་དོན། མཚོ་སྐོར་ལྕགས་རྟ་འགྲན་རྒྱུག་ནི་མཚོ་སྔོན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་སེམས་ཞིབ་མོས་བསྐྲུན་པའི་རྒྱལ་སྤྱིའི་མིང་གྲགས་ཅན་གྱི་བྱ་འགུལ་ཞིག་ཡིན་པ་དང་། མཚོ་སྔོན་དྲིལ་སྒྲོག་དང་མཚོ་སྔོན་གྱི་མཛེས་སྡུག་ཕྱིར་ངོམ་སའི་ཚོང་འགུག་ཐོན་རྫས་གལ་ཆེན་ཞིག་ཡིན་པས། རྒྱལ་ཁབ་ཕྱི་ནང་གི་མི་དམངས་རྣམས་ཀྱིས་དོ་སྣང་ཆེན་པོ་བྱེད་ཀྱིན་ཡོད། འབྲེལ་ཡོད་རིམ་པ་སོ་སོའི་ཏང་ཨུ་དང་སྲིད་གཞུང་། སྡེ་ཁག་བཅས་ཀྱིས་ཆབ་སྲིད་ཀྱི་གོ་གནས་མངོན་གསལ་སྒོས་ཇེ་མཐོར་བསྟད་དེ། ལོ་བརྒྱའི་མཚོ་སྐོར་ཞེས་པའི་འཐབ་ཇུས་མིང་གྲགས་ཇེ་ཆེར་བཏང་ནས། སྔར་ལས་ལྷག་པའི་སྒོ་ནས་འགན་འཁྲིའི་འདུ་ཤེས་དང་ལས་འགན་འདུ་ཤེས་ཇེ་དྲག་ཏུ་བཏང་མཐར། བར་མ་ཆད་པའི་སྒོ་ནས་བརྟན་འཇགས་དང་བདེ་སྲུང་གི་ཆུ་ཚད་དང་ནུས་པ་མངོན་གསལ་སྒོས་མཐོར་འདེགས་གཏོང་དགོས་ཟེར།
ལིག་ཉིན་གྱིས་ནན་གྱིས་བསྟན་དོན། ད་ལོ་ནི་ལོ་དམིགས་བསལ་བ་ཞིག་ཡིན་པ་དང་རྒྱལ་ཁབ་ལ་དོན་ཆེན་དང་དོན་བཟང་མང་དུ་འབྱུང་བཞིན་ཡོད་ཅིང་། དེར་བསྟུན་ནས་མཚོ་སྔོན་ལའང་དོན་བཟང་མང་པོ་བསྟུད་མར་འབྱུང་བཞིན་ཡོད། ཁྱད་པར་དུ་ཏང་གི་ཚོགས་ཆེན་བཅུ་དགུ་བ་ད་ལོའི་ལོ་སྨད་ལ་བསྡུ་འཆར་ཡོད་ཅིང་། དེས་མཚོ་སྔོན་གྱི་བརྟན་འཇགས་དང་བདེ་སྲུང་གི་བྱ་བར་བླང་བྱ་ནན་མོ་བཏོན་ཡོད། ས་གནས་སོ་སོས་ངེས་པར་དུ་ཁོངས་གཏོགས་དོ་དམ་གྱི་རྩ་དོན་ལྟར་ཏང་ཨུ་དང་སྲིད་གཞུང་གི་གཅིག་གྱུར་མགོ་ཁྲིད་འོག་ཏུ། སྲིད་གཞུང་གིས་སྣེ་ཁྲིད་དང་སྤྱི་བདེ་ཡིས་གཙོ་ཁྲིད་བྱེད་པ། སྡེ་ཁག་ཚང་མས་མཉམ་འགོག་དང་མཉམ་དུ་ཚོད་འཛིན་བྱེད་པའི་རྣམ་པ་སྟོབས་ལྡན་ཞིག་གྲུབ་པར་བྱེད་དགོས། འགྲན་སྡུར་མ་གཞི་བདེ་འཇགས་ཀྱི་སྒོ་ནས་བསྒྲུབ་པར་འགན་ལེན་ཁག་ཐེག་བྱེད་དགོས་པ་དང་། སྤྱི་ཚོགས་ཁྱབ་ཁོངས་ཀྱི་སྤྱི་བའི་བདེ་འཇགས་བྱ་བ་སྟོབས་ལྡན་ཅན་དུ་བསྒྱུར་ནས། གནས་ཚུལ་དང་ཆ་འཕྲིན་དུས་ལྟར་བསྡུ་ལེན་བྱེད་དགོས། མི་སྣ་གཙོ་བོར་དམིགས་བསལ་དོ་དམ་དང་ཚོད་འཛིན་བྱེད་པ། སྤྱི་ཚོགས་ཀྱི་སྟེང་ནས་སྐོར་ཞིབ་སྔོན་འགོག་ཚོད་འཛིན་གྱི་སྦྱོར་བ་སྤེལ་བ། ཉེན་ཁ་ཆེ་བའི་དངོས་ཟོག་ལ་ལྟ་སྐུལ་དོ་དམ་བྱེད་པ། འགྲིམ་འགྲུལ་མེ་འགོག་བདེ་འཇགས་དོ་དམ་དང་ཆེད་དམིགས་ལེགས་སྒྲིག་སོགས་ཀྱི་བྱ་བ་ཡར་ལྡན་དུ་སྤེལ་ནས། ཁ་མིན་དོན་གྱིས་བདེ་འཇགས་ཉེན་སེལ་སྐོར་གྱི་དོན་རྐྱེན་སྔོན་འགོག་དང་རྨེག་མེད་དུ་གཏོང་དགོས། བདེ་སྲུང་སྐོར་གྱི་འགན་ཁུར་བ་གཙོ་བོས་ཡུལ་དངོས་ལ་ལྟ་རྟོག་དང་གཙང་བཤེར། ཐབས་ཇུས་གཏན་འབེབས་བཟོ་བ། རྐྱེན་ངན་ལ་རྩད་གཅོད་བྱས་ཏེ་དུས་ལྟར་གེགས་སེལ་བ། ལེགས་སྒྲིག་གནད་དོན་སོགས་ཀྱི་ལས་རིམ་སོ་སོ་གཏིང་ཟབ་ཏུ་སྤེལ་ནས། རྩ་འཛུགས་མགོ་ཁྲིད་འགྱུར་མེད་སྟོབས་དང་ལྡན་ཞིང་བྱ་བའི་བྱེད་ཕྱོགས་དངོས་འབེབས་བྱས་པ་དོན་འཁྱོལ་བྱེད་པ། ལྟ་སྐུལ་དོ་དམ་དང་ཞིབ་བཤེར་ལས་རིམ་ཞིབ་ཚགས་ཅན་དུ་གཏོང་བ་བཅས་ལ་འབད་དགོས་ཟེར།
མཚོ་སྔོན་ཞིང་ཆེན་ལུས་རྩལ་ཅུའུ་དང་ཞིང་ཆེན་སྤྱི་བདེ་ཐིན། ཟི་ལིང་གྲོང་ཁྱེར་བཅས་ཀྱི་འབྲེལ་ཡོད་འགན་ཁུར་བློ་མཐུན་བཅས་ཀྱིས་འགྲན་སྡུར་བྱ་བར་སྟ་གོན་གང་ལེགས་བྱས་ཏེ། བརྟན་འཇགས་དང་བདེ་སྲུང་སོགས་ཀྱི་གནས་ཚུལ་སྐོར་ནས་བྱ་བའི་སྙན་ཞུ་ཕུལ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2365866 位访客